প্ৰদূষন — বিকাশপেডিয়া\nমূল পৃষ্ঠা / গ্ৰামীণ শক্তি / পৰিৱেশ / পৰিৱেশৰ সত্যসমূহ / প্ৰদূষন\nপৰিৱেশ প্ৰদূষন বিষয়ে ইয়াত আলোচনা কৰা হৈছে।\nপ্ৰদূষন কি ?\nপৰিবেশৰ বাবে বিষাক্ত বা ইয়াৰ পৰা ওলোৱা দ্ৰব্য ত্যাগ কৰাটোৱেই হল প্ৰদূষন। সাধাৰণতে প্ৰদূষন বুলি কবলৈ প্ৰক্ৰিয়াটো মানুহৰ পৰা আৰম্ভ হব লাগিব। মানুহৰ দ্বাৰা হোৱা যিকোনো কাৰ্য্যকেই, যদি ই পিছলৈ নেতিবাচক ক্ৰিয়া কৰে. প্ৰদূষন বুলি কব পাৰি।\nপ্ৰদূষনৰ গুৰুত্বপূৰ্ণ উৎসসমূহ হল ৰাসায়নিক কাৰখানা, ৰিফাইনেৰি, আনৱিক জাৱৰৰ দম, নিত্য-নৈমিত্যিক জাৱৰৰ দম, প্ৰজ্বলক, পি.ভি.চি কাৰখানা, মটৰ-গাড়ীৰ কাৰখানা, প্লাষ্টিকৰ কাৰখানা, বৃহত্ পাৰিমানৰ জীৱ-জন্তুৰ জাৱৰ ওলোৱা বৃহত আকাৰৰ জীৱজন্তুৰ পাম।\nদূৰ্ঘটনাত পতিত হলে কিছুমান প্ৰদূষনৰ উত্স যেনে আনৱিক শক্তি উত্পাদন কৰা কাৰখানাৰ পৰা গুৰুত্বপূৰ্ণ প্ৰদূষন নিৰ্গত হয়।\nআন কিছুমান সাধাৰণ প্ৰদূষক হল ক্ল’ৰিনেটেড হাড্ৰ’কাৰ্বন, গধুৰ ধাতু যেনে লিড(লিডযুক্ত ৰং আৰু অলপতে পোৱা গেছলিন), কেডিমাম (ৰিচাৰ্জ কৰিব পৰা বেটাৰি), ক্ৰমিয়াম, জিংক, আৰচেনিক আৰু বেনজিন।\nপ্ৰায়েই প্ৰাকৃতিক দূৰ্যোগৰ ক্ষেত্ৰত প্ৰদূষন হল এটা গুৰুত্বপূৰ্ণ পাৰ্শ্বক্ৰিয়া। উদাহৰণ স্বৰূপে ঘূৰ্ণীবতাহে সদায় বৰ্জবস্তুৰ দ্বাৰা প্ৰদূষন কৰে, ওলটি যোৱা নাওঁৰ পৰা পেট্ৰ’কেমিকেল, গাড়ী-মটৰ বা সাগৰৰ পাৰৰ ৰিফেইনাৰীৰ পৰা হোৱা প্ৰদূষণ নিচেই সাধাৰণ কথা।\nপ্ৰদূষনৰ পৰম্পৰাগত প্ৰকাৰ বিলাকৰ ভিতৰত আছে বতাহ প্ৰদূষন, পানী প্ৰদূষন, আৰু ৰঞ্জন ৰশ্মিৰ দ্বাৰা হোৱা প্ৰদূষন, আনহাতে বিশ্বজুৰি হোৱা বহল ভিত্তিক বিশ্লেষনে সাগৰীয় জাহাজৰ পৰা হোৱা প্ৰদূষন, পোহৰৰ পৰা হোৱা প্ৰদূষন আৰু শব্দ প্ৰদূষনকো সাঙুৰি লৈছে।\nসংঙ্গা মতে কোলাহল হল আবাঞ্চিত শব্দ। এতিয়া এইটো ক্ৰমাগতভাবে বুজি পোৱো গৈছে যে কোলোহল হল বতাহ প্ৰদূষনৰ এটা অতি অন্যতম অংশ।\nকোলাহল বতাহৰ মাজেদি পাৰহৈ যায় গতিকে ইয়াক বতাহৰ সাধাৰন মানদণ্ডৰ ওপৰত ভিত্তি কৰি জোখা হয়। কোলাহল ডেচিবেলত জোখা হয়। পাৰদৰ্শিসকলে বিশ্বাস কৰে যে বতাহত কোলাহলৰ মাত্ৰা 90 ডেচিবেলৰ ওপৰত আহৰহ উতস্থিতিয়ে শুনা শক্তি বিলোপ কৰিব পাৰে আৰু স্নায়ুতন্ত্ৰৰ পূৰ্বৰ অৱস্থা ঘূৰাই আনিব নোৱোৰাকৈ পৰিবৰ্ত্তন ঘটাব পাৰে। বিশ্ব স্বাস্থ্য সংস্থাই (WHO) চহৰ অঞ্চলৰ বাবে 45 ডেচিবেল কোলাহলৰ মাত্ৰা স্থিৰ কৰিছে। ভাৰতৰ মহানগৰ অঞ্চল সমূহত এই মাত্ৰা 90 ডেচিবেলতকৈ অধিক পোৱা গৈছে। মুম্বাইক বিশ্বৰ ভিতৰতে আটাইতকৈ কোলাহল পূৰ্ণ নগৰ বুলি চিনাক্ত কৰা হৈছে, ইয়াৰ ওচৰা-ওচৰিকৈ আছে নতুন দিল্লী।\nকোলাহল কেৱল অসস্থিকৰেই বা পীড়াদায়কেই নহয়, ই তেজ বাহিকা নলী সমূহ সংকুচিত কৰি হৃদপিণ্ডলৈ এড্ৰিনেলিনৰ প্ৰবাহ বৃদ্ধি কৰি ইয়াক তীব্ৰ গতিত চলিবলৈ বাধ্য কৰে। আহৰহ কোলাহলে ক’লেষ্টেৰ’লৰ মাত্ৰা বৃদ্ধি কৰি তেজ বাহিকা নলী সমূহক স্থায়ী ভাবে সংকুচিত হবলৈ বাধ্য কৰি, ব্যক্তি বিশেষৰ হাৰ্ট-এটাক আৰু ষ্ট্ৰ’কৰ সম্ভাৱনা বৃদ্ধি কৰে। স্বাস্থ্য বিষেশজ্ঞ সকলৰ মতে অতি মাত্ৰা কোলাহলে নিউৰচিচ আৰু স্নায়ুতন্ত্ৰ বিকল কৰি দিব পাৰে।\nজাৱৰ-জোথৰ আৰু পানী প্ৰদূষণ\nবিষাক্ত বস্তু সমূহ হ্ৰদ, পানীৰ নিজৰা, নদী, সাগৰ আৰু আন জলাশয়ত প্ৰৱেশ কৰিলে এইবোৰ পানীত মিহলি হৈ যায় বা ওপঙি থাকে বা তলত জমা হৈ থাকে। এইবোৰে পানী প্ৰদূষন কৰি পানীৰ মানদণ্ডৰ হানি ঘটাই জলজ-পৰিবেশতন্ত্ৰত প্ৰভাৱ পেলায়। প্ৰদূষক বিলাক মাটিৰ তলত নিগৰি গৈ ভূ-তলৰ পনীৰ ওপৰতো কুপ্ৰভাৱ পেলায়।\nপানীৰ প্ৰদূষনৰ কুপ্ৰভাৱ কেৱল মানুহৰ বাবেই ভয়ানক নহয়, ই জীৱ-জন্তু, মাছ আৰু চৰাইৰ বাবেও ভয়ানক। প্ৰদূষিত পানী খোৱা, জলকেলি, কৃষি আৰু উদ্যোগৰ বাবেও ভয়ানক। ই হ্ৰদ আৰু নদীৰ নান্দনিক সৌন্দৰ্য্যৰ মানদণ্ডও হানি ঘটায়।\nবতাহ প্ৰদূষন হ’ল ক্ষতিকৰ বস্তু বতাহত নিৰ্গত হৈ হোৱা প্ৰদূষন । বতাহ প্ৰদূষনে স্বাস্থ্যৰ সমস্যা সৃষ্টি কৰিব পাৰে আৰু ই পৰিবেশ আৰু সম্পদৰো ক্ষতি কৰিব পাৰে। ই বায়ুমণ্ডলৰ সংৰক্ষক অ’জন স্তৰৰ ক্ষতি সাধন কৰিছে, যিটোৱে পৰিবেশৰ পৰিৰ্বত্তন ঘটাইছে। উদ্যোগ, গাড়ী-মটৰ, জনসংখ্যাৰ বৃদ্ধি আৰু নগৰ-চহৰৰ প্ৰসাৰ আদি হল বতাহৰ প্ৰদূষন ঘটোৱাৰ বাবে দায়ী কিছুমান মূখ্য কাৰণ। বতাহ প্ৰদূষন কেবাটাও কাৰণৰ ফলত হব পাৰে, ইয়াৰ সকলোবোৰেই মানুহৰ নিয়ন্ত্ৰনৰ অধিনত নাই। মৰুভূমি অঞ্চলত সৃষ্টি হোৱা ধুলি, অৰণ্য আৰু ঘাঁহ প্ৰজ্বলনৰ পৰা ওলোৱা ধোঁৱাই বতাহৰ ৰাসায়নিক আৰু বস্তু প্ৰদূষনত যোগদান দিয়ে।\nতলত বতাহৰ মূখ্য প্ৰদূষক আৰু ইহঁতৰ উত্সৰ তালিকা দিয়া হল\nকাৰ্বন ম’ন’ অ’স্কাইড (CO) হ’ল ৰংহীন, গন্ধহীন গেছ যিটো পেট্ৰ’ল, ডিজেলক অৰু কাঠকে সামৰি কাৰ্বন যুক্ত ইন্ধনৰ আংশিক প্ৰজ্বলনৰ পৰা উত্পন্ন হয়। ই প্ৰাকৃতিক আৰু চিন্থেটিক উত্পাদ যেনে চিগেৰেটৰ প্ৰজ্বলনৰ পৰা উত্পন্ন হয়। ই আমাৰ তেজত সুমুৱা অক্সিজেনৰ মাত্ৰা কমায়। ই আমাৰ স্বতঃস্ফূৰ্ত সঁহাৰি হ্ৰাস কৰি আমাক বিভ্ৰান্ত আৰু নিদ্ৰাভাৱ আনিব পাৰে।\nকাৰ্বন ডাই অক্সাইড (CO2) ই হ’ল মানুহৰ ক্ৰিয়া –কলাপ যেনে কয়লা, তেল আৰু প্ৰাকৃতিক গেছ পোৰাৰ পৰা উত্পন্ন হোৱা গ্ৰীণ হাউচৰ মূখ্য গেছ।\nক্ল’ৰ’ফ্ল’ৰ’কাৰ্বন (CFC) মূখ্যতঃ ৰেফ্ৰিজেৰেটৰ আৰু শীত-তাপ নিয়ন্ত্ৰক ব্যৱস্থাৰ পৰা ওলোৱা মূখ্য গেছ। বতাহত ত্যাগ কৰাৰ পিছত CFC ষ্ট্ৰেট’স্ফিয়াৰ’লৈকে উঠি যায়, য’ত এইবোৰ আন কিছুমান গেছৰ সংস্পৰ্শত আহে, যিটোৱে সূৰ্য্যৰ পৰা ওলোৱা ক্ষতিকৰ অতিবেঙুনীয়া ৰশ্মিৰ পৰা পৃথিৱী ৰক্ষা কৰা অ’জন স্তৰৰ ক্ষতিসাধন কৰে।\nলিড পেট্ৰল, ডিজেল, লিড বেটাৰী, ৰং, চুলিৰ ৰংৰ সামগ্ৰী আদিত থাকে। লিডে বিশেষকৈ সৰু লৰা ছোৱালীৰ ওপৰত প্ৰভাৱ পেলায়। ই স্নায়ুতন্ত্ৰৰ ক্ষতিসাধন কৰিব পৰে, পাচনতন্ত্ৰৰ ক্ষতিসাধন কৰিব পাৰে আৰু কিছুমান ক্ষেত্ৰত কেনচাৰো কৰিব পাৰে।\nঅ’জন প্ৰাকৃতিক ভাবে বায়ুমণ্ডলৰ ওপৰৰ স্তৰত পোৱা যায়। এই অতিশয় প্ৰয়োজনীয় গেছটোৱে পৃথিৱীক সূৰ্য্যৰ পৰা ওলোৱা অতিবেঙুনীয়া ৰশ্মিৰ পৰা ৰক্ষা কৰে। আনহাতে, ভূমিত ই এটা বিষাক্ত প্ৰদূষক। গাড়ী-মটৰ আৰু উদ্যোগবিলাক হ’ল ভূমিত হোৱা অ’জন বিকীৰক। অ’জনে আমাৰ চকুৰ খজুৱতি, জ্বলা আৰু পানী ওলায়। ই আমাৰ শৰীৰৰ নিউম’নিয়া আৰু চৰ্দি লগা প্ৰতিৰোধ ক্ষমতা হ্ৰাস কৰে।\nনাইট্ৰ’জেন অক্সাইড (Nox) কুঁৱলি আৰু এচিড বৰষুণ দিয়ায়। ই পেট্ৰল, ডিজেল আৰু কয়লা প্ৰজ্বলনৰ পৰা ওলায়। নাইট্ৰ’জেন অক্সাইডে সৰু লৰা-ছোৱালীৰ শ্বাস-প্ৰশ্বাসৰ বেমাৰৰ প্ৰতি প্ৰৱনতা বঢ়ায়।\nউপঙি থকা বস্তু বিশেষ (SPM) বায়ুত ধোঁৱা, ধুলি, জলীয়বাষ্প গোটা আকাৰত দীৰ্ঘ সময়লৈকে উপঙি থাকে আৰু ই দৃষ্টি শক্তি হ্ৰাস কৰা কুঁহেলিকাৰ মূখ্য উত্স। শ্বাস-প্ৰশ্বাসত লোৱা এই বস্তু-বিশেষৰ মিহি বস্তুবিলাক আমাৰ হাঁও-ফাঁওত জমা হৈ হাঁও-ফাঁওৰ ক্ষতি সাধন কৰে আৰু শ্বাস-প্ৰশ্বাসৰ সমস্যাৰ সৃষ্টি কৰিব পাৰে।.\nছালফাৰ ডাই অক্সাইড (SO2) থাৰ্মেল পাৱাৰ প্লেন্ট বিলাকত কয়লা প্ৰজ্বলনৰ পৰা উতপন্ন হয়। কিছুমান উদ্যোগীক প্ৰক্ৰিয়া যেনে কাগজৰ উত্পাদন, ধাতুৰ স্মেল্টিং কৰাৰ পৰা এই গেছ উত্পন্ন হয়। ই কুঁৱলি আৰু এচিড বৰষুনৰ মূখ্য কাৰণ । ছালফাৰ ডাই অক্সাইডে হাঁও-ফাঁওৰ বেমাৰৰ সৃষ্টি কৰিব পাৰে।\nতলত দিয়া বিলাকক সামৰি ৰাসায়নিক প্ৰদূষনৰ বিভিন্ন উৎস আছেঃ\nউদ্যোগৰ পৰা নিৰ্গত জাৱৰ\nজাৱৰ স্থানৰ পৰা নিৰ্গত হৈ বৈ যোৱা\nবায়ুমণ্ডলৰ পৰা নিৰ্গত বস্তু\nঘৰুৱা লেতেৰা বস্তু বৈ যোৱা\nসাগৰত হোৱা দূৰ্ঘটনা আৰু নিগৰি বৈ যোৱা\nতৈলকূপত কৰা ক্ৰিয়া কলাপৰ ওলোৱা\nখনন কাৰ্য্যৰ পৰা ওলোৱা নিৰ্গত বস্তু\nআনহাতে, সম্ভৱতঃ সকলোৰে বাবে চিন্তনীয় একেধাৰে থকা প্ৰদূষক হল ৰাসায়নিকঃ বৰ্দ্ধিত মাত্ৰাত সাগৰীয় খাদ্য শৃংখলত সুমাই শৃংখলৰ একেবাৰে ওপৰৰ পৰ্য্যায়ৰ চিকাৰীলৈ যোৱা বস্তু সমূহ। একেধাৰে থকা প্ৰদূষক সামৰি আছে কীট-নাশক দৰৱ যেনে ডি.ডি.টি, উদ্যোগীক ৰাসায়নিক আৰু জনাজাত ভাৱে পি.চি.বি সমূহ।\nপ্ৰদূষন ৰোধ কৰিবলৈ সাধাৰণ কিটিপসমূহঃ\nটি.ভি., মিউজিক চিষ্টেমৰ ভলিউম কমাই ৰাখক।\nকাচিতহে গাড়ী-মটৰৰ হৰ্ন ব্যৱহাৰ কৰিব।\nলাউড স্পিকাৰৰ ব্যৱহাৰ নকৰিব।\nবিয়াৰ সমদলত ফটকা, বেণ্ডৰ ব্যৱহাৰ নকৰিব।\nশব্দ প্ৰদূষনৰ বাবে থকা আইন সমূহ সকলোকে মানি চলিবলৈ আহ্বান জনাব।\nবতাহ প্ৰদূষনটো বাষ্পীভূত কৰক\nঘৰ, ফেক্টৰি আৰু গাড়ী-মটৰৰ পৰা হোৱা প্ৰদূষন নিন্মতম ৰাখিব।\nফটকাৰ ব্যৱহাৰ নকৰিব।\nজাৱৰ পেলোৱা স্থানতহে জাৱৰ পেলাব, ইয়াক পুৰি নেপেলাব।\nথুই পেলাবৰ ববে বোৱতী নলী বা থুই-দানী ব্যৱহাৰ কৰিব।\nবায়ু প্ৰদূষনৰ বাবে থকা আইন সমূহ সকলোকে মানি চলিবলৈ আহ্বান জনাব।\nপানী প্ৰদূষন বিশুদ্ধ কৰক\nসমূহীয়া পানীৰ নল, কুৱা আৰু জলাশয়ৰ ওচৰত জাৱৰ নেপেলাব।\nৰাজহুৱা পানীৰ টেপ অযথাভাবে ব্যস্ত নাৰাখিব।\nপবিত্ৰ মূৰ্ত্তিবিলাক অনুমোদিত স্থানতহে বিসৰ্জন দিয়ক।.\nপানী প্ৰদূষনৰ বাবে থকা আইন সমূহ সকলোকে মানি চলিবলৈ আহ্বান জনাব।\nৰাসায়নিক প্ৰদূষন ৰোধ কৰক\nৰাসায়নিক সাৰৰ সলনি জৈৱ সাৰ, পলিথিনৰ সলনি কাগজ, প’লিষ্টাৰৰ সলনি কঁপাহ, মৰাপাট বাচনি কৰক।\nসুনিৰ্দ্দিষ্ট প্ৰক্ৰিয়াৰ জৰিয়তেহে পলিথিন নিষ্পত্তি কৰক।\nঅধিক গছ-গছনি ৰুৱক।\nভূমি ব্যৱহাৰ কাৰ্য্যকলাপ আৰু ভূ-তলৰ পানীৰ গুণাগণৰ ওপৰত ইয়াৰ সাম্ভাৱ্য ভাবুকি\nভূ-তলৰ পানীৰ বাবে সাম্ভাৱ্য প্ৰদূষনকাৰী কাৰ্য্যকলাপ\nমুক্ত অনাময় ব্যৱস্থা\nমাটি বা পানীৰ দ্বাৰা অনাময় ব্যৱস্থাপনাৰ নিৰ্গমন.\nমল-মূত্ৰৰ মিশ্ৰণ জাৰণ ঘটোৱা পুখুৰী\nমল-মূত্ৰৰ মিশ্ৰণ লিকেজ হোৱা, চলিড ৱেষ্ট বিতাৰন কৰা, ভূমি পৰি-পূৰণ কৰা.\nৰাস্তা আৰু নগৰ অঞ্চলত পানী উপঙি বাগৰি যোৱা, এৰিয়েল ফল-আউট.\nউদ্যোগীক আৰু ব্যৱসায়িক\nপ্ৰণালীকৃত পানী, পেলনীয়া বস্তু পেলোৱা গাত.\nমাটি আৰু নলাৰ পৰা নিৰ্গমন হোৱা লেতেৰা বস্তু.\nটেঙ্ক আৰু পাইপৰ ফুটা হৈ ওলোৱা বেয়া বস্তু.\nজাৱৰ-জোথৰ নাদত পোলোৱা.\nনিন্মমানৰ অভ্যন্তৰীন চোৱা-চিতা\nবস্তু বাহানি ছোৱা-মেলা কৰোতে উপচি পৰা বা ফুটা হৈ উলাই যোৱা.\nখননৰ ড্ৰেইনৰ পৰা হোৱা নিৰ্গমন\nপ্ৰণালীকৃত পানী, থেপথেপীয়া বস্তু পেলোৱা গাত.\nখনন কাৰ্য্যৰ পিছত ৰৈ যোৱা গোটা বস্তু\nতৈল ক্ষেত্ৰৰ সংযোগকাৰী ষ্টেচন বিলাকত ওপচি পৰা.\nকৃষিজাত ৰাসায়নিকৰ দ্বাৰা কৃষি কাৰ্য্য কৰা\nবৰ্জলেতেৰা পানীৰে জলসিঞ্চন কৰা\nমাটি লুনীয়া কৰা\nলুনীয়া পানীৰ অৱগাহন\nশ্ৰী হৃদয়ন দেৱ চৌধুৰী Dec 13, 2018 11:30 AM\nপ্ৰদূষণ কেই প্ৰকাৰৰ আৰু কি কি অলপ বহলাই লিখকচোন।\nজাকিৰ হুছেইন Apr 11, 2018 01:56 PM\nপ্রদূষনৰ বিষয়ে জানিব পাৰি মোৰ বহুত উপকাৰ হʼল | বহুত ভাল লাগিল !\nজাহাংগীৰ আলম Jul 24, 2017 12:18 PM\nএচিড বৰষূণ কি অলপ বহলাই আলোচনা আগবঢ়াব লাগে\nআপুনি জানেনে বাৰু?\nভূ-জল আৰু ইয়াৰ দুটামান প্ৰদূষক স্থলী


অাপুনি জানেনে লেটাৰ শব্দটো আহিল কেনেকৈ ? - Dimpu Baruah\nHome ONLINE TIPS অাপুনি জানেনে লেটাৰ শব্দটো আহিল কেনেকৈ ?\nঅাপুনি জানেনে লেটাৰ শব্দটো আহিল কেনেকৈ ?\nDATA ONE May 26, 2018 ONLINE TIPS,\nলেটাৰ শব্দটো আহিল কেনেকৈ: মেট্ৰিক বা হায়াৰ চেকেণ্ডেৰী পৰীক্ষাৰ ৰিজাল্টৰ সময়ত সঘনে শুনি থকা এটা শব্দ হ'ল লেটাৰ। পিছে অাপুনি জানেনে লেটাৰ শব্দটো আহিল কেনেকৈ ?\nকোনো বিষয়ত ৮০ শতাংশ নম্বৰ লাভ কৰিলে লেটাৰ নম্বৰ পোৱা বুলি কয়।পিছে এই লেটাৰ নম্বৰ পাবলৈ কিয় কেৱল ৮০ শতাংশ নম্বৰ লাগে? লেটাৰ শব্দটোৰ ইংৰাজী বৰ্ণবিন্যাস হ'ল L E T T E R । ইংৰাজী বৰ্ণমালাখনৰ প্ৰত্যেকটো বৰ্ণ ক্ৰমান্বয়ে সজাই তাৰ বিপৰীতে নম্বৰ প্ৰদান কৰিলে (A=১, B=২, C=৩....Y=২৫, Z=২৬) লেটাৰ(LETTER) শব্দটোৰ বিপৰীতে থকা সংখ্যাসমূহৰ যোগফল ৮০ হয়। সেয়ে ৮০ নম্বৰটোক লেটাৰ মাৰ্ক বুলি সকলোৱে স্বীকৃতি দিয়ে।\nL=12 E=5 T=20 T=20 E=5 R=18 LETTER =12+5+20+20+18 =80\nআপুনি বাৰু এই বিষয়ে আগতে জানিছিল নে?পষ্টটো SHARE কৰি আপোনাৰ বন্ধুবৰ্গক জনাঁওক !\nTags # ONLINE TIPS


সম্পাদকীয় (মন-জিৎ) - সাহিত্য ডট অৰ্গ\nকি লিখো,কেনেকৈ লিখো, ক’ৰ পৰা আৰম্ভ কৰো আদি ভাৱনাৰ ভীৰত মূল বিষয় বস্তুৱে উৱদিহ নাপায় মনৰ এচুকত মৌন হৈ ৰ’ল। কাৰণ দুবছৰ আগতে মাধুৰীমা ঘৰফলীয়াৰ বলিষ্ঠ সম্পাদনাত ‘নাৰী অর্ধ আকাশ’ বিষয়টোৱে সাহিত্য প্রেমী ৰাইজক সবাংগসুন্দৰ সংখ্যা উপহাৰ দি গৈছে। তেওঁৰ অনুভৱী তথ্যসমৃদ্ধ তথা হৃদয়স্পৰ্শী সম্পাদকীয় ইতিমধ্যেই এটি মাইলৰ খুটি হিচাপে পৰিগনিত হৈ ৰৈছে।\n‘কিহে পাইছিল সেই একেটা বিষয়কে ল’বলে’ বুলি খং খং ভাব এটাই ভোৰভোৰাব ধৰিলে মনৰ ভিতৰতে। ‘সেই সম্পাদকীয়কে ‘উক্ত সম্পাদকীয়টোক সাদৰেৰে সমর্থন কৰিলো’ বুলি লিখিয়েই কাম সামৰি দে।’ চর্টকাট সুচক আন এটা ভাৱৰ চর্টকার্টিয়া ফ্রী উপদেশ। নাই যি হ’ল হ’ল পাৰো বা নোৱাৰো কিবা এটা লিখিমেই।\n‘নাৰী’ শব্দটো সৰু কিন্তু অর্থ আকাশতকৈও বিশাল সাগৰতকৈও গভীৰ।দেখাত লাগে নাৰীৰ বিষয়ে লিখিবলে তেনেই সহজ অথচ বহুত জটিল। ইতিহাস চালে দেখো দূর্গা, কালী, স্বৰস্বতী, দ্রৌপদী, সীতা, ক্লিওপেট্রা, সতী বেউলা, ৰেজিয়া চুলটান, জয়মতী, মুলা গাভৰূ, আইদেউ সন্দিকৈ, কিৰণ বেদী কিমান যে নাম কত কিমান যে ৰুপ। যুগ ক্রমে প্রত্যেক গৰাকীয়ে নাৰীৰ একো একোটা ভিন্ন ৰুপ, একো একোটা ভিন্ন উদাহৰণ।কাহানিও লিখি শেষ কৰিব নোৱাৰা এটি চৰিত্রই হৈছে ‘নাৰী’। সেয়ে ইতিহাসক হাত দিবলে সাহ নকৰি ঘৰলৈকে ঘুৰি অহাৰ সিদ্ধান্তকে ল’লো। মানে ইতিহাসটো আনৰ মুখেৰে শুনা বা কিতাপত পঢ়া বিষয়হে। তাতে সেই ৰুপ কেইটা মোৰ হিচাপতকে অলপ গধুৰ। যিহেতু ঘৰতে নাৰীৰ কেইবাটাও বাস্তৱিক ৰুপৰ উমত সদায় জিৰাই সতাই উমলি জামলি আছো। সেয়ে ঘৰৰ কথাৰেই সামৰিবলে সহজ হ’ব বুলি থিৰাং কৰিলো।\nদহ মহীয়া প্রসৱৰ বেদনা যেতিয়া মই হৈ ফুলিলো। মোক বুকুতলৈ কপালত চুমা আঁকি সৃষ্টিৰ আমেজত মাৰ ওঁঠৰ কোণেৰে নিগৰিছি অশ্রুসিক্ত হাঁহি। যি প্রতিশ্রুতি দিছিল ‘সোণ তোৰ গাত টোপ এটাও পৰিব নিদিও।’ আৰু সেই প্রতিশ্রুতিত মা আজিও অটল। আঁঠুৱা তৰাৰ কথা সুধিলেই প্রতিবাৰেই ভেকাহি মাৰি উঠা মইটোৰ প্রতিটো ফোন কলতেই মা জনীয়ে এবাৰ নহয় এবাৰ সুধিবই ‘আঁঠুৱা তৰিচনে’। চিন্তা এটাই কিজানিবা সোণক মহে কামোৰে, কিজানিবা পোক পৰুৱা পৰি সোণৰ টোপণি ভাগে। অসুখীয়া তেওঁ, শুশ্রষাত ব্যস্ত আমি। ভন্টীক অর্ডাৰ ‘সোণক গাখীৰ অকন দিলিনে? আৰু তহতিও অলপ অলপ খালী নে?’ নিজৰ যি হয় দেখা যাব মাথো সোণহত যাতে কাহানিও পোটোকা নপৰে। মোৰ সামান্য জ্বৰতেই উৎসর্গা কৰি দিয়ে মুৰৰ শিতানত বৰশী বাই বাই বহু উজাগৰী ৰাতি। পুৱা তেনেকৈয়ে লাগি যায় দৈনন্দিন কামত। মুখত নাথাকে লেসমানো ভাগৰৰ চিন। আজিও ভাবি ৰও জ্বৰ কাহ চর্দী বোৰ ডাক্টৰৰ দৰৱে ভাল কৰিলেনে? নে মাৰ মমতা সনা হাতৰ বুলনি অথবা গৰম তেল আৰু নহৰুৰ মালিছে। ডাঙৰ হ’লো, বুজা হ’লো, বিয়া পাতিলো, এতিয়া সৰু ল’ৰা হৈ থকা নাই, ব’ৰ কৰি নাথাকিব, মোক শিকাব নালাগে ইত্যাদি ইত্যাদি ভেকাহি গেঙেৰিৰে হাজাৰ বাৰ প্রত্যুত্তৰ দিলেও। মা সলনি নহয়। তেওঁৰ সোণ এতিয়াও সেই তেওঁ কোছত তুলি মৰা ফটোখনৰ কণমানিটোৱেই হৈ আছে। দুখ পালো বিপদত পৰিলো ভগৱানতকৈও আগতে মুখত আহে মাৰেই নাম। ‘ঔ মা’ ‘মা ঔ’ ‘আয়ৌ মা’। অ অৱশ্যে ‘ঔ এম জি’ বুলি জিভাৰে সুবিধা পালেই ইংলিছ ৰিলিজ কৰা কেইগৰকী এই ক্ষেত্রত ব্যতিক্রম। পিছে বিপদ বেছি হ’লে মা নকলেও মাম্মিইইইইইই বুলি ইংৰাজীলে তর্জমা কৰি হ’লেও মাৰ নাম লয়গে আকৌ দেই। মুঠতে মা সদায় মায়েই আৰু।\nচোটা ভীম চাই মুখ মেলি ৰোৱা নতুন প্রজন্মক দুর্ভগীয়া যেন লাগে আইতালে মনত পৰিলে। ৰুপোৱালী চুলিৰ আইতাজনীৰ কোলাত বহি পৰীৰ দেশৰ ৰজা মহাৰজাৰ সাধু শুনি শুনি টোপণি যোৱা দিন বোৰ শৈশৱৰ অন্যতম সোণালী ক্ষন। মঘাই চোৰক গাৱৰ আলি মুৰত বান্ধি ৰখা দেখা পোৱাৰ পিছত হে গম পাইছিলো চোৰৰ নেগুৰ নাথাকে আৰু দেখাত আমাৰ দৰেই। আইতাৰ সাধু কথাক কণমানি মনটোৱে ভিজুৱেলাইজ কৰোতে চোৰৰ হাতত চিপৰাং দি পিছ ফালে নেগুৰ আঁকি পেলাইছিলো অজানিতে। সেই কথা ভবিলে আজিও হাঁহি উঠে। শৈশৱৰ এচোৱা সাধুকথাৰ কল্পনগৰীত ৰখা আইতাজনী নাই যদিও অন্তৰত তেওঁৰ চাপ যুগমীয়া।\nএই পিনে ভনী জনী। মহাৰাজৰ দাসীক আদেশ, যা পানী এগিলাছ আন। আহ মুৰটো পিটিকি দে। চার্টৰ ইস্ত্রী কোনে দিব? এটি চকলেট এপেকেট চিপচ অথবা ৫টকাৰ জ্বলা চানাক মাননি হিচাপে লৈ সন্তুষ্টিৰ হাঁহি ওঁঠত আঁকি লোৱা ভনী জনীৰ কথা মনলে আহিলে চেনেহতে পমি যাও।দিনত তাইক জোকাই খং উঠাই দেউতাৰ পৰা পোৱা উত্তম মাধ্যম বোৰ সদায় বুকুৰ কোণত সুৰীয়া সোঁৱৰণিৰ মাধ্যম হৈয়ে থাকিব। তাইৰ মৰম আকলুৱা অর্ডাৰ আব্দাৰ বোৰত এতিয়াও পমি যাও প্রতিবাৰে।\n‘হেৰা উঠা আকৌ, ইমান দেৰিলৈকে শুই থাকে নেকি? দেউতাই বকি আছে বিয়া পতাৰ পিছতো তোমাৰ অভ্যাস বোৰ সলনি নহল বুলি। মই কিবা লাজ নাপাও নেকি?’\nএঙামুৰিত টোপণিটো জোকাৰি পেলাই চাই ৰও সদ্যস্নাতা তেওঁলৈ। ৰঙা বেলিটো কপালত আঁকি লৈ ভিজিথকা চুলি কোছাৰে গুলপীয়া অভিমান মুঠিত উপভোগ কৰো পুৱাৰ সতেজতা। আচৰিত হওঁ ভাবি জীৱনৰ প্রায় ২৫ টা বসন্ত যি খন ঘৰত থাকি ডাঙৰ দীঘল হ’ল। শৈশৱ ল’ৰালি যৌৱনৰ হিচাপ নোহোৱা ক্ষন য’ত পাৰ কৰিলে। মাক দেউতাক দাদা ভাইটি ভনী বাইদেউ আত্মীয় স্রজনক মুহুর্ততে এৰি এখন নতুন ঘৰ এখন আকোৱালি ল’ব লাগে। ভাবি নেপাও এনেকুৱা কি শক্তিৰে শক্তিবান যে অচিনাকী পৰিবেশ এটিত পলকতে খাপ খাই পৰিব পাৰে। এদিন আলহী ফুৰিবলে গ’লেই দেখোন অসহজ অনুভৱ কৰো অথচ তেওঁ। নিজ ঘৰ খন এৰি অহাৰ চকুপানী নুশুকাওতেই কাউৰী পুৱাতে উঠি ঘৰ চোতাল সাৰি মছি বাচন বর্তন চাফা কৰি আটাইলৈকে চাহ জলপান সাজু কৰি দিব পাৰে। মনৰ ভিতৰচৰাত হেজাৰ ধুমুহা চলি থাকিলেও মুখত হাঁহিতোৰে চিনাকী অচিনাকী আটাইকে খুব ধুনীয়াকৈ মাত দিয়ে। কথাবোৰ ভাবিয়েই তবধ মানো। আমাৰ দেখোন মন ভাল লাগি নাথাকিলে কাকো মাতিবলে মনেই নাযায়।\nবিয়াৰ আগত জী বাইদেউ নাইবা ভনী বিয়াৰ পিছত পত্নী, বোৱাৰী, নবৌ আৰু পিছলৈ মা। মামী পেহী জেঠাই মাহী আদি চাপোর্টিং ৰোল বোৰটো আছেই। মানুহ একেজনীয়ে কিন্তু চৰিত্র কেইবাটাও। অথচ প্রতিটো চৰিত্র নিখুঁতকৈ ৰুপায়ন কৰাত সিদ্ধহস্থ তেওঁলোকে। আমি শাৰীৰিক শক্তিৰে অলপ আগবঢ়া হ’লেও মন শকতিত তেঁওলোক সদায়ে অতুলনীয়। নিজৰ বহু সমস্যা থাকিলেও আমাৰ সমস্যাত তেওঁলোক সদায় সাহস হৈ ঠিয় দিয়ে। আমাৰ অকনমান সুখৰ বাবে যি কোনো আকাংক্ষাক ত্যাগ কৰিবলেও অলপো কুন্ঠাবোধ নকৰে। বিনিময়ত বিশেষ একো নিবিচাৰেও একাজঁলি মৰম এহালিছা আন্তৰিকতা অলপ সন্মান অলপ শ্রদ্ধা পালেই সন্তুষ্ট তেওঁলোক। আহক আমাৰ আটাইৰে আকাশ ভৰাই আমাক পুর্ণতা দিয়া প্রতি গৰাকী নাৰী আৰু নাৰীৰ প্রতিটো ৰুপক অলপ শ্রদ্ধা মৰম আৰু সন্মান দিবলে শিকো। আহক মন বোৰ মুকলি কৰো ভগৱানৰ এই অতুলনীয় সৃষ্টিক প্রাপ্য খিনি দিবলে যোগ্যতাক সন্মান কৰিবলে।\nআর্ন্তজাতিক নাৰী দিৱসৰ লগত সংগতি ৰাখি বিষয়টো লোৱা হৈছিল। কি বুজিলো কি লিখিলো নাজানো। মোৰ চুটি মগজুৰে যি খিনি ধুকি পালো তাকেই শব্দৰে গাঁঠিবৰ মাথো এটি প্রয়াস কৰিলো ভুল ভ্রান্তি হ’লে নিজ গুণে মৰিষন কৰিব আৰু।\n← কার্টুনিষ্ট নিতুপর্ণ ৰাজবংশীৰ লগত কিছু অন্তৰংগ আলাপ\nজয়মতী সম্পৰ্কে কিছু কথা (জিতেন বেজবৰুৱা) →\nপ্ৰদ্যুত জ্যোতি শইকীয়া


হৰবিন্দৰ সিং - অসমীয়া ৱিকিপিডিয়া\n২৫ ফেব্ৰুৱাৰী, ১৯৯১ (৩০ বছৰ)\nঅজিতনগৰ, হাৰিয়ানা, ভাৰত\nপঞ্জাবী বিশ্ববিদ্যালয়, পাটিয়ালা\n২০২০ টকিঅ' ব্যক্তিগত ৰিকাৰ্ভ অপেন\nএছিয়ান পেৰা গেমছ\n২০১৮ ইণ্ডোনেছিয়া ব্যক্তিগত ৰিকাৰ্ভ\nহৰবিন্দৰ সিং (ইংৰাজী: Harvinder Singh) এজন ভাৰতীয় পেৰা ধনুৰ্বিদ। তেওঁ ২০২০ গ্ৰীষ্মকালীন পেৰালিম্পিকত পুৰুষৰ ব্যক্তিগত ৰিকাৰ্ভ অপেন আৰ্চাৰী প্ৰতিযোগিতাত ব্ৰঞ্জৰ পদক অৰ্জন কৰে। এয়া আছিল ভাৰতৰ বাবে আৰ্চাৰীত প্ৰথম অলিম্পিক বা পেৰালিম্পিক পদক।\nহৰবিন্দৰ সিঙৰ জন্ম হৈছিল ১৯৯১ চনৰ ২৫ ফেব্ৰুৱাৰীত ভাৰতৰ হাৰিয়ানা ৰাজ্যৰ কাইথাল জিলাৰ অজিতনগৰৰ এক কৃষক পৰিয়ালত। তেওঁৰ দেউতাক পৰমজিৎ সিং এজন কৃষক। ডেৰ বছৰ বয়সত হৰবিন্দৰ ডেংগি জ্বৰত ভুগিছিল আৰু তেওঁক এটা ভুল বেজী দিয়া হৈছিল, যাৰ বিৰূপ প্ৰভাৱৰ ফলত তেওঁৰ ভৰি সঠিকভাৱে কাম কৰা বন্ধ কৰিছিল।\nপাটিয়ালাৰ পঞ্জাবী বিশ্ববিদ্যালয়ৰ পৰা তেওঁ অৰ্থনীতিত স্নাতকোত্তৰ আৰু ডক্টৰেল ডিগ্ৰী লাভ কৰে। ২০১২ চনত লণ্ডন অলিম্পিকৰ আৰ্চাৰী খেল চোৱাৰ সময়ত হৰবিন্দৰে আৰ্চাৰীৰ প্ৰতি আগ্ৰহী হয় আৰু আৰ্চাৰী ৰেঞ্জত যোগদান কৰে। পেৰালিম্পিকৰ ৱেবছাইটক দিয়া সাক্ষাৎকাৰত কৈছিল যে, সংগ্ৰামৰ প্ৰাৰম্ভিক দিনবোৰত তেওঁক বিশ্ববিদ্যালয়খনে প্ৰয়োজনীয় সঁজুলি আৰু প্ৰশিক্ষণৰ সুবিধা প্ৰদান কৰিছিল। অলিম্পিক গোল্ড কুৱেষ্ট আৰু টাৰ্গেট অলিম্পিক পোডিয়াম আঁচনি (টপ্‌ছ)-ৰ দৰে কাৰ্যসূচীয়ে তেওঁ আৰ্থিকভাৱে সমৰ্থন আগবঢ়াই আহিছে।\nহৰবিন্দৰে আন্তঃৰাষ্ট্ৰীয় পৰ্যায়ত ২০১৭ চনত বেইজিংত অনুষ্ঠিত পেৰা আৰ্চাৰী বিশ্ব চেম্পিয়নশ্বিপ আত্মপ্ৰকাশ কৰে আৰু সপ্তম স্থান লাভ কৰে। তেওঁ ইণ্ডোনেছিয়াত অনুষ্ঠিত ২০১৮ এছিয়ান পেৰা গেমছত পেৰা আৰ্চাৰীত ভাৰতৰ হৈ প্ৰথমটো স্বৰ্ণ পদক অৰ্জন কৰিছিল। বেংকক ২০১৯ এছিয়ান পেৰা আৰ্চাৰী চেম্পিয়নশ্বিপতো তেওঁ ব্ৰঞ্জৰ পদক জয় কৰে। ডুবাইৰ ২০২০ ফজ্জা পেৰা আৰ্চাৰী চেম্পিয়নশ্বিপত তেওঁৰ প্ৰদৰ্শন হতাশাজনক আছিল।\n২০২১ চনত জাপানত অনুষ্ঠিত টকিঅ' ২০২০ গ্ৰীষ্মকালীন পেৰালিম্পিকত তেওঁ পুৰুষৰ ব্যক্তিগত ৰিকাৰ্ভ অপেন আৰ্চাৰী প্ৰতিযোগিতাত ব্ৰঞ্জৰ পদক অৰ্জন কৰে। কুৱালিফিকেচন ৰাউণ্ডৰ শেষত তেওঁ ২১ নম্বৰ স্থানত আছিল। পিছে তেওঁ পাছৰ ৰাউণ্ডসমূহত প্ৰত্যাৱৰ্তন কৰি ছেমিফাইনেলত আমেৰিকা যুক্তৰাষ্ট্ৰৰ কেভিন মাথেৰৰ হাতত ৪–৬ ব্যৱধানত পৰাস্ত হয়। ব্ৰঞ্জৰ পদকৰ বাবে খেলা খেলত তেওঁ দক্ষিণ কোৰিয়াৰ কিম মিন চুক অন্তিম শ্বুট-অফত ৬–৫ (১০–৮)-ত পৰাজিত কৰি পদক লাভ কৰে।\n↑ 1.0 1.1 "Harvinder Singh wins bronze, India's first ever archery medal at Paralympics" (en ভাষাত). www.telegraphindia.com. https://www.telegraphindia.com/sports/harvinder-singh-wins-bronze-indias-first-ever-archery-medal-at-paralympics/cid/1829231। আহৰণ কৰা হৈছে: 2021-09-03.\n↑ "Tokyo Paralympics: Harvinder Singh wins bronze, India's first-ever medal in archery" (en ভাষাত). The Bridge - Home of Indian Sports. https://thebridge.in/tokyo-2020-paralympics/harvinder-singh-bronze-medal-tokyo-paralympics-archery-24941। আহৰণ কৰা হৈছে: 2021-09-03.\n↑ 3.0 3.1 3.2 "Tokyo Paralympics, archery: India’s Harvinder Singh wins bronze with thrilling win inashootoff" (en ভাষাত). Scroll.in. https://scroll.in/field/1004530/tokyo-paralympics-archery-indias-harvinder-singh-wins-bronze-with-thrilling-win-in-a-shootoff। আহৰণ কৰা হৈছে: 2021-09-03.\n↑ "Tokyo Paralympics: Harvinder Singh wins bronze, India’s first archery medal" (en ভাষাত). The Indian Express. https://indianexpress.com/article/sports/sport-others/tokyo-paralympics-harvinder-singh-wins-bronze-indias-first-archery-medal-7487348/। আহৰণ কৰা হৈছে: 2021-09-03.\n↑ 5.0 5.1 5.2 5.3 5.4 "The Story of Harvinder Singh - From Watching Archery at Olympics on TV to Winning Bronze at Paralympics" (en ভাষাত). News18. https://www.news18.com/news/sports/the-story-of-harvinder-singh-from-watching-archery-at-olympics-on-tv-to-winning-bronze-at-paralympics-4162013.html। আহৰণ কৰা হৈছে: 2021-09-04.\n↑ "Tokyo Paralympics: Harvinder Singh bags archery bronze in individual recurve to grab India's 13th medal" (en ভাষাত). India Today. https://www.indiatoday.in/sports/other-sports/story/tokyo-paralympics-harvinder-singh-bags-bronze-in-individual-recurve-open-to-grab-india-s-13th-medal-1848958-2021-09-03। আহৰণ কৰা হৈছে: 2021-09-04.\n↑ "Archery – Men's Individual Recurve - Open – Brackets - Final Rounds". TOCOGolympics.com.3September 2021. https://olympics.com/tokyo-2020/paralympic-games/resPG2020-/pdf/PG2020-/ARC/PG2020-_ARC_C75B_ARCMINDIVIDR99030-----------------.pdf। আহৰণ কৰা হৈছে: 2021-09-04.\n"https://as.wikipedia.org/w/index.php?title=হৰবিন্দৰ_সিং&oldid=294070"ৰ পৰা অনা হৈছে\nএই পৃষ্ঠাখন ০৪ ছেপ্টেম্বৰ, ২০২১ তাৰিখে ০৮:৫২ বজাত অন্তিম সংশোধন কৰা হৈছিল।


স্বাস্থ্যৰ ওপৰত ধূলিৰ প্ৰভাৱ : — Vikaspedia\nস্বাস্থ্যৰ ওপৰত ধূলিৰ প্ৰভাৱ :\nধূলি ক’ৰ পৰা আহে?\nধূলিয়ে শৰীৰক কেনেকৈ প্ৰভাৱিত কৰিব পাৰে?\nবিপদ কাৰ বাবে?\nকি কৰিব পাৰি?\nৰাষ্ট্ৰীয় অনুপাত -\nঅন্যান্য জোখ-মাখ -\nকাৰ লগত যোগাযোগ কৰিব -\nপৰিৱেশ সঞ্চালনা বিভাগ -\nধূলিৰ পৰা হ’ব পৰা ৰোগবিলাক -\nস্নায়বিক ৰোগ -\nঅন্যান্য প্ৰভাৱ -\nধূলি হৈছে বিভিন্ন উৎস আৰু কামৰ পৰা সৃষ্টি হোৱা এক প্ৰকাৰৰ সাধাৰণ ক্ষুদ্ৰ কণিকা সদৃশ বায়ু প্ৰদূষক।\nপ্ৰাকৃতিক পৰিৱেশত বায়ুত মিহলি হৈ থকা ক্ষুদ্ৰাদিক্ষুদ্ৰ উপাদান, যাৰ অপ্ৰত্যশিত বা ঋণাত্মক প্ৰভাৱ মানুহৰ ওপৰত পৰে।\nক্ষুদ্ৰ গোটা আৰু জুলীয়া উপাদান, যি বতাহত ওপঙি থাকিব পাৰে। এইবিলাকৰ ভিতৰৰে বহু উপাদানেই খালী চকুৰে দেখা পোৱা যায়।\nমাটি, বালি আৰু শিল প্ৰাকৃতিক কাৰণত ক্ষয়প্ৰাপ্ত হৈ ক্ষুদ্ৰ কণিকাৰূপে বতাহত মিহলি হৈ থাকে আৰু এইবিলাকৰ ভিতৰৰে গধুৰ আৰু তুলনামূলকভাৱে ডাঙৰ কণিকাবিলাক পৃথিৱীৰ যিকোনো পৃষ্ঠত চামনি ৰূপে পৰি ৰয়।\nউদ্ভিদ বা প্ৰাণীৰ দেহৰ মৃতকোষ, নোম আৰু জন্তুৰ মৃত ত্বকো পৰিৱেশত উৰি থাকে আৰু এইবিলাকেই ধূলিৰ উৎস।\nনগৰীয়া অঞ্চলসমূহত মানৱ সৃষ্টি ধূলি এক গতানুগতিক কথা। ই ব্যক্তিগতভাৱে চখ কৰি নিজৰ চৌহদতে ফুলনি পতাৰ পৰা আৰম্ভ কৰি বিদ্যুৎ উৎপাদন কেন্দ্ৰ আৰু মানুহৰ নিত্য ব্যৱহাৰ্য সামগ্ৰী উৎপাদন কৰা ডাঙৰ ডাঙৰ কাৰখানাৰ পৰাও নিৰ্গত হোৱা বৰ্জ্য দ্ৰব্যৰে ৰূপত নিতৌ শ শ টন ধূলি ওলাই পৰিৱেশত মিহলি হৈ আছে। সেইবাবে ধূলিৰ উপাদান কেৱল এক শ্ৰেণীৰ দ্ৰব্যৰ সমষ্টি নহয়। ধূলিত মিহলি হৈ থাকে অসংখ্য জৈৱিক আৰু অজৈৱিক দ্ৰব্যৰ ক্ষুদ্ৰ কণিকা।\nবিশেষভাৱে ঔদ্যোগিক অঞ্চলৰ পৰিৱেশত বাৰেমিহলি দ্ৰব্যৰ কণিকাৰে সৃষ্টি হোৱা ধূলি দেখিবলৈ পোৱা যায়।\nধূলি কণা দৃশ্যমানৰ পৰা অদৃশ্যমান অৱস্থালৈ বিভিন্ন আকাৰৰ হ’ব পাৰে। ধূলিকণা যিমানেই সৰু হয়, সিমানেই বেছি দেৰিলৈকে এইবিলাক বতাহত ওপঙি থাকিব পাৰে আৰু বতাহৰ সোঁতৰ গতিৰ সৈতে এইবিলাক বেছি দূৰলৈ যাব পাৰে।\nডাঙৰ ধূলিকণাবোৰ য’ত সৃষ্টি হয়, সেই ঠাইৰ ওচৰতে বতাহৰ পৰা সৰি পৰে। কাঠৰ আচবাব আৰু যান-বাহনৰ গাত এনে ধূলিকণাৰ প্ৰলেপ দেখিবলৈ পোৱা যায়।\nডাঙৰ ধূলিকণাবোৰ উশাহ লওঁতে নাকে-মুখে সোমাই যায়। উশাহ এৰি দিওঁতে এইবিলাকৰ কিছু অংশ ওলাই যায় যদিও কিছু পৰিমাণে আমাৰ শ্বাসতন্ত্ৰৰ ভিতৰত ৰৈ যায়।\nখালী চকুৰে এইবিলাক দেখা পোৱা নেযায়। এইবোৰ হাওঁফাওঁৰ গভীৰলৈকে সোমাই যোৱাৰ সম্ভাৱনা অধিক।\nইফালে ক্ষুদ্ৰাতিক্ষুদ্ৰ ধূলিকণাবোৰ হাওঁফাওঁত তেজৰ সৈতেও মিহলি হৈ পৰিব পাৰে।\nধূলি কিমান বিষাক্ত, সেয়া এটা ধূলিকণাৰ আকাৰ আৰু প্ৰকাৰে নিৰ্ধাৰণ কৰে।\nযিয়েই নহওক, ধূলিয়ে আপোনাৰ শৰীৰত কিমান ক্ষতি কৰিব, সেয়া নিৰ্ভৰ কৰে বতাহত কিমান পৰিমাণৰ ধূলি মিহলি আছে আৰু আপুনি কিমান সময় সেই ধূলিৰ মাজত থাকিবলগীয়া হৈছে, তাৰ ওপৰত।\nউশাহত সোমাই যাব পৰাকৈ সৰু ধূলিকণাবোৰে কৰিব পৰা ক্ষতিবোৰ এনেধৰণৰ-\nশ্বাস-প্ৰশ্বাস বিভিন্ন ৰোগ, যেনে- হাঁপানি, চিঅ’এডি বা এমফিছেমা আদিত ভুগি থকাসকলৰ বাবে ধূলিৰ সামান্য সংস্পৰ্শও ভয়াৱহ হ’ব পাৰে।\nধূলিৰ পৰা হাঁপানি হোৱাৰ কোনো পোনপটীয়া প্ৰমাণ নাই যদিও দীৰ্ঘদিন ধৰি অত্যন্ত ধূলিময় পৰিৱেশত থকাৰ ফলত হাওঁফাওঁৰ কাৰ্যক্ষমতা কমি যাব পাৰে আৰু ক্ৰণিক ব্ৰংকাইটিছ তথা হৃদপিণ্ড আৰু হাওঁফাওঁৰ বিভিন্ন ৰোগ হ’ব পাৰে।\nউদ্যোগসমূহৰ পৰা নিৰ্গত বৰ্জ্য পদাৰ্থৰ ধূলিয়ে মাজে সময়ে ওচৰ-পাঁজৰৰ বসতিপূৰ্ণ পৰিৱেশত অত্যধিক ধূলিৰ ডাৱৰ সৃষ্টি কৰিব পাৰে।\nভালদৰে নিয়ন্ত্ৰণ কৰিব নোৱাৰিলে এইবোৰ স্বাস্থ্যৰ বাবে ক্ষতিকাৰক হয়।\nঅত্যধিক পৰিমাণৰ ধূলিৰ মাজত থকাসকল এই ধূলিৰ ফলত ৰুগীয়া হ’ব পাৰে। আপুনি যিমান বেছি দেৰিলৈ ধূলিৰ মাজত থাকিব, ই সিমানেই বেছিকৈ আপোনাৰ স্বাস্থ্যৰ ওপৰত প্ৰতিকূল প্ৰভাৱ পেলাব।\nকিন্তু কম পৰিমাণৰ ঘৰুৱা তথা ঔদ্যোগিক পৰিৱেশত থকা ধূলিৰ মাজত উশাহ-নিশাহ লৈ থকা বহু লোকৰে স্বাস্থ্যৰ ওপৰত বিশেষ প্ৰভাৱ নপৰে ইয়াৰ বিপৰীতে ধূম্ৰপায়ীসকলকে ধৰি শ্বাস-প্ৰশ্বাস আৰু হৃদৰোগত ভুগি থকাসকলৰ দীৰ্ঘস্থায়ী স্বাস্থ্যৰ সমস্যা শৰীৰত উদ্ভৱ হোৱাৰ আশংকা সকলোতকৈ বেছি।\nইফালে অধিক সময় অত্যধিক পৰিমাণৰ ধূলিৰ মাজত থকাৰ ফলত শিশু, সৰু ল’ৰা-ছোৱালী আৰু বৃদ্ধ লোকসকলৰ স্বাস্থ্যৰ সমস্যাই দেখা দিয়াৰ সম্ভাৱনা যথেষ্ট বেছি।\nধূলি মিহলি কপৰিৱেশত উশাহ-নিশাহ লোৱাৰ ফলত প্ৰায়ে উশাহ চুটি হোৱা বা হেফিভাৰৰ দৰে ৰোগৰ লক্ষণ দেখা পালে চিকিৎসকৰ পৰামৰ্শ লোৱা উচিত।\nঅষ্ট্ৰেলিয়াত বতাহত ধূলিৰ পৰিমাণ আমেৰিকা, ইংলেণ্ড আৰু ইউৰোপতকৈয়ো বহুত বেছি। সেয়েহে অত্যধিক ধূলিৰ মাজত মানুহে বাস কৰিবলগীয়া হোৱাৰ বাবে অষ্ট্ৰেলিয়াই বতাহৰ ধূলিৰ মাত্ৰা নিয়ন্ত্ৰণ কৰাৰ বাবে ভালেমান আঁচনি হাতত লৈছে।\nনেচনেল এনভাইৰণমেন্ট প্ৰটেকচন মিজাৰ(এনইপিএম) ফৰ পাৰ্টিকুলাৰ মেটাৰ(পিএম) হৈছে চহৰ আৰু নগৰসমূহত ধূলিৰ মাত্ৰা জোখা পৰিমাপক।\n‘ডিপাৰ্টমেন্ট অব এনভাইৰণমেন্ট ৰেগুলেচন’(ডি.ই.আৰ.)এ মহানগৰ আৰু গুৰুত্বপূৰ্ণ গ্ৰামাঞ্চলসমূহত এই পৰিমাপক নিৰীক্ষণ কৰে। ধূলিৰ পৰিমাণ বৃদ্ধি হোৱা ঠাইসমূহত ডিইআৰে ইয়াৰ কাৰণবিলাক অনুসন্ধান কৰে।\nপৰিৱেশলৈ প্ৰদূষক দ্ৰব্য এৰি দিয়া সকলো উদ্যোগ আৰু কৰ্মক ডি.ই.আৰে. পৰীক্ষা কৰিহে অনুজ্ঞা প্ৰদান কৰে।\nযিকোনো উদ্যোগক পৰিৱেশ প্ৰদূষিত কৰাৰ ক্ষেত্ৰত বাধা প্ৰদান কৰিব পাৰে আৰু প্ৰদূষণ নিয়ন্ত্ৰণ ব্যৱস্থা ল’বলৈ সকীয়নি দিব পাৰে।\nধূলি নিয়ন্ত্ৰণৰ অন্যান্য উপায়বিলাকৰ ভিতৰত আছে বনানিকৰণ। ঔদ্যোগিক অঞ্চল আৰু আৱাসিক অঞ্চলৰ মুকলি ঠাইত তথা ব্যস্ত পথসমূহৰ মাজত পথ বিভাজকৰ খালী ঠাইত গছ-গছনি ৰুই এনে বনানিকৰণ খালী ঠাইত গছ-গছনিবোৰে ধূলি আৰু প্ৰদূষক হ্ৰাস কৰে আৰু বতাহৰ গুণাগুণৰ মান বৃদ্ধি কৰে।\nআপোনাৰ অঞ্চলত থকা কোনো উদ্যোগ বা প্ৰতিষ্ঠানৰ পৰা অনিয়ন্ত্ৰিত ধোঁৱা আৰু ধূলি সম্পৰ্কীয় কিবা স্বাস্থ্যজনিত সমস্যা হোৱা বুলি যদি আপোনাৰ ভাব হৈছে, তেন্তে আপোনাৰ জিলাৰ উপায়ুক্ত বা মহকুমাধিপতিৰ সৈতে সম্পৰ্ক কৰক।\nআপোনাৰ অভিযোগটো পৰিৱেশ প্ৰদূষণজনিত সমস্যাৰ সৈতে জড়িত বুলি প্ৰমাণিত হ’লে এই চৰকাৰী বিষয়াসকলে এই সন্দৰ্ভত স্বাস্থ্য বিভাগৰ সৈতে যোগাযোগ কৰিব পাৰে।\nআপোনাৰ স্থানীয় নিকায়:\nচুবুৰীৰ প্ৰদূষণজনিত সমস্যাবোৰ আপোনাৰ স্থানীয় নিকায়ৰ দৃষ্টিগোচৰ কৰিব লাগে।\nএনে সমস্যাসমূহৰ অনুসন্ধানৰ বাবে পৰিৱেশ প্ৰদূষণ নিয়ন্ত্ৰণৰ বাবে বিভিন্ন চৰকাৰী বিষয়া আছে আৰু প্ৰয়োজন হ’লে প্ৰশাসনে প্ৰদূষণ সৃষ্টি কৰা উদ্যোগ বা প্ৰতিষ্ঠানৰ ওপৰত বিহিত ব্যৱস্থা ল’ব পাৰে।\nধূলিৰ মাজত উশাহ লোৱাৰ ফলত বিভিন্ন ৰোগ হ’ব পাৰে। এনেধৰণৰ প্ৰদূষণজনিত ৰোগবোৰৰ তলত উল্লেখ কৰা কাৰকবোৰৰ ওপৰত নিৰ্ভৰ কৰে।\nৰাসয়নিক উদ্যোগৰ পৰা নিৰ্গত ধূলিকণাৰ ৰাসায়নিক গঠন।\nকিমান দেৰিৰ বাবে এজন মানুহ ধূলিৰ মাজত থাকি উশাহ-নিশাহ ল’ব লগা হৈছে।\nডাঠকৈ নিৰ্গত হোৱা ধূলি বতাহে উৰুৱাই নি আকাশত ধূলিৰ ডাৱৰৰ সৃষ্টি কৰিব পাৰে। ধূলিৰ ডাৱৰ বিভিন্ন আকাৰৰ ধূলিকণাৰে গঠিত।\nস্বাস্থ্যৰ ক্ষতিকাৰক ধূলি সকলো সময়তে দৃশ্যমান নহয়। উশাহত শৰীৰৰ ভিতৰলৈ সোমাব পৰা ডাঙৰ ধূলিকণাবোৰক ‘ইনস্পাইৰেবল ধূলিকণা’ বুলি কোৱা হয়।\nউশাহৰ জৰিয়তে হাওঁফাওঁলৈ প্ৰৱেশ কৰা ধূলিকণাবোৰ খালী চকুৰে দেখা পাব পাৰি আৰু সেইবাবে উশাহৰ জৰিয়তে নাকে-মুখে সোমাই ডিঙি আৰু শ্বাসতন্ত্ৰৰ ওপৰৰ অংশত লাগি ধৰে।\nকিছুসংখ্যক ধূলি হাওঁফাওঁৰ ভিতৰলৈকে সোমাই যায়।\nবিভিন্ন প্ৰকাৰৰ ধূলিকণাৰ প্ৰভাৱ ভিন্ন ধৰণৰ হয়। উদাহৰণস্বৰূপে উশাহৰ জৰিয়তে শ্বাসতন্ত্ৰত প্ৰৱেশ কৰা সূক্ষ্ম বালিৰ কণাই(ক্ৰিষ্টেলাইন চিলিকা) হাওঁফাওঁত আঁচোৰ পেলায়।\nউশাহত সোমাই যাব পৰা সীহযুক্ত ধূলিয়ে কেন্দ্ৰীয় স্নায়ুতন্ত্ৰ ক্ষতিগ্ৰস্ত কৰিব পাৰে। বহু স্থায়ী অসুখ বহুবছৰ ধৰি ধূলিৰ মাজত থকাৰ পৰিণতি বুলি চিকিৎসা বিজ্ঞানীসকলে প্ৰকাশ কৰিছে।\nকেতিয়াবা এনে ৰোগসমূহ ধৰা পৰিবলৈয়ো বহু বছৰ সময় লাগিব পাৰে।\nবিভিন্ন খনি আৰু শিলৰ কুৱেৰিত থকা ধূলিৰ ফলত স্বাস্থ্যৰ ওপৰত পৰা কিছুমান প্ৰভাৱ এনে ধৰণৰ-\nধূলি কণাত থকা বিষাক্ত উপাদান, যেনে-\nজিংক আদি খনিজ ধাতুৰ সূক্ষ্ম কণিকা শৰীৰত প্ৰৱেশ ফলত ৰোগীৰ শৰীৰত এলাৰ্জিক প্ৰক্ৰিয়াজনিত বিভিন্ন ৰোগ হ’ব পাৰে।\nকিছুমান কাঠৰ গুড়ি, জৈৱিক আৰু অজৈৱিক ৰাসায়নিক পদাৰ্থ ধূলিৰ লগত মিহলি হৈ শৰীৰত প্ৰৱেশ কৰিলেও ভালেমান ৰোগ হ’ব পাৰে।\nএনেধৰণৰ ৰোগবিলাকৰ চিনাক্তকৰণ বা কাৰণ নিৰ্ণয় কৰাটোও টান হৈ পৰে।\nজীৱাণুজনিত আৰু ভেঁকুৰজনিত সংক্ৰমণসমূহ।\nহাওঁফাওঁত আঁচোৰ আৰু ফাইব্ৰ’চিছ।\nএছবেট’জ, কোৱাৰ্টজ(ক্ৰিষ্টেলাইন চিলিকা) আদি ধূলিৰ জৰিয়তে শৰীৰত প্ৰৱেশ কৰিলেও ভালেকেইবিধ ৰোগ আৰু অন্যান্য বিসংগতি হ’ব পাৰে।\nসেইবিলাকৰ ভিতৰত নাকৰ আৰু ডিঙিৰ শ্লেষ্মা আৱৰণত খজুৱতি আৰু ডিঙিত খচখচনি আদি হ’ব পাৰে।\nক্ষতিকাৰক পদাৰ্থ-এচিড বা খাৰজাতীয় দ্ৰব্য প্ৰৱেশৰ ফলতো শৰীৰত ভালেমান বিসংগতি হ’ব পাৰে। তেনে ধৰণৰ ৰোগবোৰ চিনাক্তকৰণত পলম হ’ল পাৰে।\nকয়লা খনিৰ ধূলিৰ ফলত ইয়াৰ শ্ৰমিকসকলৰ শৰীৰত দেখা দিয়া ‘কল ৱৰ্কাৰ্ছ’ নিউম’ক’নিঅ’চিছ(Pneumoconiosis) (চি.ডব্লিউ.পি) আৰু ব্ৰংকাইটিছৰ লগতে এমফিছেমাৰ দৰে ক্ৰণিক অৱষ্ট্ৰাকটিভ পালমোনেৰী ডিজিজ(চিঅ.পিডি) হ’ব পাৰে।\nঅত্যধিক পৰিমাণৰ ধূলিয়ে দৃষ্টিশক্তি দুৰ্বল কৰিব পাৰে আৰু অধিক মাত্ৰাৰ ধূলিৰ মাজত থকা লোকৰ দৃষ্টিশক্তি একেবাৰে বিলুপ্ত হ’ব পাৰে।\nকয়লাখনিৰ ধূলিৰ এক গুৰুত্বপূৰ্ণ কাৰণ হৈছে মাটিৰ তলত ঘটোৱা বিসফোৰণ।\nমাটিৰ তলৰ বিসফোৰণ আৰু এইবোৰৰ ভয়ংকৰ পৰিমাণ ৰোধ কৰাটো সকলো খনন সংস্থাৰ বাবে অগ্ৰাধিকাৰৰ বিষয় হ’ব লাগে।\nলেখক: আদিত্য ৰঞ্জন কাশ্যক(স্বাস্থ্য আৰু দীৰ্ঘজীৱন)


paranormal-expert-steve-huff-asked-sushant-singh-rajput-spirit-why-he-took-his-life-answer-came-he-claimed– News18 Assam\n‘আপুনি কিয় প্ৰাণ দিলে?’ পেৰানৰ্মেল এক্সপাৰ্ট ষ্টীভ হাফে সুশান্ত সিং ৰাজপুতৰ ‘আত্মা’ক সোধা প্ৰশ্নৰ কি উত্তৰ আহিল?\nUpdated:July 20, 2020, 10:03 AM IST\nআমেৰিকাৰ পেৰানৰ্মেল এক্সপাৰ্ট ষ্টীভ হাফে সুশান্ত সিং ৰাজপুতৰ অনুৰাগীৰ দাবী মানি নিজৰ বিশেষ যন্ত্ৰৰে সুশান্তৰ ‘আত্মা’ৰ সৈতে স্পিৰিট বক্স চেশ্যন কৰিছিল। তেওঁৰ দাবী যোৱা ১৩জুলাইত তেওঁ এই চেশ্যন কৰিছিল আৰু সুশান্তৰ আত্মা আন দুটা আত্মাৰ সৈতে একেলগে আহিছিল।\nLast Updated: July 20, 2020, 10:03 AM IST\nআমেৰিকাৰ পেৰানৰ্মেল এক্সপাৰ্ট ষ্টীভ হাফে দাবী কৰিছে যে তেওঁ সুশান্ত সিং ৰাজপুতৰ আত্মাৰ সৈতে কথা পাতিছিল। সুশান্তৰ বহু অনুৰাগীয়ে অনুৰোধ কৰাৰ পিছত তেওঁ নিজৰ বিশেষ যন্ত্ৰৰ সৈতে সুশান্তৰ আত্মাৰ সৈতে স্পিৰিট বক্স চেশ্যন কৰিছিল। ষ্টীভে এটা ভিডিও নিজৰ ফেচবুক পেজত শ্বেয়াৰ কৰি কৈছে যে সুশান্তৰ আত্মা যথেষ্ট শক্তিশালী আছিল আৰু তেওঁৰ সৈতে কথা পাতি অবিশ্বাস্য অভিজ্ঞতা হ’ল।\nষ্টীভে পোষ্টত লিখিছে–‘তেওঁ মোক পোনে পোনে উত্তৰ দিছিল। আগতকৈ যথেষ্ট স্পষ্টৰূপত আৰু নিজৰ কণ্ঠৰে। মই শীঘ্ৰেই আৰু এটা চেশ্যন কৰিম য’ত আৰু বহু গুৰুত্বপূৰ্ণ প্ৰশ্ন সুধিবলগীয়া আছে।’ ১৩জুলাইত ষ্টীভে এই চেশ্যন কৰিছিল আৰু তেওঁৰ দাবী সুশান্তৰ আত্মা আহিছিল।\nপেৰানৰ্মেল এক্সপাৰ্ট ষ্টীভ হাফৰ যন্ত্ৰাংশৰ কিছু দৃশ্য।\nভিডিওত ষ্টীভে সুশান্তৰ নাম লৈ সুধিছে যে আপোনাৰ মনত আছে নে আপোনাৰ মৃত্যু কেনেকৈ হৈছিল? ইয়াৰ উত্তৰত এটা কণ্ঠ ভাঁহি আহে। ষ্টীভে সোধা প্ৰশ্নৰ ইংৰাজীতে উত্তৰ আহে যে,- 'ইয়াত বহুত পোহৰ হাফ, তেওঁলোকক কোৱা মই পোহৰ পাইছো। এতিয়া এই পোহৰ কমি গৈছে। তেওঁলোকে তোমাক চাই আছে। মই সঁচাকৈ ভগৱানক লগ পাব খুজিছিলো। মই তেওঁলোকক কি ক’ব বিচাৰো জানেনে? তেওঁৰ আত্মা ঠিকে আছে আৰু স্বৰ্গত আছে।’\nযেতিয়া ষ্টীভে সুশান্তক সোধে যে আপুনি কিয় প্ৰাণ দিলে তেতিয়া যন্ত্ৰৰ পৰা উত্তৰ আহে, পৰিৱৰ্তনৰ কাৰণে।\nষ্টীভৰ দাবী যে সুশান্তৰ আত্মা যথেষ্ট শক্তিশালী আছিল আৰু তেওঁ অকলে অহা নাছিল। এজন পুৰুষ আৰু এগৰাকী মহিলাৰ আত্মা লগত আহিছিল।\nউল্লেখ্য যে, সুশান্তৰ আত্মাৰ সৈতে কথা পতাৰ দাবী ইয়াৰ আগতেও একাধিক বাৰ কৰিছে বিভিন্নজনে।\n(News18-এ ভিডিওত সুশান্তৰ আত্মা থকাৰ পুষ্টি নকৰে। ষ্টীভে কৰা ভিডিওৰ তথ্য অনুৰাগীসকলৰ কাৰণে মাত্ৰ আগবঢ়াই দিছে।)\nFirst published: July 20, 2020, 10:03 AM IST


তাৰা দেওধৰ - অসমীয়া ৱিকিপিডিয়া\nতাৰা আৰু সুন্দৰ দেওধৰ একেলগে।\nতাৰা দেওধৰ(ইংৰাজী: Tara Deodhar জন্ম ১৯২৪) এগৰাকী ভাৰতীয় মহিলা বেডমিণ্টন আৰু টেনিছ খেলুৱৈ। তেওঁ ভাৰতৰ ক্ৰিকেট কিংবদন্তী ডি.বি দেওধৰৰ কন্যা।\nশিক্ষা আৰু পেচা[সম্পাদনা কৰক]\n১৯৪৬ চনত দেওধৰে উইচকনচিন বিশ্ববিদ্যালয়ত অধ্যয়ন কৰে। তাৰা দেওধৰে ১৯৪২ চনত তেওঁৰ ভগ্নী সুন্দৰ দেওধৰৰ সৈতে মহিলাৰ দ্বৈত বেডমিণ্টনত তেওঁৰ প্ৰথম ৰাষ্ট্ৰীয় খিতাপ অৰ্জন কৰিছিল। ১৯৪২ চনৰ পৰা ১৯৫৪ চনৰ ভিতৰত দেওধৰ ভগ্নী, সুমন, সুন্দৰ আৰু তাৰাই ভাৰতীয় ৰাষ্ট্ৰীয় বেডমিণ্টন চেম্পিয়ন প্ৰতিযোগিতাত আধিপত্য বিস্তাৰ কৰিছিল।   তেওঁ এগৰাকী শক্তিশালী টেনিছ খেলুৱৈ আছিল। উইচকনচিন-মেডিচন বিশ্ববিদ্যালয়ত পঢ়ি থাকোঁতে, আমেৰিকা যুক্তৰাষ্ট্ৰৰ টেনিছ চেম্পিয়নশ্বিপত বিদেশী টেনিছ খেলুৱৈসকলৰ ভিতৰত তেওঁ পঞ্চম স্থান লাভ কৰিছিল।\nতিনি ভগ্নী তাৰা, সুন্দৰ আৰু সুমনে একক, দ্বৈত্য আৰু মিশ্ৰিত তিনিওটা বিভাগত ৰাষ্ট্ৰীয় বেডমিণ্টন জগতত আধিপত্য বিস্তাৰ কৰিছিল। ব্যক্তিগতভাৱে আৰু ইজনে সিজনৰ সৈতে ২৪টা ৰাষ্ট্ৰীয় ট্ৰফী অৰ্জন কৰিবলৈ সক্ষম হয়। তাৰাই ১৯৪২ চনৰ পৰা '৪৪ লৈ একক বিজয়ৰ হেট্ৰিক লাভ কৰিছিল।\nতাৰাই বেডমিণ্টনৰ ওপৰত লিখা কিছুমান কিতাপ পঢ়াৰ সিদ্ধান্ত লৈছিল, আৰু তেওঁৰ সৰু ভগ্নী দুগৰাকীক বেডমিণ্টন সম্পৰ্কীয় নিৰ্দেশনা প্ৰদান কৰিছিল। দহ বছৰ বয়সত খেলিবলৈ আৰম্ভ কৰা সুমনে অতি কম সময়ৰ ভিতৰতে ভাল উন্নতি কৰিছিল আৰু তেওঁ ১২ বছৰ বয়সলৈ পশ্চিম ভাৰতৰ অনুৰ্ধ-১৬ চেম্পিয়ন আছিল। তাৰাই ৱেষ্টাৰ্ণ ইণ্ডিয়া টুৰ্ণামেণ্টত অংশগ্ৰহণ কৰাৰ সময়ত সুন্দৰৰ বয়স ১৫ বছৰ হৈছিল। একেৰাহে তিনিবছৰ ধৰি – ১৯৪২, '৪৩ আৰু '৪৪ তাৰাই তিনিওবাৰ মহিলাৰ একক খিতাপ জিকিছিল। আৰম্ভণিতে, তাৰা আৰু সুন্দৰে যথেষ্ট সফলতাৰে যুটি বান্ধিছিল। তেওঁলোকে তাৰাই নেচনেলত খেলা তিনিও বছৰতে মহিলাৰ দ্বৈত্য ফাইনেলত উপনীত হৈছিল, আৰু ১৯৪৪ চনত ফ্ৰেনি তালায়াৰখান আৰু মুমতাজ চিনয়ৰ দ্বাৰা পৰাজিত হোৱাৰ পূৰ্বে প্ৰথম দুবাৰত বিজয়ী হৈছিল।\n১৯৪৫ চনত তাৰাই জৈৱ ৰসায়ন অধ্যয়ন কৰিবলৈ আমেৰিকা লৈ যায়, আৰু অৱশেষত এই বিষয়ত পিএইচডি লাভ কৰে। তাৰাৰ স্বামী ৰাথালেভ জৈৱ ৰসায়ন বিভাগৰ সহকৰ্মী আছিল। বিয়াৰ পিছত তেওঁলোকে ডেনমাৰ্কত বসতি স্থাপন কৰিছিল। তাৰাই খেলৰ জগতখনৰ পৰা অৱসৰ লোৱাৰ পিছত তেওঁৰ দুই ভগ্নী সুন্দৰ আৰু সুমনে যুটি বান্ধিছিল। তেওঁলোকে ১৯৪৫ আৰু '৫৪ ৰ ভিতৰত ১০ বছৰ কাল একেলগে খেলিছিল। সেই সময়ছোৱাত, তেওঁলোকে অংশগ্ৰহণ কৰা বেছিভাগ নেচনেল খেলত মহিলাৰ ডাবলছৰ ফাইনেলত উপনীত হৈছিল।\n↑ Badminton Association of India. "List of Indian National Championship Winners". http://www.badmintonindia.org/frmArcChampionship.aspx?id=0। আহৰণ কৰা হৈছে: 22 August 2014.\n↑ Sports Team (13 March 2011). "The Other Trailblazers". The Hindu. http://www.mid-day.com/articles/the-other-trailblazers/115245। আহৰণ কৰা হৈছে: 22 August 2014.\n↑ Schoenfeld, Clay (March 1946). "There's an international set on campus". Wisconsin alumnus খণ্ড 46 (6): 5–6. http://digicoll.library.wisc.edu/cgi-bin/UW/UW-idx?type=div&did=UW.v47i6.i0005&isize=text। আহৰণ কৰা হৈছে: 22 August 2014.\n↑ "Seedings in U.S. Tennis". The Straits Times (Singapore): পৃষ্ঠা 8. 31 August 1946. http://newspapers.nl.sg/Digitised/Page/straitstimes19460831.1.8.aspx। আহৰণ কৰা হৈছে: 22 August 2014.\n↑ "Past Masters of Indian Badminton: The Deodhar sisters – Tara, Sunder, Suman dominated sport and left lasting legacy". First Post.Com. https://www.firstpost.com/sports/past-masters-of-indian-badminton-the-deodhar-sisters-tara-sunder-suman-dominated-sport-and-left-lasting-legacy-8249351.html। আহৰণ কৰা হৈছে: 28 March 2022.\n"https://as.wikipedia.org/w/index.php?title=তাৰা_দেওধৰ&oldid=317845"ৰ পৰা অনা হৈছে\nএই পৃষ্ঠাখন ২৮ মাৰ্চ, ২০২২ তাৰিখে ১৭:৫৭ বজাত অন্তিম সংশোধন কৰা হৈছিল।


গল্পঃপৰিবৰ্তন / দোলনা বড়ুয়া তৃষা\nHomeঅনূদিত গল্পগল্পঃপৰিবৰ্তন / দোলনা বড়ুয়া তৃষা\ntranslatorsassam September 29, 2020\nমূল বাংলা: দোলনা বড়ুয়া তৃষা\nঅসমীয়া ভাঙনি: দেৱাশ্ৰী বৰগোহাঁই\nপলাশ আজি শহুৰেকৰ ঘৰলৈ যাবলৈ ওলাইছে । তাক বিদায় জনাবলৈ সকলো আহিছে । মাকে ল’ৰাক শহুৰেকৰ ঘৰলৈ পঠিয়াব লগা হোৱাৰ খঙত অনুস্বৰে কান্দিছে ।\nআপোনালোকে চাগে ভাবিছে ল’ৰা এটা শহুৰেকৰ ঘৰলৈ ফুৰিবলৈ যোৱাতো নো কি ডাঙৰ কথা । নাই । পলাশ শহুৰেকৰ ঘৰলৈ ফুৰিবলৈ নাযায় । ছোৱালীবোৰ যেনেদৰে শহুৰেকৰ ঘৰলৈ যায় ঠিক তেনেদৰে । নাই নাই ঘৰ জোঁৱাই নহয় ।\nমই নীলা। ইমানদিনে মই শহুৰৰ ঘৰত আছিলো । মানে পলাশ হঁতৰ ঘৰত । এতিয়া পলাশ তাৰ শহুৰৰ ঘৰলৈ মানে মোৰ ঘৰলৈ যাবলৈ ওলাইছে ।\nআমি দুইজনেই মা-দেউতাৰ একমাত্ৰ সন্তান । মোৰো কোনো ভাই-ভনী নাই । পলাশৰো নাই ।\nপ্ৰায় সাতবছৰ প্ৰেমৰ অন্তত আমাৰ বিয়া হয় ।\nমই বিয়া কৰি মা-দেউতাক এৰি ক’লৈকো যাবলৈ বিচৰা নাছিলো । অকলশৰীয়া হৈ পৰিব দুয়ো । সেয়ে পলাশৰ আগত চৰ্ত ৰাখিছিলো । যদি বিয়া কৰাব বিচাৰিছা তেনেহ’লে এটা চৰ্ত মানিব লাগিব । আচলতে দুটা চৰ্ত ।\nপ্ৰথম, বিয়াৰ খৰচ দুই পৰিয়ালে সমানে বহন কৰিব । কাৰণ বিয়া পাতি কোনেও কাৰোৰ ওপৰত দয়া কৰা নাই যে মা-দেউতাই সমস্ত জীৱনৰ জমাপুঞ্জী এদিনতে শেষ কৰি পেলাব। দুয়োজনে একেলগে পঢ়া-শুনা কৰিছো ।দুয়োজনে জব কৰো । ইনকাম কৰো । কোনো কম নহয় ।\nদ্বিতীয়, যিহেতু আমি দুইজনে ঘৰৰ একমাত্ৰ সন্তান গতিকে তেওঁলোকক চোৱাচিতা কৰাৰ দায়িত্ব আমাৰ ।গতিকে ৬ মাহ মই তোমালোকৰ ঘৰত থাকিলে বাকী ৬ মাহ তুমি মোৰ ঘৰত থাকিব লাগিব ।\nপলাশে মানি লৈছিল । হয়তু ভাবিছিল মই পাছত পাহৰি থাকিম । নাই মই পাহৰা নাই । পলাশে কথাটো ঘৰত জনোৱা নাছিল । কিন্তু ৬ মাহৰ পাছত মই যেতিয়া আহিবলৈ ওলালো তেতিয়া সি জনাবলৈ বাধ্য হ’ল । অনেক সমস্যাৰ অন্তত আজি পলাশ শহুৰৰ ঘৰলৈ ওলাইছে । পলাশৰ আপত্তি নাই কাৰণ শহুৰৰ ঘৰত সি জোঁৱাই হিচাপে যথেষ্ট আদৰ সৎকাৰ পায় । কিন্তু সি নাজানে এইবাৰ তাৰ জীৱনৰ সকলো হিচাপ নিকাচ উলোটা হৈ পৰিব ।\nমায়ে খুব আদৰেৰে পলাশক বৰণ কৰিলে । ওচৰ চুবুৰীয়াক মাতি আনি চাহ মিঠাই খুৱালে । খুব ফূৰ্ত্তি-তামাছা হৈছে । মই অহাৰ খবৰ পাই কাজিনকেইটাও আহি খুব স্ফূৰ্তি কৰিছে । পলাশো খুবেই আনন্দিত ।\nদুয়ো চাকৰিলৈ যাওঁ । একেলগে ফুৰিবলৈ যাওঁ । ঘৰখনেও যেন প্ৰাণ পাই উঠিছে ।\nমাহ বগৰাৰ লগে লগে পলাশ মোলান হৈ থাকিবলৈ ল’লে । তাৰ অনুভৱ হ’ল মই যেন চেঞ্জ হৈছো ।\nপলাশ যিহেতু শহুৰৰ ঘৰত আছে ঘৰৰ কিছুমান কামতো কৰিব লাগিব । দেউতাৰ অসুস্থতাৰ বাবে পলাশ এদিন বজাৰ কৰিবলৈ যাব লগা হ’ল । পাছদিনাৰ পৰাই পলাশৰ ডিউটিয়ে হৈ পৰিল বজাৰ কৰাটো ।\nপ্ৰায় প্ৰতিদিনে মায়ে সোনকানে টোপনিৰ পৰা জগাই তাক বজাৰ কৰিবলৈ পঠায় । সি বিৰক্ত হয় । মোৰ আগত আপত্তি কৰে , তোমালোকৰ ঘৰত সদায় ইমান সোনকালে উঠিব লগা হয় । মই ক’লো, তাতে কি হ’ল? এইটো তোমাৰ কাম । কিয় মই জানো তোমালোকৰ ঘৰত ৰাতিপুৱাৰ জলপান বনাবলৈ সোনকালে নুঠো ? মইতো কোনোদিন একো কোৱা নাই ।\nপলাশে একো নক’লে ।\nএদিন তাৰ কিবা এটা ভাল লাগি থকা নাছিল । সেয়ে দেৰিকৈ উঠি বজাৰলৈ যোৱাত ভাল মাছ নাপালে । এই লৈ মায়ে তাক একো নক’লে যদিও পাকঘৰত সোমাই ভোৰভোৰাই থাকিল । পলাশৰ ভীষণ খঙ উঠিছিল । মই দেখিও নেদেখাৰ ভাও ধৰিলো । মোকো তাৰ মাকে শুৱাৰ পৰা উঠোতে অলপ পলম হ’লেই কিমান কথা শুনায় । পলাশেতো কোনোদিন একোৱে মাত মতা নাই ।\n- মা আজি তাইৰ গাটো ভাল নহয় । এনেকৈয়োতো এবাৰো কোৱা নাই ।\nপলাশে চিঞৰি সুধিছে,\n- নীলা মোৰ চাৰ্টটো ক‘ত?\n- কি চাৰ্ট? মই কি জানো? তাতেইতো সব আছে ।\n- আছে । কিন্তু এটাও ইস্ত্ৰী কৰা হোৱা নাই ।\n- দোকানত দিয়া নাই সেইটো মোৰ ভুল নেকি? নিজে কৰি লোৱা, পাৰিলে মোৰটোও কৰি দিয়া না ।\nপলাশ মনে মনে থিয় দি ৰ’ল ।\n- কি হ’ল ?\n- মই এইবোৰ কোনোদিন কৰি পোৱা নাই । দোকানত দিবলৈ পাহৰি গ’লে মায়ে কৰি দিয়ে।\n- ময়োতো কোনোদিন কৰা নাছিলো । কিন্তু তুমি আৰু তোমাৰ মায়ে সিদিনা কৈছিলা এই সামান্য কামটোও মোক মোৰ মায়ে শিকোৱা নাই নে? মই শিকি পেলাইছিলো নিজে নিজে । তুমিও শিকা । কিয় তোমাৰ মায়ে তোমাক একো শিকোৱা নাই নেকি?\n- এইবোৰৰ মাজলৈ আকৌ মোৰ মাক টানিছা কিয় ?\n- তুমি কিয় টানিছিলা ? মনত পৰিছে নে কথাবোৰ ?\nপলাশে একো নামাতিলে । বিনা ইস্ত্ৰীৰ চাৰ্টটো পিন্ধি জলপান নোখোৱাকৈ ওলাই গ’ল ।\nকাষৰ ঘৰৰ আণ্টি আহিছিল । পলাশে লেপটপত অফিছৰ ইম্পৰ্টেণ্ট কাম কৰি আছিল । মায়ে আহি ক’লে, কণী শেষ হৈছে । এটা নুডলছ্ আৰু কণী আনি দিয়া চোন ।\n- মা মোৰ কামটো খুবেই ইম্পৰ্টেণ্ট । প্লীজ ১০ মিনিট পাছত যাম ।\n- তোমাৰ কামৰ বাবে এতিয়া আলহীক শুদা মুখেৰে বহুৱাই থ’ম নেকি ?\nনীলাৰ মাকে এনেদৰে কোৱাত খঙ উঠাৰ স্বত্তেও পলাশ উঠি যাবলগীয়া হ’ল কাৰণ এইয়া যে তাৰ মাক নহয় । বিচাৰিলেও খঙ কৰিব পৰা নাই আচলতে সেই আপোন ভাৱটোৱে যেন নাই । এইয়া যে শাহু মা ।\nপলাশে মন কৰিলে সকলোৱে চাহ জলপান খোৱাৰ পাছতো তাক কোনেও খাবলৈ নামাতিলে। সেইবাবে নিজেই গৈ বাতিত নুডলছ্ লৈ খালে । চাহকাপ একেবাৰে চেঁচা ।\nনীলা তেতিয়াও অফিচৰ পৰা আহি পোৱা নাই । শাহুয়েকো কথা পতাত মছগুল । পলাশে নিজেই চাহকাপ গৰম কৰিবলৈ ল’লে । কিন্তু কাপত বাকিবলৈ ধৰোতেই হাতত গৰম চাহ পৰিল । ফলস্বৰূপে হাতৰ কাপটো সৰি পৰিল । খুব জোৰেৰে শব্দ হ’ল । নীলাৰ মাক দৌৰি আহিল,\n- কি হ’ল? কি ভাঙিলে?\n- মা, চাহ গৰম কৰিবলৈ লওঁতে হাতৰ পৰা কাপটো পৰি ভাগিল ।\nমায়ে খুব বিৰক্ত হৈছে এইভাৱে ক’লে,\n- যিটো কাম নাজানা সেইটো কোনে কৰিবলৈ কৈছিল ? গৰম চাহ খাবলৈ মন থাকিলে গৰম হৈ থাকোতেই খাব লাগে । গ’ল নহয় এতিয়া মোৰ ছেটৰ কাপটো ।\nমোৰ খুব দুখ লাগিল কথাবোৰ শুনি । মোৰ নিজৰ ঘৰত হোৱা হ’লে মায়ে প্ৰথমে মোৰ হাতখন চালেহেঁতেন । তাৰপাছত কাপ । হাত খন ভীষণ পুৰিছে । নীলাৰ মাকৰ সেইফালে ভ্ৰুক্ষেপে নাই । বাথৰুমলৈ গৈ পানী ঢালিলো, বেছিকৈহে পুৰিবলৈ ধৰিলে ।\nজোৰৰে কান্দিবলৈ মন গৈছে । হঠাৎ মালৈ বৰকৈ মনত পৰিছে। মালৈ ফোন লগালো ।\n- মা, কেনে আছা?\n- ভাল, তই কেনে আছ’ বাবা ? তোৰ অবিহনে ঘৰখন বৰ খালী খালী লাগিছে ।\n- মোৰ ভাল লগা নাই মা । তোমালৈ বৰকৈ মনত পৰিছে । ইমানদিনে মনেই কৰা নাছিলো তুমি যে মোৰ কিমান যত্ন লোৱা।\n- কি হৈছে? তই ভালে আছ’ নে?\n- অ’ মা মোৰ ভাল । মা গৰম চাহ পৰিলে তুমি কি লগাই দিয়া ?\n- কি হ’ল? চাহ পৰিছে ? কেনেকৈ ? বেছিকৈ পুৰিলে নেকি ?\n- নাই নাই । টেবুলত আছিল মোবাইল টিপি টিপি চাহকাপ তুলিবলৈ ধৰোতে পৰিলে ।\n- সোনকালে পেষ্ট লগা । নহ’লে পানীজ্বলা বান্ধিব । তোৰ পত্নী আৰু শাহুৱেৰ ক’ত ? তেওঁলোকে নাজানে ?\n- নীলা এতিয়াও আহি পোৱা নাই । আৰু তাইৰ মাকক কোৱা নাই ।\n- অহ্ আচ্ছা , পেষ্ট বনাই লগাই দে ।\nকি যে এক অদ্ভূত চেঞ্জ হৈ গৈছে সকলো । কিছুসময়ৰ পাছত নীলা আহিল । তাই মাকে কাপটোৰ বিষয় ভোৰভোৰাই থকা বাবে ৰুমলৈ আহি সুধিলে,\n- তোমাৰ হাতত চাহ পৰিলে নেকি? চাওঁ ক’ত? কিবা লগাইছা নে? ৱেট, মই ৱাৰ্ণাৰ ক্ৰীম আনো ।\nইমানপৰে বেয়া লাগি থকা ভাৱটো নীলাৰ চিন্তা দেখি দূৰ হ’ল । আচলতে ইয়াততো তায়ে মোৰ একমাত্ৰ আপোনজন । তাইক ভালপাওঁ বাবেইতো ইয়ালৈ আহিছো ।\nকিছুদিনৰ পাছত নীলাৰ কাজিনৰ বিয়া । তাকেলৈ নীলা খুবেই এক্সাইটেট । সকলোৱে একেলগে বিয়া খাবলৈ গ’লো । মোৰ ঘৰৰো সকলোকে বিয়ালৈ মাতিছিল । মা-দেউতাক দেখা পাই সঁচাকৈয়ে কি ভাল লাগিছে । নীলাই পাৰ্লাৰৰ পৰা আহি মা-দেউতাক সেৱা জনাই কাজিনবোৰৰ কাষলৈ গুছি গ’ল ।\nমই বহি ৰ’লো অকলশৰে । কিনো কৰিম কাকো চিনিও নাপাওঁ। নিজৰ ঘৰৰ বিয়া হোৱা হ’লে খুব স্ফূৰ্তি কৰিলোহেঁতেন ।\nকিছু সময়ৰ পাছত নীলাই ফটো উঠিবৰ বাবে মাতি নিলে । ফটো উঠাৰ পাছতে পুনৰ উধাও । একেলগে খোৱাও নহ’ব । তাই ফেণ্ডৰ স’তে খাব । মই মাৰ লগত ইটো সিটো কথা পাতি আছিলো । মায়ে সুধিলে,\n- বাবা, ঘৰলৈ কেতিয়া আহিবি । একো ভাল লগা নাই ।\nমই দীৰ্ঘশ্বাস এৰিলো । মোৰো শহুৰৰ ঘৰৰ চখ শেষ হৈ গৈছে ।\n- আৰু মাথো কেইটামান মাহ।\nমাৰ মুখখন দেখি বুকু ফাটি যাওঁ যেন কৰিছিল । হঠাতে ভাৱ হ’ল ছোৱালীবোৰে যেতিয়া ইমান বছৰে আদৰেৰে ৰখা মাক-দেউতাকক এৰি আহে তাঁহাতৰো চাগে কিমান কষ্ট হয় । নীলাই মোৰ লগত নাখালে । কাজিনৰ লগত খালে । মা-দেউতা যাবলৈ ওলাল । মই নীলাক মাতিবলৈ গ’লো । নীলাই খুব ৰুডলি ক’লে,\n- মই এতিয়া নাযাওঁ । তুমি মা-দেউতাৰ লগত গুছি যোৱা ।\nবৰ বেয়া লাগিল সকলোৱে আগত এনেদৰে কোৱাৰ বাবে । তথাপিও ক’লো,\n- ময়ো থাকিম ।\n- তুমি ইয়াত ছোৱালীবোৰৰ মাজত কি কৰিবা ? কাইলৈ অফিছ নাই জানো ?\n- তোমাৰ নাই ?\n- মই ছুটী লৈছো ।\n- এবাৰ কোৱা হ’লে ময়ো ছুটী ল’ব পাৰিলোহেঁতেন ।\nনীলাই পাত্তা নিদিলে । আনফালে গুছি গ’ল । মই তাইৰ মাক-দেউতাকৰ স’তে উভতি আহিলো । গোটেই ৰাতি টোপনি নাহিল । প্ৰথমে ভীষণ খঙ উঠিল । তাৰপাছত এসোপামান অভিমান ।\nৰাতিপুৱালৈ টোপনি আহিছিল । নীলা সাত বজাত আহিল । আহিয়ে বিচনাত পৰিল । মোৰ খঙ কষ্ট অভিমান সকলো শেষ হৈ গ’ল । তাই এষাৰ মাতো নলগালে । সকলো পাহৰি ময়ে মাত লগালো ।\n- আমনি নকৰিবাচোন ।\n- কি? তুমি তুমি মোক এৰি গোটেই ৰাতি স্ফূৰ্তি কৰি আহিছা তোমাক এৰি মই কেনেদৰে আছো ভাবিছা নে? তুমি জানো নাজানা তোমাক এৰি মোৰ টোপনি নাহে ?\nনীলাই মুৰ তুলি ক’লে,\n- তুমিও জানো নাজানা তোমাক এৰি মোৰ টোপনি নাহে ? তথাপিও তুমি তোমাৰ ফেণ্ড মহিনৰ বিয়াত গোটেই ৰাতি নাছিলা । তোমাৰ মামাৰ ল’ৰাৰ বিয়াত নাছিলা । তোমাৰ অন্য ফেণ্ডৰ বাবেও নাছিলা কিমানটা ৰাতি । মই মাতিবলৈ গ’লে কৈছিলা -পত্নী মানে পেৰা । ময়ো খুব কষ্টেৰে পাৰ কৰিছিলো সেইবোৰ ৰাতি । তুমি কাষত নাই সেইবাবে নহয়, তুমি মোক এৰি স্ফূৰ্তি কৰিছিলা সেইবাবে। যিটো আজি তোমাৰ অনুভৱ হৈছে ।\nপলাশৰ মনত পৰিল । সিওতো বহুবাৰ বিয়াঘৰৰ পৰা নীলাক অকলে পঠিয়াইছো । পাছত খবৰ এটাও লোৱা নাই । পাছদিনা যেতিয়া নীলাই কিবা সুধিছিল তেতিয়া কৈছিলো, - আমনি নকৰিবা । তাৰপাছত শুই পৰিছিলো । সেই অভিমান যে কোনোদিন ভঙাই নহ’ল ।\nনীলাৰ মাক-দেউতাক ফুৰিবলৈ গৈছে । বহুতো কাম কৰিবলগীয়া হৈছে । নীলাই বিশেষ একো কৰা নাই । সেইদিনা আনকি ৰন্ধা বঢ়াও নকৰিলে । মই নিজে ভাত কণী ভজা আৰু মাংস ৰান্ধি পেলালো । নীলাই এবাৰো চাবলৈও নাহিল । নীলাক মাতিলো । তাই মোবাইলত ভিডিঅ’ কলত ব্যস্ত আছিল ।\n- মই তোমালোকৰ ঘৰত ইমানবোৰ ৰন্ধা-বঢ়া কৰিবলগীয়া হৈছে তোমাৰ কোনো ভ্ৰুক্ষেপেই নাই?\n- তাতে কি হ’ল ? মই চোন তোমালোকৰ ঘৰত প্ৰতিদিনে ৰন্ধা বঢ়া কৰিব লাগে। তুমি আজিহে কৰিছা ।\n- সেইখন তোমাৰ শহুৰৰ ঘৰ ।\n- আৰু এইখন তোমাৰ শহুৰৰ ঘৰ আৰু ইয়াত কাম কৰিলে তুমি সৰু নোহোৱা । নিজৰ ঘৰ বুলি ভাবা সকলো ঠিক হৈ যাব । মোৰ মা-দেউতাক আপোন বুলি ভাবা ।\nপলাশে ক’বলৈ লৈছিল আপোন বুলি কেতিয়া ভৱা নাই ? কিন্তু ক’ব নোৱাৰিলে কাৰণ নীলাই কোৱা কথাবোৰ খুব চিনাকী যেন লাগিল । পলাশেই নীলাক কৈছিল ।\nনীলাক ক’লে- মই ভাত ৰান্ধিছো, তুমি টেবুল খন সজাই দিয়া ।\nনীলাই সেয়াও নকৰিলে ।\n- নীলা এই সাধাৰণ কামটোও তুমি কৰিব নোৱাৰা নে ?\n- সাধাৰণেই যদি কাম তুমি নিজে কিয় কৰা নাই ?\nপলাশৰ প্ৰচণ্ড খঙ উঠিছিল । কিন্তু এই কথাষাৰো যে তাৰ চিনাকী । পলাশেই কোৱা । সাধাৰণেই যদি কাম তুমি নিজে কিয় কৰা নাই । আচলতে গেষ্ট আহিলে তাই যেনেদৰে ৰন্ধা বঢ়া নিজে কৰে তেনেদৰে সাধাৰণ সাধাৰণ কামবোৰ যেনে টেবুল সজাই কাঁহী বাতি সজোৱা কামটোও তাই অকলেই কৰে । সৰু সুৰা কামবোৰত সহায় পালে ভাল লাগে ।\nনীলাৰ মাক দেউতাক উভটি অহাৰ পাছত নীলাক ক’লো- ব’লা আজি ঘৰৰ পৰা আহোগৈ, ৰাতিলৈ ঘূৰি আহিম ।\n- আচ্ছা, মা-দেউতাৰ পাৰমিছন লৈ আহা ।\n- কিয় ? মই মোৰ মা-দেউতাৰ ওচৰলৈ যাবলৈ তেওঁলোকৰ পাৰমিছন কিয় লাগে ?\n- কি কিয়? মই কৈছো সেইবাবে ।\n- তেনেহ’লে মই কিয় মোৰ মা-দেউতাৰ ঘৰৰ আহিবলৈ তোমাৰ মা-দেউতাৰ পাৰমিছন ল’ব লগা হয় ? সকলোৰে ওচৰলৈ গৈ গৈ । তাৰপাছতো ক’ত কথা? যেন মই কিনি লোৱা গোলামহে ।\nমই একো নকয় মা-দেউতাৰ ৰুমলৈ গ’লো ।\n- মই আৰু নীলা এবাৰ আমাৰ ঘৰৰ পৰা আহোগৈ ।\nদেউতাই ভ্ৰু কোঁচাই ক’লে\n- আজি আকৌ কিয় যাব লাগে ? সিদিনা বিয়াঘৰত লগ পাইছিলাহে ।\nএই কথা শুনি মই খঙত জলি পকি উঠিলো । আচৰিত । যি মোক অত বছৰে মানুহ কৰিছে আৰু এতিয়া তেওঁলোকৰ কাষলৈ যাবলৈও মই আনৰ পাৰমিছন ল’ব লাগিব। নীলাৰ ওচৰলৈ গৈ ক’লো\n- তোমাৰ দেউতাই এনেকৈ কিয় কথা কয়?\n- আজি আকৌ কিয় যাব লাগে ? সিদিনা লগ পাইছিলাহে ।\n- শহুৰে এনেকৈ ক’ব পাৰে । ধৰি নাথাকিবা ।\n- কি? একো মনত পৰা নাই নে? সেইধৰণৰ কথাবোৰতো আগতেও হৈছিল । যেতিয়া মই তোমাক ঘৰলৈ আহিবলৈ লগ ধৰিছিলো ।\n- হু, মনত পৰিছে । I am sorry . কিন্তু এতিয়া ওলোৱা ।\n- তুমি অকলেই যোৱা, মই তুহিনহঁতৰ লগত বীছলৈ যাম ।\nএইবাৰ অসহ্য লাগিছে । অকলেই ওলাই আহিলো । ঘৰৰ কাষ পাই কি যে স্ফূৰ্তি লাগিছে । কিবা যেন আপোন আপোন । ঘৰত সোমাওতেই মায়ে বুকুৰ মাজত আকোৱালি ল’লে । ময়ো সৰু ল’ৰাৰ দৰে মনে মনে কুঁচি মুচি কৈ সোমাই থাকিলো। মায়ে কি কি যে কৰা নাই । মোৰ পছন্দৰ খোৱা লোৱা আৰু ক’ত যে কথা ।\n- তোৰ পত্নী নাহিল যে?\n- তাই ফুৰিবলৈ যাব ।\nইমানখিনিৰ পাছতো কিয় জানো নীলাৰ বিষয়ে বেয়াকৈ ক’বলৈ মন নগ’ল । ভাৱ হ’ল কিবা ক’লে কথাখিনি নিজৰ গাতে পৰিব । তাৰোপৰি ভাৱ হ’ল নীলা আহিলে আৰু ভাল হ’লহেঁতেন । মাক তাঁহাতৰ ঘৰত ঘটা ঘটনাবোৰৰ বিষয়ে একো নক’লো । শহুৰে অনা ঘড়িটো দেখুৱালো । মা আনন্দিত হ’ল ।\n- আমাক এৰি শহুৰৰ ঘৰত তেনেহ’লে তই ভালেই আছ ।\n- তুমিতো সদায় তুমিয়েই মা ।\n- সন্তান ভালে থাকিলেইতো মাক-দেউতাক ভালে থাকিব ।\nৰাতি খাই বয় অকলেই উভটিলো । নীলাক দেখি ভাৱ হ’ল তাই ক’লৈকো যোৱা নাছিল । মই সোমোৱাৰ লগে লগে মোবাইল টিপি টিপি সুধিলে\n- ঘৰত মোৰ কি কি বদনাম ৰটি আহিলা ?\n- কি কৈছা তুমি এইবোৰ ? মই তোমাৰ নামত কিয় বদনাম কৰিম ।\n- নহয় ঘৰলৈ গৈছিলা যে মোক এৰি সেইবাবে সুধিলো ।\n- মই তোমাক যাবলৈ লগ ধৰিছিলো তুমিতো নিজে যোৱা নাই।\n- নাই তুমি যে কোৱা মই ঘৰলৈ আহিলে তোমাৰ বদনাম ৰটো বুলি ।\n- নীলা এইফালে আহা আমি কথা পতাৰ দৰকাৰ । আচলতে তুমি কি বিচৰা ? কেবল তোমাক ভালপাওঁ বাবেই কেবল তোমাৰ বাবেই মই মা-দেউতাক এৰি তোমাৰ মা-দেউতাৰ লগত আছোহি । কিছুমান কাম কৰিছো যিবোৰ লাইফত কেতিয়াও কৰা নাই । তোমাক সহায় কৰিছো, অফিছো কৰিছো । তাৰপাছতো যদি তুমি ভালে নাথাকা মোৰ কেনেকুৱা লাগিব । ইয়াত মোৰ অসহায় যেন লাগে । মা-দেউতাক এৰি । কেনেকুৱা লাগে বুজাব নোৱাৰো । তাৰোপৰি এতিয়া তুমি মোৰ সেই আগৰ নীলাজনী হৈ থকা নাই ।\nকিছুপৰ নীলা মনে মনে ৰ’ল ।\n- বুজিব পাৰিছা নে পলাশ, আমি ছোৱালীবোৰো কাৰোবাৰ ঘৰৰ আদৰৰ জী যি কেৱল এজনৰ ভালপোৱাৰ বাবেই সম্পূৰ্ণ অচিনা অজানা এখিনি মানুহৰ লগত সকলোবোৰ নতুনকৈ আৰম্ভ কৰে । আমাৰ কিমান সাহস । এবাৰ চিন্তা কৰি চাইছা নে ? চিন্তা কি কৰিবা কষ্ট দি কথা এষাৰ কোৱাৰ আগত কেতিয়াবা ভাবা নে? আৰু, এইখন শহুৰৰ ঘৰ ইয়াত এনেকুৱা এটা দুটা কথা শুনিবই লাগিব, মনে মনে থাকা, সকলো ঠিক হৈ যাব । কিয় ? আমাক কথা শুনোৱাৰ কি অধিকাৰ দিয়া আছে তোমালোকক? কেতিয়াবা ভাবিছা নে মা-দেউতাক এৰি আমাৰ কিমান অসহায় লাগে । কিন্তু মাথো এজনৰ ভালপোৱাৰ বাবেই সকলো হাঁহি হাঁহি মানি লওঁ । এৰি থৈ নাহো । নিলগাই ৰাখো নিজকে । নিজকে হেৰুৱাই পেলাও সকলোবোৰ মানিবলৈ গৈ । কিন্তু কেতিয়াও তোমালোকৰ চকুতেই নপৰে । আনৰ কথা শুনি গাত হাত তুলিবলৈও আহা । কেতিয়া বুজিবলৈ চেষ্টাই নকৰা প্ৰকৃত সত্যটো নো কি । আৰু কোৱা কি, স্বামীয়ে এইয়া কৰিব পাৰে ।\nপ্ৰতিটো কথাইতো সঁচা। কি বুজিম ? মই নীলাৰ কাষলৈ গৈ ক’লো\n- মই সঁচাকৈয়ে দু:খিত, তোমাক বুজিয়ে নাপালো । কিন্তু ভীষণ ভালপাওঁ তোমাক ।\n- মই জানো ভাল নাপাওঁ । তথাপিও চোৱাচোন কেৱল মোৰ অবহেলাই ইয়াত তুমি কেনেকুৱা হৈ গৈছা । তোমাৰ ঘৰত থকা হ’লে কিন্তু কথাটো কেতিয়াও বুজি নাপালাহেঁতেন । কোনো ল’ৰাই বুজি নাপায় ।দৰাচলতে প্ৰতিজন ল’ৰাকে শহুৰৰ ঘৰলৈ পঠিওৱাতো খুবেই জৰুৰী যাতে তেওঁলোকে বুজি পাই যে সংসাৰ অকলে নচলে। কিছু সহায় কৰিলে মান-সন্মান নকমে । সংসাৰখন সুন্দৰ হয় ।\n- হুম । এতিয়াৰ পৰা আমি দুয়োজনে মিলি সকলো কৰিম। আহা এতিয়া মোক প্লীজ জোৰেৰে সাৱটি ধৰা ।\nকেইদিনমানৰ পাছৰ এটা শুক্ৰবাৰে নীলাই ঘৰ মচি আছিল । হঠাৎ পিছলি পৰি ভৰি মোছোকা খালে । তাইক চোফাত বহুৱাই ময়ে ঘৰ মছিবলৈ ধৰিলো । ঠিক সেইসময়তে খুলি থোৱা দুৱাৰেৰে মা-দেউতা সোমাই আহিল । আহিয়ে মোক ঘৰ মছি থকা দেখা পাই চিঞৰি উঠিল ।\n- তই ইয়াত ঘৰ মোহাৰিছ যে ? আৰু তোৰ ঘৈনীয়ে চোফাত বহি টিভি চাই আছে ?\n- মা, তায়ে মচি আছিল কিন্তু তাই ভৰিত দুখ পোৱাৰ বাবে ময়ে মচি দিছো তাতে কি হ’ল নো?\n- কি হ’ল? ল’ৰাক লিখা পঢ়া শিকাই ইমান আদৰ যত্নেৰে শহুৰৰ ঘৰ মচিবলৈহে ডাঙৰ কৰিলো নেকি?\n- মা নীলাইও দেখুন আমাৰ ঘৰত প্ৰতিদিনে ঘৰ মচে । তাইও শিক্ষিতা ছোৱালী । ঘৰৰ কাম কৰিলে মই যদি সৰু হওঁ তেনেহ’লে নীলাকো মই সৰু কৰিছো ।\n- তাই যে ছোৱালী । শহুৰৰ ঘৰত তাই কাম নকৰিব নেকি ? বহি বহি খাব নেকি ?\n- ময়ো শহুৰৰ ঘৰলৈ আহিছো ।\n- এনেকুৱা শহুৰৰ ঘৰৰ প্ৰয়োজন নাই । ব’ল ঘৰলৈ ব’ল ।\nতেনেকুৱাতে নীলাৰ মাক ওলাই আহি ক’লে,\n- ল’ৰা-ছোৱালীৰ সংসাৰত ল’ৰাৰ মাকে মাত নমতাই ভাল নেকি? তাঁহাতৰ সংসাৰৰ কথা তাঁহাতি ভালকৈ বুজি পাব ।\n- কি ক’লে আপুনি? মোৰ ল’ৰাৰ বাবে মই মাত নামাতিম? আপুনি মাতিব?\n- আমাৰ ঘৰত যিহেতু আছে গতিকে এইয়া আমাৰ দায়িত্ব, আপুনি কিয় মাত মাতিব ?\n- মোৰ ল’ৰাক পঢ়াই শুনাই এতিয়া ইয়াত কাম কৰিবলৈ পঠিয়াছো নেকি?\n- মই কি মোৰ ছোৱালীক পঢ়োৱা নাই ? ল’ৰা আৰু ছোৱালীৰ কিতাপ পত্ৰবোৰ বেলেগ বেলেগ হয় নেকি? নে পাছ মাৰ্ক বেলেগ ? নে টিউছন ফ্ৰীয়ে বেলেগ হয় ? সকলোবোৰেইতো একে । ল’ৰা-ছোৱালীৰ শিক্ষাৰ মান যদি একে তেনেহ’লে মূল্যায়ন কিয় একে নহ’ব । মোৰ অনাৰ্ছ মাষ্টাৰ্ছ ছোৱালীয়ে যদি আপোনাৰ ঘৰত গৈ ৰন্ধা-বঢ়া কৰিলে সন্মান নষ্ট নহয় তেনেহ’লে কিছু কাম কৰিলে আপোনাৰ ল’ৰাৰ কি ডিগ্ৰীটো নোহোৱা হৈ যাব ?\n- ফাল্টু কথা নক’ব । মই মোৰ ল’ৰাক লৈ যাম।\n- মোৰ ছোৱালীৰ গাত হাত তোলাৰ পাছত যেতিয়া মই তাইক আনিবলৈ গৈছিলো আপুনিয়ে কৈছিল সংসাৰ এনেকৈয়ে চলে । ছোৱালীৰ মাকে এইবোৰত নাক নভৰোৱাই ভাল । আপোনাৰ ল’ৰাকতো ইয়াত কোনেও হাত তোলা নাই তাৰপাছতো আপুনি কৈছে ইয়াত নাক নভৰাব ।\n- পলাশ তই যাবি নে থাকিবি ?\n- মা তুমি যোৱা। ৬ মাহ শেষ কৰি নীলাক লৈ মই ঘৰলৈ যাম।\nমা গুছি গ’ল । মই ৬ মাহৰ শেষত নীলাক লৈ ঘৰলৈ গ’লো । প্ৰথমে মায়ে কিছু খঙ কৰিলেও বেছি দিন সেই খঙ নাথাকিল । নীলাও যথেষ্ট সুখী কাৰণ সকলো কামতে মই তাইৰ লগত থাকো । সহায় কৰো । তাইক বুজি পাওঁ ।\nনীলাই গোটেই ৰাতি কাম কৰি ৰাতিপুৱা শুইছে আৰু বোলে ভীষণ মূৰ কামোৰিছে । মই উঠি ৰন্ধা বঢ়া কৰিলো ।সকলোৱে বাবে জলপান তৈয়াৰ কৰিলো । মা তেতিয়ালৈ উঠিল।\n- এতিয়াও কাম শেষ হোৱাই নাই নেকি ?\n- ৰ’বা মা দিছো তোমাক । ৰন্ধা শেষ হৈছেই ।\n- তই পাকঘৰত কি কৰিছ’ । বোৱাৰী ক’ত?\n- তাই কালি গোটেই ৰাতি কাম কৰি অলপ আগত শুইছেহে নহ’লে অফিছ কৰিব নোৱাৰিব । মই দুয়োৰে বাবে টিফিনো ৰেডি কৰিলো ।\n- ৱাহ । ঘৈনীক বৰ সুখ দিছ’ । মই কতদিন বেমাৰত কাম কৰি খোৱালো তাৰ খবৰ জানো কোনোবাদিনা ৰাখিছ’ ।\n- মা, মই খবৰ ৰখা নাই ঠিক তেনে নহয় । তুমি মোক বুজিবলৈয়ে নিদিলা কোনোদিন । তুমি যদি মোক ল’ৰা বুলি নাভাবি তোমাৰ সন্তান বুলি ভাবি কামবোৰ শিকালাহেঁতেন তেনেহ’লে ময়ো তোমাক অসুখৰ সময়ত সুখ দিব পৰিলোহেঁতেন ।\n- এইয়াও এতিয়া মোৰেই দোষ ? ল’ৰাক এতিয়া কাম শিকাম? ৰন্ধা বঢ়া শিকাম ? কাপোৰ ধুৱাম ? ছোৱালী হোৱা হ’লে বেলেগ কথা আছিল । মা যে কি হয় তই এতিয়াও বুজি নাপালি। মাৰ সমান কোনো নাই ।\n- মা, মই জানো মাৰ সমান আন কোনোৱে নহয় । সৃষ্টিকৰ্তাইতো কেতিয়াও ল’ৰা ছোৱালীক বেলেগ ভাৱে মাকৰ গৰ্ভত থোৱা নাই । সমান সময়েই গৰ্ভত ৰাখে, দহ মাহ । সমান গাখীৰেই ল’ৰা ছোৱালীৰ বাবে ৰাখে । এনেকুৱাতো নিয়ম নাই যে ছোৱালী মাকৰ গৰ্ভত পাঁচমাহ থাকিব আৰু ল’ৰা দহমাহ । ল’ৰাৰ বাবে গাখীৰ বেছি আৰু ছোৱালীৰ বাবে কম । এনেকুৱাতো নহয় । তেনেহ’লে মাকবোৰে কিয় ল’ৰা আৰু ছোৱালীৰ পাৰ্থক্য কৰে ?\n- তেনেহ’লে সৃষ্টিকৰ্তাই সকলোকে একেই বনালেহেঁতেন, ল’ৰা ছোৱালী নবনালেহেঁতেন ।\n- মা এই পৃথিৱীত বিভিন্ন ধৰণৰ সৃষ্টি আছে । সকলোৱে পৃথক আৰু ভিন্ন কিন্তু কোনোটোৱে কম নহয়। সেইবাবেইতো পৃথিৱীখন ইমান বেছি ধুনীয়া । সকলোতকৈ বেছি ভিন্ন সৃষ্টি হ’ল নাৰী আৰু পুৰুষ । নাৰীয়েইতো


India vs South Africa 3rd Test Virat Kohli returns then who will make way for him - IND vs SA 3rd Test : পৰৱৰ্তী টেষ্টত বিৰাট খেলাটো প্ৰায় খাটাং ! তেন্তে কাৰ স্থান ল'ব বিৰাটে ?– News18 assam\nHome » photogallery » sports »IND vs SA 3rd Test : পৰৱৰ্তী টেষ্টত বিৰাট খেলাটো প্ৰায় খাটাং ! তেন্তে কাৰ স্থান ল'ব বিৰাটে ? কোন হ'ব বাহিৰ ?\nIND vs SA 3rd Test : পৰৱৰ্তী টেষ্টত বিৰাট খেলাটো প্ৰায় খাটাং ! তেন্তে কাৰ স্থান ল'ব বিৰাটে ? কোন হ'ব বাহিৰ ?\nIndia vs South Africa : ভাৰত আৰু দক্ষিণ আফ্ৰিকাৰ মাজত শৃংখলাৰ তৃতীয় আৰু অন্তিম টেষ্ট ১১ জানুৱাৰীত কেপ টাউনত আৰম্ভ হ'ব। বিৰাট কোহলীয়ে (Virat Kohli) এই খেলখনত ভাৰতীয় টেষ্ট দললৈ উভতি অহাৰ সম্ভাৱনা আছে। কোনজন খেলুৱৈক দলৰ পৰা বাদ দিয়া হৈছে সেয়া চাবলৈ আকৰ্ষণীয় হ'ব।\n| January 07, 2022, 23:29 IST\nভাৰত আৰু দক্ষিণ আফ্ৰিকাৰ মাজৰ শৃংখলাৰ তৃতীয় আৰু অন্তিম টেষ্ট খন কেপ টাউনত অনুষ্ঠিত হ'ব। প্ৰতিযোগিতাখন ১১ জানুৱাৰীৰ পৰা আৰম্ভ হ'ব। খেলখন নিয়মীয়া ভাৰতীয় টেষ্ট অধিনায়ক বিৰাট কোহলীৰ বাবে প্ৰত্যাৱৰ্তন হ'ব পাৰে। দলত কোনজন খেলুৱৈক তেওঁৰ স্থানত উলিওৱা হ'ব সেয়া চাবলৈ আকৰ্ষণীয় হ'ব. (AFP)\nপ্ৰাক্তন টেষ্ট উপ-অধিনায়ক আজিংক্য ৰাহানে দ্বিতীয় টেষ্টত অৰ্ধশতক অৰ্জন কৰিছিল কিন্তু পৰৱৰ্তী টেষ্টত বহিব লগা হ'ব পাৰে। অৱশ্যে, এয়াও সম্ভৱ যে আন এজন খেলুৱৈক বাদ দিয়া উচিত আৰু দলত ৰাহানেৰ স্থান নিশ্চিত। ৰাহানে শৃংখলাৰ প্ৰথম খন টেষ্টত অৰ্ধশতক অৰ্জন কৰিবলৈ নাপালে। (AFP)\nবিৰাট কোহলীৰ দলত উভতি অহাৰ ক্ষেত্ৰতো চেতেশ্বৰ পূজাৰাৰ নাম বিবেচনা কৰা হ'ব পাৰে। পূজাৰা এজন অভিজ্ঞ ক্ৰিকেটাৰ আৰু এতিয়ালৈকে ৯৪ খন টেষ্ট মেচ খেলিছে। তেওঁ যোৱা টেষ্টত অৰ্ধশতক অৰ্জন কৰিছিল কিন্তু কিছু সময়ৰ পৰা তেওঁৰ বেটেৰে ডাঙৰ ইনিংছ হোৱা নাই। বিৰাটকো তেওঁৰ ঠাইত দলত অন্তৰ্ভুক্ত কৰিব পাৰে। (AFP)\nএতিয়ালৈকে কেৰিয়াৰত ১৩ খন টেষ্ট মেচ খেলা হনুমা বিহাৰীয়ে দলত নিশ্চিত যেন নালাগে। বিৰাট কোহলীৰ উভতি অহাটো তেওঁৰ স্থানৰ বাবে বিবেচনা কৰিব পাৰে। বিহাৰীয়ে আগতে ইণ্ডিয়া-এ দলৰ সৈতে খেলি আছিল আৰু তেতিয়া তেওঁ ভাল প্ৰদৰ্শন কৰিছিল। তেওঁ শৃংখলাটোৰ প্ৰথম টেষ্টতো সুযোগ পোৱা নাছিল। অন্তিম টেষ্টত, তেওঁ নিশ্চিতভাৱে দ্বিতীয় ইনিংছত কঠোৰ বেটিং কৰিছিল আৰু অপৰাজিত ৪০ ৰাণ কৰাৰ পিছত উভতি আহিছিল। (AFP)\nইফালে, টীম ইণ্ডিয়াৰ মুখ্য প্ৰশিক্ষক ৰাহুল দ্ৰাবিড়ে কয় যে পেচাৰ মহম্মদ চিৰাজ সম্পূৰ্ণৰূপে ফিট নহয়। তেওঁ কৈছিল যে চিৰাজৰ ফিটনেছ ৰ অধিক মূল্যায়ন কৰিব লাগিব যে তেওঁ অহা চাৰি দিনৰ ভিতৰত খাপ খাব পাৰিব নে নাই। ইয়াৰ অৰ্থ হৈছে যে চিৰাজেও পৰৱৰ্তী টেষ্ট মেচখনত খেলিবলৈ সন্দেহজনক। (AFP)


ইফক' টকিঅ' জেনেৰেল ইঞ্চুৰেঞ্চ কোম্পানী লিমিটেডে এই ৱেবছাইটো তৈয়াৰী কৰিছে যাতে জনসাধাৰণক ইনফ টকেঅৰ সামগ্ৰী আৰু সেৱাৰ সম্যক তথ্যপাতি যোগান ধৰিব পাৰে আৰু উন্নত যোগাযোগ অব্যাহত ৰাখিব পাৰে। আপুনি ইয়াৰ নীতি আৰু চৰ্ত মানি চলি ৱেবছাইটো ব্যৱহাৰ কৰিব পাৰে।\nএই নীতি আৰু চৰ্তবোৰত আপোনাৰ গ্ৰহণযোগ্যতা।.\nঅনুগ্ৰহ কৰি কেই মিনিটমান সময় সাৱধানে পৰ্যালোচনা কৰক। এই ৱেবছাইটত সোমাই আৰু ব্যৱহাৰ কৰি আপুনি এই নীতি আৰু চৰ্ত মানি চলিবলৈ আৰু সীমাবদ্ধ হ'বলৈ মান্তি হ'ব। যদি আপুনি এই নীতি আৰু চৰ্ত মানি চলিবলৈ আৰু সীমাবদ্ধ হ'বলৈ মান্তি নহয়, তেনেহ'লে এই ৱেবছাইটত সোমাব, ব্যৱহাৰ বা ডাউনল'ড কৰিব নোৱাৰিব।\nএই নীতি আৰু চৰ্তসমূহ সলনি হ'ব পাৰে।\nইফক' টকিঅয়ে এই নীতি আৰু চৰ্তবোৰ সালসলনি কৰাৰ অধিকাৰ আৰক্ষণ কৰে। এনে সালসলনিৰ পাছত এই ৱেবছাইট ব্যৱহাৰে, সলনি হোৱা নীতি আৰু চৰ্ত মানি চলিবলৈ আৰু সীমাবদ্ধ হ'বলৈ আপোনাৰ চুক্তি গঠন কৰে। এই কাৰণতে, আমি আপোনাক এই নীতি আৰু চৰ্তবোৰ পৰ্যালোচন কৰিবলৈ সকলো সময়তে উৎসাহ জগাইছো । শেহতীয়াভাৱে ২৫ ছেপ্টেম্বৰ ২০০৫ ত এই নীতি আৰু চৰ্তসমূহ সংশোধন কৰা হৈছিল।\nকপিৰাইটৰ জাননী আৰু সীমিত অনুজ্ঞাপত্ৰ\nসকলো যি আপুনি এই ৱেবছাইটত (অন্তৰ্বস্তু)দেখে, চায় বা শুনে, যেনে আখৰ, নিৰ্দেশিকা, আলোকচিত্ৰ, চিত্ৰাৱলী, গ্ৰাফিকচ্, শ্ৰব্য ক্লিপ, চলচিত্ৰ ক্লিপ আৰু শ্ৰব্য-চলচিত্ৰ ক্লিপ আদিৰ ভাৰতীয় আইন আৰু চুক্তি বিধানৰ অধিনত কপিৰাইট লোৱা হৈছে। অন্তৰ্বস্তুৰ কপিৰাইট ইফক' টকিঅ' জেনেৰেল ইঞ্চুৰেঞ্চ কো. লি. ৰ হাতত থাকে বা যাক ই শাখাৰূপ দিয়ে বা তৃতীয় পক্ষবোৰ যোনে ইফক' টকিঅ' সামগ্ৰীবোৰৰ অনুজ্ঞাপত্ৰ দিয়ে। এই ছাইটৰ আতাইবোৰ অন্তৰ্বস্তু ভাৰতীয় আইন আৰু প্ৰযোজ্য আন্তঃৰাষ্ট্ৰীয় কপিৰাইট আইন আৰু চুক্তিৰ অধিনত যুটীয়াভাৱে কপিৰাইট কৰা হৈছে। ইফক' টকিঅ য়ে অন্তৰ্বস্তুৰ নিৰ্বাচন, সমলয় , ব্যৱস্থাপনা, বৃদ্ধিকৰণৰ কপিৰাইট স্বকীয় কৰি ৰাখে।\nআপুনি এই ছাইটৰ অন্তৰ্বস্তুৰ কোনো নিৰ্বাচিত অংশ ডাউনল'ড, ৰক্ষা, ছপা আৰু কপি কৰিব পাৰে যদিহে:\nডাউনল'ড কৰা অন্তৰ্বস্তু অকল আপোনাৰ ব্যক্তিগত, অব্যৱসায়ীক বা অতিবেছি ইফক' টকিঅ' সৈতে ব্যৱসায়ত ব্যৱহাৰ কৰিব পাৰে।\nইফক' টকিঅ'ৰ আগতীয়া লিখিত অনুমোদন নোহোৱাকে অন্তৰ্বস্তুৰ কোনো অংশ আন কোনো ইনটাৰনেট ছাইটত প্ৰকাশ বা প'ষ্ট নকৰিব।\nইফক' টকিঅ'ৰ আগতীয়া লিখিত অনুমোদন নোহোৱাকে অন্তৰ্বস্তুৰ কোনো অংশ আন কোনো মেডিয়াত প্ৰকাশ বা সম্প্ৰচাৰ নকৰিব।\nকোনো ধৰণতে অন্তৰ্বস্তুৰ সালসলনি বা পৰিবৰ্তন নকৰিব বা কোনো কপিৰাইট বা ট্ৰেডমাৰ্কৰ জাননী বা গোপনীয়তাৰ জাননী নষ্ট বা সালসলনি নকৰিব।\nএই ছাইটৰ পৰা আপুনি যেতিয়া কোনো অন্তৰ্বস্তু ডাউনল'ড কৰে তেতিয়া তাৰ একো অধিকাৰ, উপাধি বা ৰাপ আপোনালৈ নাযায়। হিফক' টকিঅ'য়ে আপুনি ডাউনল'ড কৰা কোনো অন্তৰ্বস্তুৰ সকলো বৌদ্ধিক সম্পত্তিৰ অধিকাৰ সংৰক্ষন কৰে আৰু চম্ভালি ৰাখে।\nইফক' টকিঅ'ৰ লিখিত অনুমতি অবিহনে এই ৱেবৱাইটোৰ কোনো অন্তৰ্বস্তু সম্পূৰ্ণে বা ইয়াৰ অংশৰ প্ৰতিলিপি, ডাউনল'ড, মুদ্ৰণ, প্ৰকাশ, প্ৰদৰ্শন, পৰিবেশন, বিতৰণ, প্ৰেৰণ, পৰিবৰ্তন, অনুবাদ, সালসলনি, সংযোগ, উন্নীতকৰণ, সম্পাদনা, সংকোচন অথবা যিকোনো ধৰণৰ ৰূপান্তৰকৰণ বা পৰিমাপন কৰিব নোৱাৰিব।\nএই ৱেবছাইটত দেখুওৱা সকলো ট্ৰেডমাৰ্ক, সেৱামাৰ্ক, আৰু ল'গ'("ট্ৰেডমাৰ্ক(বোৰ)") ইফক' টকিঅ'ৰ পঞ্জীভুত বা অপঞ্জীভুত ট্ৰেডমাৰ্ক বা ইয়াৰ কোনো বা তৃতীয় পক্ষ যোনে ইফক' টকিঅ'ক তেওঁলোকৰ ট্ৰেডমাৰ্কৰ অনুজ্ঞা দিয়ে। এই নীতি আৰু চৰ্তসমূহত স্পষ্টভাৱে বিবৃত হোৱাৰ বাদে, আপুনি প্ৰথমে ইফক' টকিঅ'ৰ লিখিত অনুমতি নোলোৱাকে কোনো ট্ৰেডমাৰ্ক পুণৰ উৎপাদন, প্ৰদৰ্শন বা আনকোনো প্ৰকাৰে ব্যৱহাৰ কৰিব নোৱাৰে। কোনো ধৰণতে আপুনি এই ৱেবছাইটৰ কাৰ্য্যত প্ৰভাৱ/হস্তাক্ষেপ নকৰে বা প্ৰভাৱ/হস্তাক্ষেপ কৰিবলৈ চেষ্টা নকৰে।\nইফক' টকিঅ'য়ে এই ৱেবৱাছাইট বিষয়ক আপোনাৰ মন্তব্যসমূহ আৰু সহাঁৰি স্বাগত কৰে। সকলো তথ্য আৰু সম্ভাৰৰ মন্তব্য, বুদ্ধি, উদ্ধৃতি, ৰূপাংকন আৰু তেনে ধৰণৰ যি এই ৱেবছাইটৰ জৰিয়তে ইফক' টকিঅ'ক দিয়া যায়, অগোপনীয় আৰু গৰাকীহীন বুলি মনা হ'ব। এই কাৰণতে, আমি আপোনাক কোনো তথ্য বা সম্ভাৰ আমালৈ নপথাবলৈ কওঁ, গোপনীয় তথ্য বা কোনো প্ৰকৃত সৃষ্টিশীল সম্ভাৰ যেনে সামগ্ৰীৰ বুদ্ধি, কম্পিউটাৰ ক'ড বা প্ৰকৃত শিল্পকাৰ্য্যকে সামৰি যি সম্ভাৰ আমাক অৰ্পণ কৰাটো আপুনি বাঞ্চা নকৰে।\nএই ৱেবছঅইটৰ জৰিয়তে ইফক' টকিঅ'ক তথ্য বা সম্ভাৰ দি আপুনি ইফক' টকিঅ'ক , বিনা মাছুলেৰে পৃথিৱীজুৰি সকলো কপিৰাইটৰ অধিকাৰ, খিতাপ আৰু স্বাৰ্থ আৰু আপুনি দিয়া তথ্য আৰু সম্ভাৰৰ আন বৌদ্ধিক সম্পত্তিৰ অধিকাৰ অৰ্পণ কৰে । এই ৱেবছাইতৰ জৰিয়তে আপুনি অৰ্পণ কৰা কোনো তথ্য বা মেটেৰিয়েল কোনো বাধা নোহোৱাকৈ, কোনো জৰিমনা নিদিয়াকৈ, যিকোনো ক্ষেত্ৰতে ব্যৱহাৰ কৰাৰ ইফক' টকিঅ'ৰ অধিকাৰ থাকিব।\nযিহেতু পৃথিৱীৰ বিভিন্ন দেশৰ বিভিন্ন আইন আৰু বিধিৰ প্ৰয়োজনীয়তা থাকে, কিছুমান বীমা সামগ্ৰী, চৰ্চা/সেৱা, কিছুমান দেশত থাকে আৰু কিছুমানত নাথাকে। আপোনালোকৰ দেশত লভ্যমান নোহোৱা বা জাৰী নকৰা ইফক' টকিঅ'ৰ কেতবোৰ সামগ্ৰী, আঁচনি আৰু সেৱাৰ বিষয়ে এই ছাইটত উল্লেখ বা নিশ্চিতি উল্লেখ থাকিব পাৰে। এই ঊল্লেখে এই কথা প্ৰমাণ নকৰে যে ইফক' টকিঅ'ই আপোনালোকৰ দেশত এই সামগ্ৰী, আঁচনি আৰু সেৱেসমূহ কাৰ্য্য কৰি কৰাৰ ইচ্ছা কৰিছে। এই সামগ্ৰী, আঁচনি আৰু সেৱাসমূহৰ কি কি আপোনাৰ বাবে লভ্যমান হ'ব পাৰে সেই বিষয়ে প্ৰশ্ন থাকিলে আপুনি ইনফ টেকঅৰ সৈতে যোগাযোগ কৰক।\nএই ৱেবছাইট ব্যৱহাৰ আপোনাৰ নিজস্ব দায়িত্বত হ'ব। কোনো পৰিস্থিতিতে, ইনফ' টকিঅ'ই তেওলোকৰ কোনো সঞ্চালক, বিষয়া, কৰ্মী বা এজেন্টক অন্তৰ্ভুক্ত কৰা নাই আৰু প্ৰতক্ষ বা পৰোক্ষ লোকচান বা ক্ষতি যিখিনি আপুনি এই ৱেবছাইট ব্যৱহাৰ কৰাত বা ব্যৱহাৰ কৰাৰ অক্ষমতাত বা ই দিয়া তথ্যৰ ওপৰত ভৰষা কৰাত হ'ব পাৰে - সেই খিনিৰ বাবে দায়বদ্ধ নহ'ব । দায়বদ্ধতাৰ ব্যাপক সীমা যে প্ৰতক্ষ বা পৰোক্ষ, সাধাৰণ, বিশেষ, আকস্মিক, ফলস্বৰূপ, দৃষ্টান্ত বা আনপ্ৰকাৰে, অসীমিত দাতা, ৰাজস্ব বা লাভৰ লোকচানকে সামৰি সকলো ধৰণৰ লোকচান বা ক্ষতিৰ বাবে প্ৰযোজ্য। এই দায়বদ্ধতাৰ সীমাবদ্ধতা প্ৰযোজ্য হয় য'ত এই অভিযোগক্ত দায়বদ্ধতা ঠিকা, অসতৰ্কতা, থাত্তা, কঠোৰ দায়বদ্ধতাৰ ওপৰত ভিত্তি কৰে বা আনকোনো ভিত্তিক আৰু যদি ইফক' টকিঅ'ৰ অনুমোদিত প্ৰতিনিধি বা ইয়াৰ সংগ্ৰাহকক পৰামৰ্শ দিয়া হয় বা এনে ক্ষতিৰ সম্ভাৱনা জানিছিলেও হয় ।\nওপৰত উল্লেখিত দায়বদ্ধতাৰ সীমাবদ্ধতা কিছুমান ৰাজ্যই অনুমতি নিদিয়ে, সেয়ে এই দায়বদ্ধতাৰ সীমাবদ্ধতা আপোনাৰ বাবে প্ৰযোজ্য নহ'বও পাৰে। যদি দায়বদ্ধতাৰ সীমাবদ্ধতাৰ কোনো অংশ কোনো কাৰণত অপ্ৰাসংগিক বা অসম্পাদনীয় হয়, তেতিয়া তেনে পৰিস্থিতিত ইফক' টকিঅ'ৰ বা ইয়াৰ সংগ্ৰাহকৰ সৰ্বমুঠ দায়বদ্ধতা যি দায়বদ্ধতা আন প্ৰকাৰে সীমিত, এশ টকাতকৈ (১০০ টকা) বেছি নহ'ব ।\nপ্ৰশাসনিক আইন আৰু বিচাৰ ব্যৱস্থা\nএই ৱাবছাইটো ইফক' টকিঅ'ৰ ভাৰতৰ ভিতৰতে থকা কাৰ্য্যালয়বোৰৰ পৰা নিয়ন্ত্ৰিত আৰু পৰিচালিত হয়। এই ৱেবছাইট বা ইয়াৰ ব্যৱহাৰৰ লগত জৰিত কোনো ক্লেইম ভাৰতীয় আইনৰ দ্বাৰা প্ৰশাসিত হয়।\nএই চুক্তিনামায়ে এই ৱেবছাইটত আপোনাৰ প্ৰৱেশ আৰু/বা ব্যৱহাৰ সম্পৰ্কীয় আপোনাৰ আৰু ইফক' টকিঅ'ৰ সমগ্ৰ চুক্তি গঠন কৰে।\nঅটো বীমা লোৱাটো ভাৰতত বাধ্যতামূলক নে?


Gold Price Today : আকৌ হ্ৰাস পাইছে সোণৰ মূল্য, কিন্তু এইবাৰ বৃদ্ধি হৈছে ৰূপৰ মূল্য ! জানক আজিৰ সোণ-ৰূপৰ মূল্য...|gold-price-today-down-139-rupees-silver-price-jums-on-mcx-check-latest-rates-today-on-20-april-2021-gh– News18 Assam\nGold Price Today : আকৌ হ্ৰাস পাইছে সোণৰ মূল্য, কিন্তু এইবাৰ বৃদ্ধি হৈছে ৰূপৰ মূল্য ! জানক আজিৰ সোণ-ৰূপৰ মূল্য...\nGold Price Today : মাল্টি কমোডিটি এক্সচেঞ্জ (MCX)ত জুনৰ ভৱিষ্যত সোণৰ মূল্য ০.২৯ শতাংশ হ্ৰাসৰ সৈতে ব্যৱসায় কৰি আছে । ইফালে ৰূপৰ মূল্যই আজি সামান্য লাভৰ সৈতে ব্যৱসায় কৰি আছে।\nNews18 Assam | News18 Assam | April 20, 2021, 4:58 PM IST\nসোণৰ মূল্য আজিও হ্ৰাস পোৱা দেখিবলৈ পোৱা গৈছে । মাল্টি কমোডিটি এক্সচেঞ্জ (MCX)ত জুনৰ ভৱিষ্যত সোণৰ মূল্য ০.২৯ শতাংশ হ্ৰাসৰ সৈতে ব্যৱসায় কৰি আছে । ইফালে ৰূপৰ মূল্যই আজি সামান্য লাভৰ সৈতে ব্যৱসায় কৰি আছে। মে’ৰ ভৱিষ্যত ৰূপৰ মূল্য ০.৪৫ শতাংশ বৃদ্ধি পোৱা পৰিলক্ষিত হৈছে । এমচিএক্স-ত মে’ ভৱিষ্যত ৰূপৰ মূল্য ২২৫ টকা বৃদ্ধি হৈ প্ৰতি কিলোত ৬৮,৬৩৫ টকা হৈছে।\nআনহাতে বিশ্বৰ বজাৰৰ কথা ক'লে, আমেৰিকা যুক্তৰাষ্ট্ৰৰ কোষাগাৰৰ উৎপাদন হ্ৰাস হোৱাৰ ফলতে সোণৰ মূল্যও হ্ৰাস পাইছে। বিগত অধিৱেশনত সোণৰ মূল্য ০.২ শতাংশ হ্ৰাস হৈ প্ৰতি আউন্সত ১৭৬৬.৩২ ডলাৰ হৈছিল। ব্ৰকাৰেজৰ মতে ১৭২৫ ডলাৰৰ তলৰ হ্ৰাস মন্দাৱস্থাৰ লক্ষণ হ'ব পাৰে।\nএমচিএক্সত সোণৰ মূল্য-
মঙলবাৰে মাল্টি-কমোডিটি এক্সচেঞ্জত জুনৰ ভৱিষ্যত সোণৰ মূল্য ১৩৯ টকা হ্ৰাস হোৱাৰ ফলত প্ৰতি ১০ গ্ৰামত হয়গৈ ৪৭,২৫৪ টকা ৷ পূৰ্বৱৰ্তী অধিৱেশনত সোণে ৪৭,৮৫০ টকাৰ উচ্চতা স্পৰ্শ কৰিছিল।\n২৪ কেৰেট সোণৰ মূল্য-
Goodsreturns.in মতে, আজি ৰাজধানী দিল্লীত ২৪ কেৰেট সোণৰ মূল্য ৫০,৬৩০ টকা । চেন্নাইত ৪৯,০৪০ টকা, মুম্বাইত ৪৬,০৮০ টকা, কলকাতাত ৪৯,৬১০ টকা, হায়দৰাবাদত ৪৮,৬১০ টকা আৰু বাংগালুৰুত প্ৰতি ১০ গ্ৰামত ৪৮,৬১০ টকা।\n২২ কেৰেট সোণৰ মূল্য -
২২ কেৰেট সোণৰ মূল্যলৈ লক্ষ্য কৰিলে আজিৰ দিনটোত ৰাজধানী দিল্লীত ১০ গ্ৰামৰ মূল্য হৈছে ৪৬,৪১০ টকা। চেন্নাইত ৪৪,৯৬০ টকা, মুম্বাইত ৪৫,০৮০ টকা, কলকাতাত ৪৬,৯১০ টকা, বাংগালুৰুত ৪৪,১৫০ টকা আৰু হায়দৰাবাদত প্ৰতি ১০ গ্ৰামত ৪৪,১৫০ টকা।\nকোৰোণা সংকটৰ বাবেই সোণত বিনিয়োগ কৰিছে বিনিয়োগকাৰীসকলে -
বিনিয়োগকাৰীসকলে কোৰোণাৰ সময়তেই বহু সোণ ক্ৰয় কৰিছে। পূৰ্বৱৰ্তী বিত্তীয় বৰ্ষ ২০২০-২১ ত সোণৰ আমদানি ২২.৫৮ শতাংশ বৃদ্ধি হৈ ৩৪.৬ বিলিয়ন ডলাৰ বা ২.৫৪ লাখ কোটি টকা হৈছে । আনহাতে পৰিসংখ্যা অনুসৰি, বিত্তীয় বৰ্ষটোত ৰূপৰ আমদানি ৭১ শতাংশ হ্ৰাস হৈ ৭৯.১ নিযুত ডলাৰ হৈছে।


xukhdukh.com May 27, 2015 AJOY LAL DUTTA, ANALYSIS, REVIEW, অজয় লাল দত্ত, পৰ্যবেক্ষণ,\nচৰকাৰী সাফল্যৰ সমীক্ষা, সূচকাংক বনাম বাস্তৱ\nবিগত সপ্তাহটোত কেন্দ্ৰত মোদী চৰকাৰে এবছৰ আৰু অসমত গগৈ চৰকাৰে চৈধ্য বছৰ কাৰ্যকাল পূৰ্ণ কৰাৰ উপলক্ষত বিভিন্ন কাৰ্যসূচী ৰূপায়িত হৈছে। নিজৰ নিজৰ চৰকাৰৰ খতিয়ান, সাফল্য আদিৰ কথা ৰাইজক জনাবলৈ জনসংযোগ বিভাগৰ জৰিয়তে বিভিন্ন বিভাগৰ বিজ্ঞাপন সমূহ প্ৰচাৰ কৰা হৈছে। আমোলা-বিষয়াই যুগুতাই দিয়া পৰিসংখ্যাৰ ওপৰত ভিত্তি কৰিয়েই এই প্ৰচাৰ কৰা হয়। তাৰোপৰি বিভিন্ন সংবাদ মাধ্যম, টিভি চেনেলে চৰকাৰ সমূহৰ সফলতা-বিফলতা সমূহক লৈ আলোচনা, বিতৰ্ক, সমীক্ষা আদিৰ আয়োজন কৰিছে। দেশৰ ৰাজনৈতিক বিশ্লেষক সকলেও নিজা নিজা অভিমত প্ৰকাশেৰে বিভিন্ন দিশৰ ওপৰত আলোকপাত কৰিছে। টি.আৰ.পিৰ যুঁজখনলৈ লক্ষ্য ৰাখি বৈদ্যুতিন মাধ্যম তথা ৱেব চাইট সমূহেও সমীক্ষক সংস্থা সমূহৰ সৈতে সংঘবদ্ধভাৱে বিস্তৃত সমীক্ষাৰো আয়োজন কৰা পৰিলক্ষিত হৈছে। এই সকলো কেইটাই আপাতত বিশ্বৰ সৰ্ব-বৃহৎ গণতন্ত্ৰখনৰ বাবে শুভ পদক্ষেপেই।\nকিন্তু শেহতীয়াকৈ বিভিন্ন সংস্থাই প্ৰকাশ কৰা এনে বিস্তৃত সমীক্ষাৰ ফলাফলে ৰাইজৰ মনত বিভিন্ন প্ৰশ্নৰহে উদয় ঘটাইছে। ইয়াৰ কাৰণ হ’ল একে বিষয়ৰ ওপৰত চলোৱা জনমত সংগ্ৰহৰ ফলাফলৰ বিপৰীত্য! টিভি চেনেলে নেতাসকলক সোধা প্ৰশ্নৰ উত্তৰত শাসকীয় দলৰ নেতাই দৃষ্টিকটুভাৱে দহৰ ভিতৰত বিশ দিয়াৰ বিপৰীতে বিৰোধীয়ে শূ্ণ্য নম্বৰ দি মতামত গ্ৰহণৰ প্ৰক্ৰিয়াটোলৈকে যেন ভ্ৰুকুটি দেখুৱাইছে। ফলত ৰাইজেও এতিয়া কাৰ সমীক্ষা, ফলাফল অথবা মতামতক বিশ্বাস কৰিব তাক লৈ দোধোৰ-মোধোৰত পৰাটো পৰিলক্ষিত হৈছে।\nআই.বি.এনৰ সমীক্ষাত কেন্দ্ৰত শাসন চলোৱা মোদী ডাঙৰীয়াক ইতিহাসৰ সবাতোকৈ সফল প্ৰধানমন্ত্ৰী ৰূপে উজ্বলাই তোলা হৈছে। দেশৰ প্ৰায় বাসত্তৰ শতাংশ জনতাই তেখেতৰ এই এবছৰীয়া কালচোৱাৰ শাসনকালক লৈ সন্তোষ প্ৰকাশ কৰা বুলি প্ৰচাৰ কৰাৰ লগতে চেনেলটোৱে এই চৰকাৰে ‘অভিনৱ’ শাসনেৰে দেশলৈ যুগান্তৰকাৰী পৰিবৰ্তন আনিবলৈ ধৰা বুলি বতৰা দিবলৈ ধৰা পৰিলক্ষিত হৈছে। ৰিলায়েঞ্চ কোম্পানীৰ পোনপটীয়া মালিকানাধীন আই.বি.এনৰ হৈ সমীক্ষা চলোৱা সংস্থা এক্সিছ মাই ইণ্ডিয়াই দেশৰ ২৩খন ৰাজ্যৰ ১৫৩খন জিলাৰ প্ৰায় বিশ হাজাৰ লোকৰ জনমত সংগ্ৰহ কৰা বুলি দাবী কৰিছে। তাৰ বিপৰীতে টাইমচ অৱ ইণ্ডিয়া-ইপচ’চ সংস্থাৰ সমীক্ষাত কেৱল বিশ শতাংশইহে “অতি ভালকৈ” চৰকাৰ চলাইছে বুলি সন্তোষিত হোৱাৰ বিপৰীতে পঞ্চাশ শতাংশতকৈ অধিক লোকে “ঠিকেই আৰু” ধৰণৰ মত প্ৰকাশ কৰিছে। এই সমীক্ষা সমূহে মোদীদেৱৰ ব্যক্তিগত ভাৱমূৰ্তিৰ জনপ্ৰিয়তা হ্ৰাস হোৱাৰ ইংগিত দি মন্ত্ৰী কিছুমানৰ অশোভনীয় তথা বিতৰ্কিত মন্তব্য-কাৰ্যকলাপ ৰোধ কৰিবলৈ সক্ষম নোহোৱাৰ বাবেই তেখেতৰ শক্তিশালী ভাৱমূৰ্তিত আঘাত হোৱা বুলি প্ৰতিফলিত কৰিছে।\nনতুনকৈ নিয়োগ সৃষ্টিৰ ক্ষেত্ৰত টাইমচ অৱ ইণ্ডিয়াৰ সমীক্ষাৰ ফলাফলত ৫৭ শতাংশই চৰকাৰখনে আশা কৰা মতে কাম কৰিবলৈ সক্ষম হোৱা নাই বুলি মত প্ৰকাশ কৰা বিপৰীতে, আই.বি.এনৰ সমীক্ষাৰ ফলাফলত ৬২শতাংশই নিয়োগৰ সম্ভাৱনা বৃদ্ধি হোৱা বুলিহে মত প্ৰকাশ কৰিছে। স্বচ্ছ ভাৰত অভিযানক অতি ভাল উদ্যোগ বুলি সকলো সমীক্ষাতে প্ৰকাশ পোৱাৰ বিপৰীতে মেক-ইন-ইণ্ডিয়াক লৈ জনসাধাৰণৰ মাজত শংকা আৰু বিভ্ৰান্তিয়ে বিৰাজ কৰা বুলি প্ৰকাশ পাইছে। ডিজিটেল ইণ্ডিয়া আৰু জন-ধন যোজনাক লৈও বেছিভাগ লোকেই উৎসাহী বুলি প্ৰকাশ পোৱাৰ বিপৰীতে আই.বি.এনৰ সমীক্ষাত কেৱল ২৮শতাংশ লোকেহে ভূমি অধিগ্ৰহণ বিলৰ সংশোধনী প্ৰস্তাৱৰ সপক্ষে মত প্ৰকাশ কৰা পৰিলক্ষিত হৈছে। কেৱল ২০শতাংশইহে মোদী ডাঙৰীয়াৰ চ’চিয়েল মেডিয়াৰে ৰাইজৰ কাষ চপাত সফল হোৱা আৰু ১৭ শতাংশই ৰেলী সমূহে ৰাইজৰ মনত কিবা প্ৰভাৱ পেলোৱা বুলি বিশ্বাস কৰে বুলি প্ৰকাশ কৰিছে এক্সিছ মাই ইণ্ডিয়াই।\nআনফালে ইণ্ডিয়া টুডে গ্ৰুপ আৰু চিচেৰ’ সংস্থাৰ সমীক্ষাই অনলাইন মেডিয়াত মোদী ডাঙৰীয়াৰ ভক্তসকলে সৃষ্টি কৰা ভাৰ্চুৱেল টেণ্ডিং, হেচ-টেগৰ অনাহূত হুলস্থুলৰ বাবেই ৭২শতাংশই তেওঁক অনুসৰণ কৰিবলৈ এৰি দিয়াৰো কথা প্ৰকাশ পাইছে। আনকি ৫৬শতাংশ সমীক্ষাই সাঙুৰা নাগৰিকে “মন কী বাত” ৰেডিঅ’ অনুষ্ঠানেও তেওঁলোকক স্পৰ্শ কৰা নাই বুলি প্ৰকাশ কৰিছে। এই সমীক্ষাত ৫৬শতাংশই ভাল শাসন চলাইছে বুলি প্ৰকাশ কৰাৰ লগতে আগষ্ট ২০১৪ত মোদী ডাঙৰীয়াই প্ৰধানমন্ত্ৰী হোৱা উচিত বুলি ৫৭শতাংশই অনুভৱ কৰাৰ বিপৰীতে এতিয়া ৩৩শতাংশইহে এই তাড়ণা অনুভৱ কৰা বুলি জনাইছে। মাৰ্চ মাহত কৰা এটা সমীক্ষাত ১৬শতাংশই দৰিদ্ৰৰ কল্যাণৰ পক্ষে মোদী চৰকাৰে পদক্ষেপ লোৱা ভবাৰ বিপৰীতে এই পৰিমান বৰ্তমানে ২৩শতাংশলৈ উন্নীত হোৱাত মোদী চৰকাৰৰ দৰিদ্ৰৰ হকে ভাবমূৰ্তি নিৰ্মাণৰ প্ৰচেষ্টা কিছু সফল হোৱালৈ আঙুলিয়াই দেখুৱাইছে।\nটাইমচ অৱ ইণ্ডিয়াৰ সমীক্ষাত প্ৰকাশ পোৱা মতে ৭৮ শতাংশ অংশগ্ৰহণকাৰীয়ে বিতৰ্কিত ভূমি অধিগ্ৰহণ বিলখনৰ প্ৰস্তাৱৰ পৰা চৰকাৰখনক আঁতৰি আহিবলৈ আহ্বান জনাইছে। আনফালে এবিপি নিউজ-নেইলচনৰ শেহতীয়া সমীক্ষাই ২০১৪চনৰ ৩৯শতাংশ বিপৰীতে বৰ্তমান এই এনডিএৰ ভোটৰ অংশীদাৰিত্ব দেশত ৪১শতাংশলৈ বৃদ্ধি পাইছে বুলি দাবী কৰিছে, কিন্তু আজি নিৰ্বাচন হ'লে পূৰ্বৰ ৩৩৬খন আসনৰ বিপৰীতে ৩১৭খন আসনহে লাভ কৰিব বুলিও সম্ভাৱনা প্ৰকাশ কৰিছে।\nভাৰতীয় উদ্যোগ জগতে এই চৰকাৰখনৰ কাৰ্যকালক লৈ কিমান উৎসাহী তাক উজলাই তুলি লাইভ-মিণ্ট নামৰ অৰ্থনীতি বিষয়ক কাকতখনে মোদী ডাঙৰীয়াৰ পূৰ্বৰ ৮২শতাংশৰ বিপৰীতে বৰ্তমান ৭৪শতাংশলৈ গ্ৰহণযোগ্যতা কমি যোৱা বুলি প্ৰকাশ কৰিছে। আনহাতে, একক ব্যক্তিত্বৰ অধীনত চৰকাৰ চলোৱাৰ অভিযোগ উঠাৰ বাবেও মোদী ডাঙৰীয়াৰ জনপ্ৰিয়তা হ্ৰাস পোৱা তথা ৬৩শতাংশ অংশগ্ৰহণকাৰীয়ে তেখেতক দৰিদ্ৰ আৰু কৃষক বিৰোধী আখ্যা দিয়া বুলি প্ৰকাশ কৰিছে দেশজুৰি সমীক্ষা চলোৱা ইণ্ডিয়া টিভি-চি.ভোটাৰে। এই ব্যক্তিত্বৰ যুঁজৰ নেতিবাচক পৰিবেশৰ মাজতো নিৰৱে কাম কৰা সুষমা স্বৰাজক এই সমীক্ষাই শ্ৰেষ্ঠ মন্ত্ৰী ৰূপে অভিহিত কৰিছে। তেওঁৰ পাছতে গৃহ মন্ত্ৰী ৰাজনাথ সিঙ আৰু বিত্ত মন্ত্ৰীৰ অৰুণ জেটলীৰ কাম-কাজক লৈ ৰাইজে সন্তোষ প্ৰকাশ কৰাৰ কথাও প্ৰকাশ পাইছে। আনহাতে ক্ৰমে ৫৬শতাংশ আৰু ৬০শতাংশ অংশগ্ৰহণকাৰীয়ে মানৱ সম্পদ বিভাগৰ মন্ত্ৰী স্মৃতি ইৰাণী আৰু পথ-পৰিবহন মন্ত্ৰী নীতিন গাদকাৰীৰ কামত সন্তুষ্ট নহয় বুলি মত প্ৰকাশ কৰিছে।\nউদ্যোগীৰ সংস্থা এছোক’মে চৰকাৰখনক দহৰ ভিতৰত সাত নম্বৰ দি কৰ বিষয়ক সৰলীকৰণ আৰু ব্যৱসায় কৰাৰ বাবে সহজ পৰিবেশৰ সৃষ্টি কৰাৰ বাবে আহ্বান জনাইছে। উদ্যোগপতি সকলৰ মাজত ফৰ্বছ ইণ্ডিয়া আৰু বি.এম.আৰ এডভাইচৰচ সংস্থাই চলোৱা সমীক্ষাত ৮৭শতাংশ উদ্যোগপতিয়ে চৰকাৰখন ব্যয়সায়ী সকলৰ হকে আৰু অৰ্থনৈতিক বিকাশক গতি দিয়াৰ পক্ষে বুলি অনুভৱ কৰিছে। ৭৮শতাংশই চৰকাৰে লোৱা পদক্ষেপ সমূহে বিনিয়োগ আৰু ব্যৱসায় গঢ়াৰ বাবে ইতিবাচক বৰঙণি যোগাব বুলি মত প্ৰকাশ কৰিছে। বিত্ত বিভাগৰ কামকাজত ৬৫শতাংশই আৰু শক্তি মন্ত্ৰালয়ৰ পদক্ষেপক লৈ ৬৮শতাংশই সন্তুষ্টি প্ৰকাশ কৰিছে। কয়লা আৰু স্পেকট্ৰামৰ মুকলি ই-অকচনক ৮৫শতাংশই শলাগ লৈছে। বৰ্তমান ভাৰত ব্যৱসায়ৰ বাবে অনুকূল দেশ হিচাবে বিশ্বৰ ১৮৯খন দেশৰ ভিতৰত ১৪২তম স্থানত থকাৰ কথালৈ আঙুলিয়াই দি ভৱিষ্যতে অধিক সৰলীকৃত কৰ প্ৰক্ৰিয়াৰ বাবে দেশক এই স্থানৰ উন্নীতকৰণৰ বাবেও চৰকাৰখনলৈ আহ্বান জনাইছে। মেক ইন ইণ্ডিয়াক লৈ ৭১ শতাংশ উৎসাহী যদিও এই অভিযানক অনুঘটকৰ ৰূপত সৱল ভাৱে আগুৱাই নিয়াৰ বাবে জনপ্ৰিয়কৰণৰ পদক্ষেপবোৰক লৈ এতিয়াও এইসকল লোক সন্দিহান হৈ থকা বুলিও প্ৰকাশ পাইছে। দেশৰ ক্ষু্দ্ৰ আৰু মজলীয়া উদ্যোগৰ অগ্ৰগতিৰ বাবে ঋণ তথা মূলধনৰ দিশটো অতি স্পৰ্শকাতৰ বুলি ২৫শতাংশই অনুভৱ কৰাৰ লগতে ২৩শতাংশই দেশৰ যোগান-শৃংখলৰ ব্যৱস্থাপনা তথা কাৰ্যকুশলতা বৃদ্ধিৰ বাবে সৱল পদক্ষেপ লবলৈ পৰামৰ্শ আগবঢ়াইছে। আধাতে বন্ধ হৈ থকা শক্তি আৰু আন্তঃগাঁথনিমূলক প্ৰকল্প সমূহক গতিশীলতাৰে সম্পূৰ্ণ কৰাৰ লগতে ভূমি অধিগ্ৰহণ, পৰিৱেশ বিষয়ক অনুমতি লাভ আদিৰ বাবে সৰলীকৃত প্ৰক্ৰিয়াৰ বাবেও চৰকাৰখনক দাবী জনাইছে।\nআনহাতেদি মোদী ডাঙৰীয়াৰ ব্যক্তিগত ৱেবচাইট নৰেন্দ্ৰমোদী.ইনতো চৰকাৰৰ বৰ্ষপুতিত বিভিন্ন তথ্য সূচকাংক, পৰিসংখ্যা প্ৰকাশ কৰি ৰিপৰ্ট কাৰ্ড ৰাজহুৱা কৰিছে। “বৰ্ষ এক, আৰম্ভণি অনেক” শ্লোগানেৰে মূল বাৰ্তা প্ৰেৰণ কৰিবলৈ বিচৰা হৈছে। বিশেষকৈ বিদ্যুত উৎপাদন বৃদ্ধিৰ হাৰ পূৰ্বৰ চৰকাৰৰ দিনৰ ৬শতাংশৰ বিপৰীতে ৮.৪শতাংশলৈ উন্নতি, ২০১৩-১৪বৰ্ষৰ ৩৬২১ কিল’মিটাৰ পথ আৰু ৰাষ্ট্ৰীয় ঘাইপথ নিৰ্মাণৰ বিপৰীতে এই বৰ্ষত ৭৯৮০কিল’মিটাৰৰ নিৰ্মাণ, দেশজুৰি পূৰ্বৰ ৪৯লাখৰ বিপৰীতে এইবাৰ ৫৮লাখ টয়লেট নিৰ্মাণ কৰাৰ কথা উল্লেখ কৰিছে। তাৰোপৰি আনসমূহ বিকাশমূলক সূচকাংক যেনে উদ্যোগিক উৎপাদন, বিজুলী পৰিবহন লাইনৰ সক্ষমতা বৃদ্ধি, কয়লা উৎপাদন, কোষাগাৰত বিদেশী ধনৰ বৃদ্ধিৰ পৰিমানেৰেও চৰকাৰখনে সফলতাৰ বাৰ্তা বিলাব খুজিছে। বিদেশ নীতিত সজীৱতা প্ৰদান, বিশ্ব বাণিজ্য সংস্থাত সৱল স্থিতি প্ৰদৰ্শন, চাৰ্ক দেশ সমূহ তথা বিশ্বৰ আন দেশ সমূহৰ সৈতে মৈত্ৰীমূলক সম্পৰ্কৰ উন্নীতকৰণো এই সাফল্যৰ অন্যতম উপাদান বুলি উল্লেখ কৰিছে। চৰকাৰখনৰ ধ্বজবাহক আঁচনি সমূহেৰে চৰকাৰখনৰ কল্যাণকাৰী চৰিত্ৰক পুনৰবাৰ প্ৰতীয়মান কৰিবলৈ চেষ্টা চলোৱাৰ লগতে দেশৰ প্ৰায়বোৰ ৰাষ্ট্ৰীয় আৰু আঞ্চলিক ভাষাৰ বাতৰি কাকতত দেশবাসীলৈ লিখা চিঠিৰেও এই বছৰটোত আহৰণ কৰা সাফল্যৰ বতৰা দিবলৈ চেষ্টা কৰিছে প্ৰধানমন্ত্ৰী নৰেন্দ্ৰ মোদীদেৱে। পূৰ্বৰ ইউ.পি.এ চৰকাৰে নিজৰ কামকাজ তথা কল্যাণকাৰী পদক্ষেপবোৰৰ বিষয়ে ৰাইজক ভালকৈ জনাব নোৱাৰিলে বুলি কৰি থকা আফচোচৰ বিপৰীতে মোদী চৰকাৰৰ এনে মানুহৰ মাজলৈ বাৰ্তা কঢ়িওৱাৰ প্ৰচেষ্টা দেখিবলৈ পোৱা গৈছে।\nএনেবোৰ প্ৰচেষ্টাৰ পাছতো কিন্তু দেশৰ সচেতন বুদ্ধিজীৱি মহলৰ পৰা অতি প্ৰশংসা বা সমীহ আদায় কৰি লবলৈ চৰকাৰখন সফল হোৱা নাই। মুদ্ৰাস্ফীতিৰ দৰ কমি অহা, পায়কাৰী বিক্ৰীৰ সূচকাংক কমি অহা দাবীৰে চৰকাৰখনে সফলতা দাবী কৰাৰ বিপৰীতে “টাইমচ নাও”ৰ বিতৰ্কত অংশ লৈ বিশিষ্ট বুদ্ধিজীৱি কুমাৰ কেটকাৰে চৰকাৰখনে সূচকাংকৰ কোলাৰ পৰা নামি খুচুৰা বিক্ৰীত হোৱা ব্যাপক মূল্যবৃদ্ধি অনুভৱ কৰি বাস্তৱত সাধাৰণ তথা দৰিদ্ৰ জনসাধাৰণৰ জীৱন-নিৰ্বাহ দিনে দিনে দুৰ্বিবহ হৈ অহাটো অনুভৱ কৰিবলৈ আহ্বান জনাইছে। সমীক্ষা, সূচকাংকই কিছু ইংগিত দিলেও সমগ্ৰ বাস্তৱক কেতিয়াও সঠিক ৰূপত প্ৰতিফলিত কৰিব নোৱাৰে বুলিও স্পষ্টকৈ আঙুলিয়াই দিছে।\nমোদীদেৱৰ প্ৰশংসক ৰূপে পৰিচিত টভলিন সিঙৰ দৰে ৰাজনৈতিক বিশ্লেষকেও “ইণ্ডিয়ান এক্সপ্ৰেছ”ৰ পাতত মোদীৰ এবছৰীয়া কাৰ্যকালক লৈ সন্তোষ প্ৰকাশ কৰিব পৰা নাই। বিশেষকৈ দেশৰ মানৱ সম্পদৰ ক্ষেত্ৰখনক সংস্কাৰ সাধনৰ বাবে কোনো বৈকল্পিক নীতি তৈয়াৰ কৰিবলৈ বিফল হোৱা বুলি চৰকাৰখনক সমালোচনা কৰিছে। তেখেতে নিৰ্বাচনৰ পূৰ্বৰে পৰা মোদীৰ বিৰোধীসকলৰ অবিৰত সমালোচনাতকৈ, প্ৰশংসকসকলৰ সমালোচনালৈহে এতিয়া ৰাইজে চকু দিয়া উচিত বুলিও গুৰুত্বপূৰ্ণ মন্তব্য কৰিছে। তেখেতে মোদী ডাঙৰীয়াই সংবাদিক সকলৰ পৰা নিজকে নিলগাই ৰখা, এক শ্ৰেণীৰ বিশেষ শক্তিশালী আমোলাৰ সৃষ্টি কৰি এক আবেষ্টনীৰ সৃষ্টি কৰা তথা নিজকে প্ৰশ্নৰ পৰা আঁতৰাই ৰাখি একপক্ষীয় শাসন ব্যৱস্থাৰ কচৰৎ কৰা বুলিও অভিযোগ তুলিছে।\nদেশত নতুনকৈ নিয়োগৰ সম্ভাৱনা সৃষ্টিৰ ক্ষেত্ৰত বিশেষ কোনো পৰিবৰ্তন নহা, সাধাৰণ মানুহৰ জীৱন নিৰ্বাহৰ মূল চালিকাশক্তি জীৱিকা তথা আৰ্জন বৃদ্ধি নোহোৱা, খুচুৰা বজাৰত সৰ্ব-ব্যাপি মূল্যবৃদ্ধি, প্ৰাকৃতিক কাৰণত কৃষকৰ ফচল নষ্ট, মধ্যভোগীৰ ফলত উচিত মূল্যৰ পৰা বঞ্চিত হোৱা আদি মৌলিক কথাবোৰৰ পৰিবৰ্তন নোহোৱাটো সঁচাই বাস্তৱত ৰাইজে অনুভৱ কৰিছে। প্ৰতি খোজতে দুৰ্নীতিৰ হাতোৰা, ক'লা ধনৰ ছায়া, ৰাজহুৱা ধনৰ ব্যাপক অপব্যৱহাৰ, বৰ্ধিত সাম্প্ৰদায়িক বিষবাস্পৰ ক্ষেত্ৰত আশা কৰা পৰিবৰ্তন চকুত পৰা নাই। তৃণমূলৰ পৰা শীৰ্ষ স্তৰলৈ বিষয়া সকলে তথ্যৰ কিমান মেনুপলেচন কৰি প্ৰেৰণ কৰে, সেয়া কোনে নাজানে। সেই বাবেই কেৱল আমোলাই নিজা চীষ্টেমত সৃষ্টি কৰি যোগান ধৰা সাফল্যৰ তথ্য, সূচকাংক, বাণিজ্যিক সংস্থাৰ সমীক্ষা তথা পৰিসংখ্যাৰ কোলাত উঠিয়েই চৰকাৰ এখনে সফল বুলি দাবী কৰাটো সঁচাকৈয়ে বাস্তৱিক নহয়। সামূহিক কল্যাণৰ বাবে সৰ্ব-স্তৰত প্ৰভাৱী ফলপ্ৰসূ কৰ্মসূচী ৰূপায়ণ কৰি দৰিদ্ৰতম নাগৰিকৰ জীৱন ধাৰণৰ মান উন্নীতকৰণত কিমান সফল হৈছে, মানুহৰ জীৱন ধাৰণৰ সংগ্ৰাম কিমান সহজ কৰিব পাৰিছে, সেই সমূহৰ অনুভৱ সাধাৰণ মানুহে কিদৰে অনুভৱ কৰে, সেইবোৰ কথাইহে আচলতে চৰকাৰ এখনৰ প্ৰকৃত সাফল্য নিৰূপণ কৰিব পাৰে। আৰু ৰাইজে আজিও আশাৰে সেই ভাল দিন অহালৈ অপেক্ষা কৰিছে।\n১. ফৰ্বছ ইণ্ডিয়া.কম, ৱান ইয়েৰ অৱ নৰেন্দ্ৰ মোদী গৰ্ভমেণ্টঃ ইণ্ডিয়া ইংক ভাৰডিক্ত, ২৭মে’ ২০১৫ ।\n২. এম.এচ.এন.কম, ৱান ইয়েৰ অৱ মোদীঃ চাৰ্ভেজ ৰিভিল পি.এম’ পপুলাৰিটি ইনটেক্ট বাট ডেণ্টেড, ২৫মে’ ২০১৫ ।\n৩. ইণ্ডিয়ান এক্সপ্ৰেছ.কম, নৰেন্দ্ৰ মোদী গৰ্ভমেণ্টচ ৱান-ইয়েৰ ৰিপৰ্ট কাৰ্ড স্কৰচ ইটচেলফ হাই, ২৭মে’ ২০১৫।\n৪. টাইমচ অৱ ইণ্ডিয়া, ১১মে’ ২০১৫ তথা অন্যান্য ৰাষ্ট্ৰীয় সংবাদ পত্ৰ তথা আলোচনীসমূহ।\nলেখক অ’এনজিচিৰ মুম্বাইস্থিত সামুদ্ৰিক উৎপাদন নিয়ন্ত্ৰণ কক্ষত কাৰ্যবাহী অভিযন্তা ৰূপে কৰ্মৰত আৰু অনলাইন দৈনিক “অসমীয়াৰ সুখ-দুখ www.xukhdukh.com” ৰ প্ৰতিষ্ঠাপক সম্পাদক। ই-মেইলঃ tolalinc@gmail.com, মোবাইলঃ 09969221381\nBy xukhdukh.com on May 27, 2015


xukhdukh.com August 16, 2013\nধেমাজিৰ কেঁচা ঘাঁ\nআজি ৰাজ্যবাসীয়ে উপভোগ কৰিছে অন্য এক বন্ধৰ দিন৷ ২০০৪ চনৰ স্বাধীনতা দিৱসত পতাকা উন্মোচনস্থলী তথা আমি শিক্ষা লাভ কৰা মহাবিদ্যালয় ধেমাজি কলেজৰ খেলপথাৰত হোৱা বোমা বিস্ফোৰণত নিহত সকলৰ স্মৃতিত পালিত হৈছে এই ৰাজ্যজোৰা শোক দিৱস৷ কাৰোবাৰ বাবে এয়া স্বাধীনতা দিৱসৰ দিনৰ পাছ দিনা, শনি-ৰবিৰ বন্ধ মিলাই পৰা এটা দীঘলীয়া অৱসৰ বিনোদনৰ সুযোগ মাত্ৰ৷ পিছে আমাৰ কথা সুকীয়া৷\nএইবোৰ কেঁচা ঘাঁ পাহৰো কেনেকৈ\nসুকীয়া হবৰ কথাও৷ আমাৰ বাসগৃহৰ পৰা মাত্ৰ দুটা ঘৰৰ সিপাৰে সেইদিনা নিহত হোৱা শিশু মণ্টু গগৈৰ ঘৰ৷ প্ৰতি বছৰেই স্বাধীনতা দিৱসৰ কাষ চাপিলেই সেইখন ঘৰত সৃষ্টি হোৱা হিম-শীতল পৰিবেশ, মাতৃৰ কান্দোনৰ ৰোলে আমাক কেতিয়াও শান্তি অনুভৱ কৰিবলৈ নিদিয়ে৷ আঠ-দহঘৰৰ ব্যৱধানত বাকী কেইবাজনো নিহত শিশুৰ ঘৰ, শিক্ষয়িত্ৰী দেউৰী বাইদেউৰ ঘৰ৷এজন নিহত শিশু আছিল আমাৰ মাতৃৰ ছাত্ৰ, ঘৰলৈ পঢ়িবলৈকো আহে৷ সেই মনজিতৰ মাকৰ কান্দোনে কেতিয়াও আমাৰ স্মৃতিৰ পৰিসীমা বাহিৰ হৈ যাবই নোৱাৰে৷ আমি পালন কৰো এটুকুৰা কেঁচা ঘাঁ, কৰুণ স্মৃতিৰ.....\nসেইদিনটো ভালকৈয়ে মনত আছে, মুন বাইৰ ভিনদেউৰ ভায়েকৰ ঘৰলৈ যোৱা৷ নতুনকৈ বিয়া পাতি নকৈ এটা ভেটিত কেঁচাঘৰ সাজিছে তেওঁ৷ সেনাবাহিনীত কাম কৰে, সেই সৰু ভিনদেউজন৷ তেখেতৰ ঘৰত ঘৰলোৱা খাবলৈ গৈছো৷ পেগু উপাধিৰ ভিনিজনৰ পত্নীয়ে আমাক আথে-বেথে আপ্যায়ন কৰিছে৷ ছাই-মদ বাকি দিছে, গাহৰি আনি দিছে৷ আমিও পূৰ্ণ তৃপ্তিৰে আশীষ কৰিছে, এই কেঁচা মাটিত পকা হৈ উঠক আপোনাসৱৰ যুগ্ম জীৱনৰ বান্ধোন৷ পেগুভিনি নিশ্চিন্তে অকলে পত্নীক এৰি এসপ্তাহ পাছতে গুচি গৈছে দেশ ৰক্ষাৰ বাবে সীমান্তলৈ৷ আৰু ইয়াত স্বাধীনতা দিৱসৰ স্থলীত ছিন্ন-চূড় হৈ উৰি গৈছে বৌ......উৰি গৈছে সকলোবোৰ আশা, কল্পনা, আশীষ....ধোঁৱা হৈ!\nভাবিলেই ভয় লগা পৰিবেশ, আমাৰ আপোন ঘৰৰ পৰা এক কিল’মিটাৰ মানহে দূৰ সেই স্থানলৈ৷ ঘৰৰ পৰাই মায়ে শুনিছিল সেই ভয় লগা শব্দ৷ আমাক স্কাউট-গাইডৰ দিনত সেৱাৰ প্ৰশিক্ষণ দিয়া শিক্ষক দীপেন দত্ত ছাৰৰ মুখেদি শুনিছিলো সেই তেজ-ধোৱা সময়ৰ গাঁথা৷ কিদৰে তেখেতে নেতৃত্ব দিছিল, আহত সকলক চিকিৎসাললৈ নিয়াত৷ কি অৱস্থা সিদিনা, ধোঁৱা আৰু বাৰুদৰ মাজত আপোন শিশু, পত্নী, মানুহৰ সন্ধানত ব্যাকুল হোৱা মোৰ ধেমাজিবাসীৰ৷ বৰ্ণনাই চুব নোৱাৰে সেই দিনৰ ইতিহাস...\nএনেকৈয়ে স-হৃদয় মানুহে\nকৰে সেৱা দুৰ্গতৰ\nসন্ত্ৰাসবাদৰ বিৰুদ্ধে যেন\nই এক নীৰৱ প্ৰতিবাদ\nতাৰ পাছৰ এমাহমান প্ৰতিবাদী, শান্তি সমদল, বন্ধ, ৰাজহুৱা বিষোদগাৰ, অভিযোগৰ আঙুলি, তদন্ত, ভেকোঁভাওনা.... অসমৰ নিয়মমাফিক পৰিঘটনাৰ সমদল৷ মমবাতি জ্বলাই শুভবুদ্ধি উদয়ৰ বাবে প্ৰাৰ্থনা, চিৰকালৰ বাবে পৃথিৱী এৰিবলৈ বাধ্য হোৱা সকলৰ বাবে প্ৰাৰ্থনা........ ঘটনাবোৰ পাহৰণিৰ বুকুলৈ নিবলৈ, অনৰ্থক অনৰ্থক অনুভৱ হেন লগা কিছু ৰাজহুৱা নীতি-নিয়ম৷ দেৱেন তাৱৈদ’ৰ বোৱাৰীয়েকো তাতেই হেৰাল, পুতেকে মাজতে ক্ষতিপূৰণৰ ধনেৰে চিডিৰ দোকান খুলিছিল...এদিন সেইখনো বন্ধ হ’ল, তদন্তৰ ফাইলবোৰ বন্ধ হৈ যোৱাদি!\nস্থানীয় এজন মন্ত্ৰীলৈ জড়িত থকাৰ অভিযোগৰ আঙুলি উঠিছিল, প্ৰতিবাদ হৈছিল...সময়ত আজি মাৰ গ’ল৷ বোমা বিস্ফোৰণৰ "নৈতিক দ্বায়িত্ব" স্বীকাৰ কৰা বীৰ-পুৰুষ হেন হত্যাকাৰীৰ দলৰ নেতাক ধেমাজিতে "জাতীয় মঞ্চ"ত গামোচা পিন্ধাই আদৰা হ’ল৷ তেওঁ গৈ ঘৰে ঘৰে কৰিলে ক্ষমা প্ৰাৰ্থনাও৷\nচৰকাৰে দিলে আৰ্থিক ক্ষতিপূৰণ, স্মূতি ৰক্ষাৰ্থে নিহত সকলৰ মূৰ্তি নিৰ্মাণ, সেই স্থানত এটা লাইব্ৰেৰী আৰু প্ৰেক্ষাগৃহ নিৰ্মাণৰ বাবে কোটি টকীয়া আবণ্টন৷ সদৌ অসম ছাত্ৰ সন্থাই এটা শ্বহীদ বেদী নিৰ্মাণৰ বাবে প্ৰায় ৮বছৰ ধৰি নিৰ্মাণ চলাই থাকিল আৰু তাৰ নামত চলি থাকিল কালেকচন৷ অৱশেষত এতিয়া সেইটো সম্পূৰ্ণ হ’ল নে নাই আজি খবৰ লবহে লাগিব৷\nকিন্তু পৰিয়ালে নাপালে ন্যায় বিচাৰ আজিও, দোষীয়ে নাপালে শাস্তি৷ এতিয়া প্ৰশ্ন হয় সঁচাই সময়ৰ সতে পাহৰণিয়েই হব পাৰেনে একমাত্ৰ মলম, এই কেঁচা ঘাঁ শুকুৱাৰ বাবে৷\nএই খিনিয়ে আজিৰ দিনৰ সত্য, যি মোৰ বুকুত থকা কেঁচা ঘাঁ-টুকুৰৰ বিষ সজীৱ কৰিছে পুনৰ বাৰ৷ সজল চকুত বাৰে ভাঁহি আহিছে মণ্টুহঁত, সিদাৰ্থহঁতৰ সতে কৰা ধেমালিৰ ক্ষণবোৰৰ কথা, সিহঁতৰ ঘৰৰ আগত দেউতাহঁতে পতা স্মৃতি সৌধবোৰৰ কথা... এতিয়া চাগৈ আমাৰ চুবুৰীত শুনা গৈছে প্ৰাৰ্থনা সভাৰ ধ্বনিৰ সতে মাতৃৰ কান্দোলৰ ৰোল....\nপ্ৰাসংগিক লেখাৰ পুনৰ প্ৰকাশঃ\nমুম্বাই মিৰৰ – মুম্বাই হৰৰ\n১৩-০৭-২০১১ৰ সন্ধিয়া মুম্বাইত যি বোমা বিস্ফোৰণৰ ঘটনা ঘটিল, সি অন্য এক ভয়ানকঘটনা৷ যি সাধাৰণ মানুহৰ সহজাত জীৱন-জীৱিকাৰে জীয়াই থকাৰ মানৱীয় অধিকাৰলংঘন কৰিছে৷ ভাৰতীয় মানুহক সুখে-শান্তিৰে জীয়াই থাকিবৰ বাবে নিশ্চিতি প্ৰদানকৰাটো ভাৰত চৰকাৰৰ এক মূল দ্বায়িত্ব৷ হত্যাকাৰী যিয়েই নহওক এনে ঘটনা ঘটিবৰবাবে সৰুঙা দিয়াৰ বাবে, শাসক, চোৰাংচোৱা আৰু আমোলা, প্ৰশাসন যে দ্বায়ীতাত কোনো দ্বি-মত নাই৷\n(চিদা চাৰে মানক বা নামানক !)\nহত্যাকাৰীৰ উদ্দেশ্য কি? তাক কোনেও সৰলীকৃত উত্তৰ দিব নোৱাৰে৷ কাৰণ সাধাৰণমানুহৰ সহজ হত্যাই কাৰ কি গোপন লক্ষ্য বা হাবিয়াস পূৰণ কৰে৷ সেয়া কোনো সৰলবীজগণিতীয় ফর্মূলাই তাক নিৰূপণ কৰি দিব নোৱাৰে৷ সেয়া এজাক বিষাক্ত মানুহনামধাৰীৰ জান্তৱ কাৰনামাৰ বাহিৰে একো নহয় বুলিয়েই গণ্য কৰো৷\nকোন নেতাই, কোন গুৰুৱে, কোনো ধর্মই মানৱ হত্যাৰে মানৱৰ কল্যাণ হব বুলি জ্ঞানদিয়ে? বা বিশেষ শ্ৰেণীৰ মানুহৰ গোপন ৰক্ত-পিপাসু হাবিয়াস পূৰণ কৰে, সেই সকলকচিনাক্ত কৰি, গোজে-শিপাই উঘালি পেলোৱাৰ প্ৰয়োজনৰ কথা সকলো সাধাৰণ মানুহেইঅনুভৱ কৰে৷ ওম পুৰী আৰু অনুপম খেৰ অভিনীত বিতর্কিত ছবি ৱেডনেছ-ডে ত অংকনকৰা প্ৰতিচ্ছবি বোৰৰ সত্যতা আৰু সাধাৰণ মানুহে স্ব-ষড়যন্ত্ৰীয় উপায়েৰে ই-বোৰকনিমূর্লৰ বাট বিচৰাৰ বাদে একো\nউপায় নোহোৱা অৱস্থাৰ উদ্ভৱ হোৱা যেন নালাগেনে?\nকেইজন মানুহৰ হত্যাৰ বাবে এজন হত্যাকাৰীক নির্দিষ্ট দিনৰ ভিতৰত মুকলিকৈ হত্যা কৰিশাস্তি প্ৰদান কৰা হব, সেই বোৰৰ মুকলি হিচাব থাকিব লাগে৷ নহলে জন্নত দেখুৱাৰ সপোনদেখুওৱাই হত্যাকাৰী সজোৱা কাছাবক আমাৰ ন্যায়\nব্যৱস্থাই যোৱা তিনিটা বছৰে জন্নতত ৰখাৰ (সপোন ফলৱতী কৰাৰ) বাহিৰেকি কৰিছে? (আজিৰ দৈনিক বাতৰিত বৰ-বৰ হৰফেৰে লিখিছে ৪৬ কোটি কাছাবৰনামত, আৰু সাধাৰণ ভাৰতীয়ৰ নিৰাপত্তাৰ বাবে খৰছ ১৮১টকাকৈ) আপুনিও জানো সেইপ্ৰশ্নকে কৰিব খোজা নাই?\nমুম্বাই স্পিৰিটৰ নামত ২৪ ঘণ্টাৰ পাছত ব্যস্ত হৈ পৰা অঞ্চল একোটাক দেখুৱাই মেডিয়াইবাৰে বাৰে কি প্ৰমাণ কৰিব বিচাৰে? সেই পুত্ৰহীনা মাতৃ, স্বামীহীনা পত্নী সকলৰ মাজত গৈমুম্বাই স্পিৰিটৰ সন্ধান কৰিলেই প্ৰকৃত ঘাঁ আৰু তাৰ প্ৰভাৱৰ কথা জল-জল পটপটকৈ ওলাইপৰিব৷ জুই যাৰ গাত লাগে, সিয়েহে যন্ত্ৰণাটো অনুভৱ কৰে, সাংবাদিক বন্ধু সকলে কথাটোঅনুভৱ নকৰি অনুভূতিৰ এনে গল্প কৰিলে অন্তৰত দুখ লাগে৷\nঘটনাৰ আধা ঘণ্টা পাছতে মই কণ্ট্ৰল ৰুমৰ নৈশ ডিউটিৰ বাবে ওলাই যাবলৈ যো-জা কৰিবলগা হৈছিল৷ ওলাই যাব লাগে, তেনেতে নিউজ চেনেলত বাৰে বাৰে ফ্লাছ নিউজ৷ মোৰ যাত্ৰাপথত এইমাত্ৰ জীৱন্ত বোমাৰ সন্ধান পাইছে৷ পুলিশ প্ৰশাসনে আৰু স্বয়ং মুখ্যমন্ত্ৰীয়ে জনতাকঘৰৰ পৰা নোলাবৰ বাবে আপীল কৰিছে৷ এক কিংকর্তব্য বিমোৰ অৱস্থা৷ ধেমাজিৰ পৰামাৰ ফোন, নুলাবি, এওতো নেৰেই৷ অলপ দেৰিকৈ ৰাতি ১২ মান বজাত ওলোৱাৰ সিদ্ধান্ত লৈফোন কৰি\nবছক জনালো৷ টি ভিত ভাঁহি অহা কর্মৰত পুলিচ, কর্মচাৰী আৰু আহত জনৰ সহায়ৰ হাতআগবঢ়োৱা সকললৈ কপাললৈ হাতখন নি চালাম জনোৱাৰ বাহিৰে একোকৰিব নোৱাৰিলো৷\n(কবি মৃদুল সন্দিকৈৰ ভাষাৰে, তেজৰ ফাকু খেলি ভালপোৱা সকলৰ বাবে গনেশগুৰিয়েহিৰোচিমা৷ যত আর্তজনক সহায় কৰা জনক মৰাৰ বাবেও এক্সট্ৰা বোমা ৰোপন কৰাহৈছিল৷ মুম্বাইৰ ঘাতক অন্তত অসমীয়া ঘাতকৰ সমান চিয়ানা নহয়!)\nসহকর্মীজনলৈ ফোন কৰিলো৷ তেওঁ ক’লে, অসমৰ মানুহ হৈ বম ফুটালৈ ভয় কৰনে? যাবলাগে ওলাই৷ এইবোৰতো হৈয়েই থাকে৷ মই ক’লো, মই যাব বিচৰা নাই, আপুনি যায় যদিবছক কও৷ গাড়ী আৰু ড্ৰাইভাৰ তলতে আছে, যায় যদি মই ৰক্ষা পৰো৷ তেওঁ মুখেৰেনামাতিলে৷ সাহসিকতাৰ গল্প কৰা সহজ, কাড়ডাল নিজৰ ফালে টোৱালেহে, গল্পৰ আচলমজা ওলায়, মনে মনে ভাবিলো৷\nধেমাজিত মোৰ ঘৰৰ কাষৰ তেৰটা শিশু নাৰী স্বাধীনতা দিৱসৰ দিনা বোমাত উৰি গ’ল৷তাৰ বিচাৰ নহ’ল৷ দুদিন আগত ঘৰলোৱা খাই অহা, ছাই মদ বাকী দিয়া মিচিং বৌজনী,লগৰটোৰ পত্নী, দেউৰী খুড়ীদেউ, মণ্টু, সিদ্ধাৰ্থহঁতক হেৰোৱা দিনটো আনৰ পাহৰণিত জাহগ’লেও মোৰ নাযায়৷ মেডিকেল কলেজত কুম্বাং খুড়াৰ ল’ৰাটো এক্স-ৰে মেচিনত দাঙিধৰি, তেজেৰে লুতুৰি-পুতুৰি হোৱা চোলাটো পিন্ধিয়েই ডিব্ৰুগড়লৈ হেলিকপ্টাৰত লৈ অহাআন আহত সকলৰ বাবে, তেজ বিচাৰি মেডিকেলৰ হোষ্টললৈ কৰা লৰা-ঢপৰাবোৰ বোৰপাহৰিব নোৱাৰো৷ মণ্টু আৰু সিদ্ধার্থহঁতক হেৰুৱা খুড়ী কেইগৰাকীৰ কোলালৈ পাছত অন্ততএকোজনীকৈ ছোৱালী আহিল৷ কিন্তু বিহুৱে পূজাই তেওঁলোকক লগ পোৱা, তেখেতসকলৰঘৰৰ সমুখতে থকা স্মৃতি সৌধ কেইটাই আমাৰ ঘাঁবোৰক অহৰহ জীয়াই ৰাখে নুশুকুৱাকৈ৷\nসহকর্মীজনক জীয়া ঘাঁটো দেখুওৱা নহ’ল৷\nহত্যা মোৰ ভাল নালাগে৷ তথাপি চাগে ভাল লাগিব, হত্যাকাৰীৰ মুকলি হত্যা! নাজানো৷\nৰাতিৰ ডিউটি কৰিলোহি, অশান্ত এটা মনলৈ৷কিন্তু পুৱা টাইমচ অৱ ইণ্ডিয়াৰ লগত অহামুম্বাই মিৰৰখন পঢ়িব নোৱাৰিলো৷ ৰাতিৰ টি ভি কভাৰেজেই সেই নৃশংস দৃশ্যৰে মগজুকইতিমধ্যেই সংপৃক্ত কৰিছে৷ যোৱা ৰাতিৰ মুম্বাইৰ মিৰৰ প্ৰকৃততে মোৰ বাবে মুম্বাই হৰৰ....\nলেখাঃ ১৪জুলাই ২০১১, উৎসঃ http://lal-ink.blogspot.in/2011/07/blog-post.html


চাহ বাগিচাৰ ভোট লাগিবই বিজেপিক! : নিৰ্বাচনৰ পূৰ্বে মন্ত্ৰী হিমন্তৰ ‘বাম্পাৰ অফাৰ’\nবিতৰণৰ বাবে আহিব কেন্দ্ৰীয় বিত্তমন্ত্ৰী; নিৰ্বাচনৰ পূৰ্বে বিজেপিৰ কেন্দ্ৰীয় মন্ত্ৰীৰ অসমলৈ বলিছে সোঁত\nগুৱাহাটী , February 3, 2021 6:39 pm\nসমাগত ২০২১ৰ নিৰ্বাচন। নিৰ্বাচনলৈ মাজত মাথো ২ মাহ বাকী।\nতেনে সময়তে ন-ন হিতাধিকাৰী সৃষ্টিৰ উদ্দেশ্যে ন-ন আঁচনিৰ টোপ বিলাবলৈ আৰম্ভ কৰিছে ৰাজ্যৰ শাসনাধীন বিজেপি চৰকাৰে।\nঅৰুণোদয় আঁচনিৰ জৰিয়তে দৰিদ্ৰ তথা বিপিএল কাৰ্ড থকা লোকসকলক ৮৩০ টকাকৈ মাহেকীয়া হিচাপত প্ৰদান কৰাৰ লগতে বিদ্যালয় মহাবিদ্যালয়ৰ ছাত্ৰ-ছাত্ৰীক শ্ৰেণীত উপস্থিত থকাৰ বাবদ ১০০ টকাকৈ দৈনিক প্ৰদানৰ কথা ইতিমধ্যে ঘোষণা কৰিছে মন্ত্ৰী হিমন্ত বিশ্ব শৰ্মাই।\nঠিক সেইদৰে এইবাৰ ৰাজ্যৰ চাহ শ্ৰমিকসকলৰ উন্নয়নৰ বাবে একো একোটা নতুন হিতাধিকাৰী সৃষ্টি কৰাৰ উদ্দেশ্যে চাহ শ্ৰমিকক ৩ হাজাৰ টকাকৈ প্ৰদান কৰাৰ কথা ঘোষণা কৰে মন্ত্ৰীগৰাকীয়ে।\nৰাজ্যৰ ৮ লাখ চাহ শ্ৰমিকক ৩ হাজাৰকৈ টকা প্ৰদান কৰা হ’ব বুলি জনতা ভৱনত এক সংবাদমেল সম্বোধন কৰি মন্ত্ৰীগৰাকীয়ে অহা ৬ ফেব্ৰুৱাৰীত আনুষ্ঠানিকভাৱে এই ধন প্ৰদান কৰিব বুলি ঘোষণা কৰে।\nতেওঁ জনোৱা অনুসৰি খানাপাৰাত আনুষ্ঠানিকভাৱে প্ৰদান কৰা হ’ব ধন।\nইপিনে, কেন্দ্ৰীয় বিত্তমন্ত্ৰী নিৰ্মলা সীতাৰমণে এই ধন প্ৰদান কৰিব বুলি তেওঁ জানিবলৈ দিয়ে। তাৰ পাছদিনাই অৰ্থ্যাৎ ৭ ফেব্ৰুৱাৰীত বিশ্বনাথত মেডিকেল কলেজৰ আধাৰশিলা স্থাপনৰ বাবে অসমলৈ আহিব দেশৰ প্ৰধান মন্ত্ৰী নৰেন্দ্ৰ মোদী।\nনিৰ্বাচন সমাগত যিমানেই হৈছে সিমানেই বৈছে বিজেপিৰ কেন্দ্ৰীয় নেতৃত্বৰ অসমলৈ সিমানেই বৈছে সোঁত।\nউল্লেখযোগ্য যে, পূৰ্বে অসম চৰকাৰে চাহ শ্ৰমিকসকলক প্ৰদান কৰিছিল ২৫০০টকাকৈ।\nমাজনিশা ৰেষ্টুৰেণ্টৰ পৰা ওলাই অহা দীপিকা পাডুকনৰ অৱস্থা কি কৰিলে অনুৰাগীয়ে, চাওঁক ভিডিঅ’\nগোলাঘাটত ভাৰতবন্ধৰ সৰ্বাত্মক প্ৰভাৱ\nদুৰন্ত হিমা! অসম আৰক্ষীত আনুষ্ঠানিকভাৱে যোগদান ধিং এক্সপ্ৰেছৰ\nভাৰতীয়সকলৰ বাবে সুখৱৰ! গ্ৰীণ কাৰ্ডক লৈ ট্ৰাম্পৰ নিষেধাজ্ঞা প্ৰত্যাহাৰ কৰিলে জো বিডেনে


সন্ত্ৰাসবাদ মানৱতাৰ শত্ৰু - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসমৰ কেতবোৰ বিশেষ অঞ্চলত ধৰ্মীয় মৌলবাদী-জেহাদী-সন্ত্ৰাসবাদী সংগঠনৰ কাম-কাজ সক্ৰিয় ৰূপত চলি থকা বুলি এক নিৰ্দিষ্ট বিৰতিৰ মূৰত বা-বাতৰি ওলায়। কিন্তু তেনে খবৰবোৰে কিছুদিন সংবাদ মাধ্যমৰ শিৰোনাম দখল কৰাৰ পিছত সেইবোৰ তলৰ পৰি ৰয়। আৰক্ষী তথা নিৰাপত্তা বাহিনী আৰু চোৰাংচোৱা সংস্থাবোৰেও বেছিভাগ সময় নিটাল মাৰি থাকি আকৌ সাৰ পায়।\nপ্ৰশ্ন হয়- বিষয়টোক লৈ প্ৰশাসন কিমান দূৰ ছিৰিয়াছ? মৌলবাদী-সন্ত্ৰাসবাদীৰ বিৰুদ্ধে প্ৰণালীৱদ্ধ তথা ধাৰাবাহিকভাৱে অভিযান চলাই সেইবোৰক আৰম্ভণিতে পুলিয়ে-পোখাই উভালি নেপেলায় কিয়? ২০১৪চনত পশ্চিমবংগৰ বৰ্ধমানত সংঘটিত বোমা বিস্ফোৰণৰ ঘটনা এটাক কেন্দ্ৰ কৰি শ্বাহনুৰ নামৰ এজন যুৱকক বাংলাদেশী মৌলবাদী সন্ত্ৰাসবাদী গোটৰ লগত সম্পৰ্ক থকাৰ সন্দেহত গ্ৰেপ্তাৰ কৰা হৈছিল। তেতিয়া সন্মুখত লোকসভা নিৰ্বাচন আছিল আৰু জনসাধাৰণে শ্বাহনুৰৰ ঘটনাটোক লৈ প্ৰায় এপষেক কাল তীব্ৰ উৎকন্ঠাত আছিল।\nঅসমত বাংলাদেশী ‘হুজি’, কাশ্মীৰৰ ‘হিজবুল মুজাহিদীন’ আদিৰ দৰে সন্ত্ৰাসবাদী গোটবোৰে এক বিশাল নেটৱৰ্ক গঢ়ি তুলিছে বুলি কেইদিনমান ধৰি সৰ্বত্ৰ ব্যাপক প্ৰচাৰ চলাৰ পিছত সকলোবোৰ যেন ‘বহ্বাৰম্ভে লঘুক্ৰিয়া’ত পৰিণত হৈছে। আজি চাৰি বছৰৰ মূৰত শ্বাহনুৰ নামৰ যুৱকজনৰ বিৰুদ্ধে আৰক্ষীয়ে অভিযোগনামা দাখিল কৰিলে নে নকৰিলে অথবা তেওঁৰ বিৰুদ্ধে নিৰাপত্তা সংস্থাবোৰে কি ধৰণৰ আইনগত ব্যৱস্থা গ্ৰহণ কৰিলে, তাক সৰ্বসাধাৰণ ৰাইজে জনাৰ উপায় নাই।\nআমাৰ কথা হ’ল- যদিহে মৌলবাদী গোটৰ সংযোগ এটা সেই সময়ৰ পৰা অসমত আছিলেই, তেন্তে তাৰ জৰিয়তে নিশ্চয় এক শক্তিশালী নেটৱৰ্ক গঢ়ি উঠিছে। আজি চাৰি বছৰৰ মূৰত যমুনামুখ অঞ্চলত আৰক্ষীয়ে হিজবুল মুজাহিদীনৰ সন্দেহযুক্ত সন্ত্ৰাসবাদী বিচাৰি অভিযান চলাইছে।এইবাৰ পশ্চিমবংগ নহয়, উত্তৰ প্ৰদেশৰ কানপুৰৰ ঘটনাৰ সংযোগ বিচাৰি যমুনামুখত মৌলবাদী সন্ত্ৰাসবাদীৰ বিৰুদ্ধে আৰক্ষী নামি পৰিছে। এই সমগ্ৰ ঘটনাৰাজিৰ যথাযথ পৰ্যবেক্ষণৰ পিছত আমাৰ ধাৰণা হৈছে- হয় অসম আৰক্ষী, ৰাজ্যিক নিৰাপত্তা সংস্থা আৰু কেন্দ্ৰীয় চোৰাংচোৱা বাহিনীৰ বিশাল নেটৱৰ্কক অংগুষ্ঠ প্ৰদৰ্শন কৰি কেইজনমান যুৱকে অসমত সন্ত্ৰাসবাদৰ বৃহৎ পৰিকল্পনা কৰিছে, নহয় এইধৰণৰ প্ৰচাৰ চলাই জনসাধাৰণক কোনোবাই বিপথে পৰিচালিত কৰাৰ ষড়যন্ত্ৰ ৰচিছে।\nএই দুয়োটা ধাৰণাই বিপজ্জনক আৰু ৰাষ্ট্ৰদ্ৰোহিতাৰ সমাৰ্থক। ২০০৮চনৰ ৩০ অক্টোবৰত গুৱাহাটী মহানগৰীকে ধৰি নামনি অসমৰ বিভিন্ন অঞ্চলত সংঘটিত ধাৰাবাহিক বোমা বিস্ফোৰণৰ ঘটনাত বাংলাদেশী সন্ত্ৰাসবাদী জড়িত থকা বুলি প্ৰচাৰ চলাই ন্যস্তস্বাৰ্থজড়িত মহলে ৰাজ্যখনত মুহূৰ্তৰ ভিতৰতে এটা বিশেষ সম্প্ৰদায়ৰ লোকৰ বিৰুদ্ধে বিদ্বেষ বিয়পাই দিছিল। সেই কথা কোনে পাহৰিব? মূল সুঁতিৰ অসমীয়াৰ আৱেগক উচটাই, তেওঁলোকৰ মনত সাম্প্ৰদায়িক সুৰ-সুৰণিৰ সৃষ্টি কৰি ক্ষমতাৰ জোল খোৱা ৰাজনৈতিক শক্তিৰ উদ্দেশ্য সম্পৰ্কে আমি অকণো সন্দিহান নহয়। বৰং আমি নিশ্চিত যে সম্প্ৰতি সৰ্বভাৰতীয় পৰ্যায়ত চলি থকা সাম্প্ৰদায়িক ৰাজনীতি অসমলৈও আমদানি কৰিব বিচৰা হৈছে।\nকংগ্ৰেছ-বিজেপি বুলি কথা নাই, সৰ্বভাৰতীয় শাসক গোষ্ঠীয়েও প্ৰকৃত সমস্যাৰ কথা পাহৰাই ৰাখিবলৈও জনসাধাৰণৰ মাজত কেতবোৰ চমক সৃষ্টিকাৰী ইছ্যু প্ৰক্ষেপ কৰি আহিছে। কৰ্ণাটক, মহাৰাষ্ট্ৰৰ দৰে ৰাজ্যত সক্ৰিয় হৈ পৰা সনাতন সংস্থা, হিন্দু জনজাগৃতি মঞ্চৰ দৰে একাংশ মৌলবাদী সংগঠনৰ দুৰ্ধৰ্ষ কেডাৰৰ হাতত গৌৰী লংকেশ, নৰেন্দ্ৰ ডাভোলকাৰ, গোবিন্দ পানচাৰ, এম এম কালবৰ্গীৰ দৰে প্ৰগতিশীল চিন্তাবিদ, সাংবাদিক, লেখক বলি হৈছে। শাসক গোষ্ঠীয়ে তাত মানৱাধিকাৰ কৰ্মীক মাওবাদী সজাই গৃহন্দী কৰি ৰাখিছে।\nঅসমতো ন্যায়ালয়ে মৃত্যুদণ্ডৰে দণ্ডিত কৰিছে অন্য সন্ত্ৰাসবাদী গোটৰ কেডাৰক। অথচ ইছলামিক সন্ত্ৰাসবাদীয়ে অসমখন ছানি ধৰিছে বুলিহে প্ৰচাৰ চলোৱা হৈছে। অৱশ্যে আমি ক’ব খোজা নাই যে বাংলাদেশ, পাকিস্তানৰ মৌলবাদী শক্তিয়ে অসমত সন্ত্ৰাসবাদী কাম-কাজ চলাব নোৱাৰে। বৰং এনে সন্ত্ৰাসবাদী কাৰ্যকলাপৰ বাবে অসমক এক সংবেদনশীল স্থান বুলিহে ভাবো। সেয়ে নিৰাপত্তা সংস্থাবোৰে প্ৰচাৰ মাধ্যমক হৈ-চৈ কৰাৰ সলনি তেওঁলোকৰ বিৰুদ্ধে কঠোৰ ব্যৱস্থা লওক।\nআমি ভাবো ধৰ্মৰ নামত, গোষ্ঠী-জাতিৰ অধিকাৰ সাব্যস্ত কৰাৰ নামত সন্ত্ৰাস বিয়পোৱাসকল মানৱতাৰ ঘোৰ শত্ৰু। তেওঁঁলোকক ৰাইজে প্ৰশ্ৰয় দিয়া অনুচিত। অসমৰ মুছলমান সমাজেও ধৰ্মীয় চিন্তা-চেতনাৰ আঁৰ লৈ সন্ত্ৰাসবাদৰ প্ৰচাৰ চলোৱাসকলক সমাজচ্যুত কৰিব লাগিব। কথা হ’ল- সমগ্ৰ দেশজুৰি সাম্প্ৰদায়িক বিদ্বেষ-হিংসাৰ পৰিৱেশ সৃষ্টি কৰাসকলে শাসক গোষ্ঠীৰ ছত্ৰছায়াত অসমৰ দৰে ক্ষেত্ৰখনক শেষত গৈ ব্যৱহাৰ কৰিবলৈ সমৰ্থ নহয়তো? আমাৰ মনত সংশয়ৰ সৃষ্টি হৈছে এই বিষয়টোক লৈহে।


News Bazar - The Cross Current\nThe CrossCurrent\t Aug 30, 2020 0\n‘We need to standardize the entry of people into Higher…\nBlog Breaking News Uncategorized অৰ্থনীতি এক্সক্লুছিভ ক'ভিড ক্ৰীড়া\nUSTM to provide free online NET Coaching\nAs the entire educational sector of the Nation is suffering badly due to the crucial period of time brought about by the COVID 19 pandemic, the University of Science and Technology Meghalaya has come up witharay of hope for the UGC NET…\nThe CrossCurrent\t Jun 14, 2020\nইজনৰ পিছত সিজনকৈ বলীউডৰ অভিনেতা, মিউজিক ডাইৰেক্টৰৰ মৃত্যুৰ খবৰৰ পিছতেই আহিছে আন এক দুখবৰ। বলীউডৰ জনপ্ৰিয় অভিনেতা সুশান্ত সিং ৰাজপুতে আত্মহত্যা কৰাৰ দুখবৰে অভিনয়প্ৰেমী ৰাইজক ম্ৰিয়মাণ কৰি তুলিছে। দেওবাৰে মুম্বাইৰ বান্দ্ৰাত থকা ঘৰত ফাঁচী লৈ…\nThe CrossCurrent\t Jun 13, 2020\nক'ৰোনাৰ সাম্প্ৰতিক পৰিস্থিতিত চৰকাৰে কোৱাৰেণ্টীনৰ বিশেষ ব্যৱস্থা কৰিছে। বহুসময়ত ছচিয়েল মিডিয়াকে ধৰি বিভিন্ন মাধ্যমত চৰকাৰে কোৱাৰেণ্টীনত থকা লোকসকলক যোগান ধৰা খাদ্যক লৈ সমালোচনা কৰিছে বিভিন্নজনে। খাদ্যৰ লগতে লেতেৰা পৰিৱেশৰ কথাও চৰ্চিত হৈছে।…\nবলীউডৰ অভিনেত্ৰী অনুষ্কা শৰ্মাক ৰাষ্ট্ৰদ্ৰোহী কিয় ক’লে বিজেপি বিধায়কে?\nবলীউডৰ মোহময়ী অভিনেত্ৰী অনুষ্কা শৰ্মা আৰু ভাৰতীয় ক্ৰিকেট তাৰকা বিৰাট কোহলীৰ দাম্পত্য জীৱনক লৈ দেশে-বিদেশে প্ৰায়ে যোগাত্মক চৰ্চা। কিন্তু এইবাৰ অনুষ্কা শৰ্মাক দেশদ্ৰোহী সজাই এজন বিজেপিৰ বিধায়কে দিলে অদ্ভূত মন্তব্য। এক সংবাদমাধ্যমত প্ৰকাশিত…\nকঁঠালৰ পৰা ক'ৰোনা।ভাবিবলৈ আচৰিত।অথচ সত্য।বাৰীত কঁঠাল গছ,গছত পুৰঠ কঁঠাল।তাৰে এটা পাৰি খোৱাৰ হাবিয়াস সকলোৰে।সেই হাবিয়াসৰ বলত কেৰেলাৰ এজন যুৱক উঠিল নিজৰ বাৰীৰ এজোপা কঁঠাল গছত।তাৰপিছত যুৱকজনে কঁঠাল খাবলৈ পালে নে নাপালে সেইয়া পিছৰ কথা,আচল কথাটো…\nডাৰ্ক নেটৰ জৰিয়তে ক’ৰোনা ভেকচিনৰ ভুৱা বেহা প্ৰৱঞ্চকৰ\nThe CrossCurrent\t May 23, 2020\nক'ৰোনা ৰোগীৰ বাবে প্লাজমা বিক্ৰীৰ ক্ষেত্ৰত প্ৰবঞ্চনাত নামি পৰিছে এচাম দুষ্ট চক্ৰ। ডাৰ্ক নেটৰ সহায়ত তৈয়াৰ কৰিছে এক বৃহত্ চক্ৰ। কেৱল এয়া নহয়, ক'ৰোনাৰ ভেকচিনো বিক্ৰী কৰিছে চৰম জালিয়াতিৰে। যি খবৰে পশ্চিমবংগ প্ৰশাসনক অস্বস্তিত পেলাইছে ভুৱা…\nশেহতীয়াকৈ এখন ফটোৱে লাভ কৰিছে বিশেষ চৰ্চা। ৰে'লৰ চকাত লগোৱা হৈছে শিকলি। কিন্তু কিয়? আমফান নামৰ প্ৰচণ্ড ঘুৰ্ণী বতাহৰ বাবেই বিভাগীয় কৰ্তৃপক্ষ‌ই লৈছে এই ব্যৱস্থা। আমপানক লৈ বতৰবিজ্ঞানীয়ে সতৰ্ক কৰি দিছে বিভিন্ন ৰাজ্যক। বিজ্ঞানীমহলৰ মতে আমফানৰ…